
Ein vorred in das | narren schyff. |

Zu nutz vnd heylsamer ler / verma- | nung vnd ervolgung der wyßheit / ver | nunfft vnd guter sytten: Ouch zu ver- | achtung vnd straff der narheyt / blint- | heyt yrrsal vnd vorheit / aller stät / vnd | geschlecht der menschen: mit besun- | derem flyß ernst vnd arbeyt /gesamlet | zu Basell: durch Sebastianu Brant. | in beyden rechten doctor.

 

All land syndt yetz voll heylger geschrifft

Vnd was der selen heyl antrifft /

Bibel / der heylgen vätter ler

Vnd ander der glich bucher mer /

In maß / das ich ser wunder hab

Das nyemant bessert sich dar ab /

Ja würt all gschrifft vnd ler veracht

Die gantz welt lebt in vinstrer nacht

Vnd dut in sünden blint verharren

All strassen / gassen / sindt voll narren

Die nüt dan mit dorheit vmbgan

Wellen doch nit den namen han

Des hab ich gdacht zu diser früst

Wie ich der narren schiff vff rüst

Galleen / füst / kragk / nawen / parck

Kiel / weydling / hornach / rennschiff starck

Schlytt / karrhen / stoßbären / rollwagen

Ein schiff möcht die nit all getragen

Die yetz sindt jn der narren zal

Ein teil kein fur hant überal

Die stieben zuher wie die ymmen

Vil vnderstont zu dem schiff schwymme

Ein yeder der wil vorman syn

Vil narren / doren kumen dryn

Der bildniß jch hab har gemacht

Wer yeman der die gschrifft veracht

Oder villicht die nit künd lesen

Der siecht jm molen wol syn wesen

Vnd fyndet dar jnn / wer er ist

Wem er glich sy / was jm gebrist /

Den narren spiegel ich diß nenn

In dem ein yeder narr sich kenn

Wer yeder sy wurt er bericht

Wer recht in narren spiegel sicht

Wer sich recht spiegelt / der lert wol

Das er nit wis sich achten sol

Nit vff sich haltten / das nit ist /

Dan nyeman ist dem nütz gebrist

Oder der worlich sprechen tar

Das er sy wis / vnd nit ein narr

Dann wer sich für ein narren acht

Der ist bald zu eym wisen gmacht

Aber wer ye wil witzig syn

Der ist fatuus der gfatter myn

Der dut mir ouch dar an gewalt

Wann er dyß buchlin nit behalt

Hie ist an narren kein gebrust

Ein yeder findt das in gelust

Vnd ouch war zu er sy geboren

Vnd war vmb so vil sindt der doren /

Was ere vnd freyd die wißheit hat /

Wie sörglich sy der narren stat /

Hie findt man der welt gantzen louff

Diß buchlin wurt gut zu dem kouff

Zu schympff vnd ernst vnd allem spil

Findt man hie narren wie man wil /

Ein wiser findt das in erfreydt

Ein narr gern von syn brudern seyt /

Hie findt man doren arm vnd rich

Schlym schlem / ein yeder findt sin glich /

Ich schrot ein kapp hie manchem man

Der sich des doch nit nymet an

Het ich in mit sym namen gnent

Er sprech / ich het in nit erkent /

Doch hoff jch das die wisen all

Werdent harjnn han wolgefall

Vnd sprechen vß jr wissenheit

Das jch hab recht vnd wor geseit

Sydt jch sollch kuntschafft von jn weiß

So geb jch vmb narren eyn schweyß

Sie müssen hören worheit all

Ob es jnn joch nit wol gefall

Wie wol Terencius spricht / das

Wer worheit sag / verdienet haß

Ouch wer sich langzyt schnützen dut

Der würfft ettwan von jm das blut

Vnd wann man Colera anreygt

So würt die gall gar offt beweygt

Dar vmb acht ich nit / ob man schon

Mit worten mich wirt hindergon

Vnd schelten / vmb myn nutzlich ler

Ich hab der selben narren mer

Den wißheit nit gefallet wol

Dyß büchlin ist der selben vol

Doch bitt jch yeden / das er mer

Wil sehen an vernunfft vnd er

Dann mich oder min schwach gedicht

Warlich hab jch on arbeit nicht

So vil narren zusame bracht

Ich hab ettwan gewacht zu nacht

Do die schlyeffent der jch gedacht

Oder villicht by spyl vnd win

Sassent / vnd wenig dochtent myn /

Eyn teyl jn schlitten umbher furen

Im schne / das sie wol halb erfruren

Eyn teyl vff kalbß füss gingen sust /

Die andern rechten jr verlust

Den sie den tag hetten gehan

Vnd was jnn gewyns dar vß möcht gan

Oder wie sie morn wolten liegen

Mit gschwätz / verkouffen / machen triege

Den selben noch zudencken all

Wie mir jr wys / wort / werck / gefall

Ist wunder nit / ob ich schon offt

Do mit myn gdicht nit würd gestrofft

Gewacht hab / so eß nyeman hofft

In disen spiegel sollen schowen

All gschlecht der mesche man vn frowe

Je eyns ich by dem andern meyn

Die man sint narren nit allein

Sunder findt man ouch närrin vil

Den ich die schleyer / sturtz vnd wile

Mit narren kappen hie bedeck

Metzen hant ouch an narren röck

Sie wellen yetz tragen on das

Was ettwan mannen schäntlich was /

Spitz schu / vnd vßgeschnytten röck

Das man den milchmerck nit bedeck

Wicklen vil hudlen jn die zöpff

Groß hörner machen vff die köpff

Als ob es wer ein grosser stier

Sie gänd har wie die wilden thier /

Doch sollen erber frowen mir

Verzyhen / dann ich gantz nit jr

Gedencken zu keym argen wyl

Den bösen ist doch nit zu vil

Der selben man ein teil hie fyndt

Die jnn dem narren schiff ouch syndt

Dar vmb mit flyß sich yedes such

Fyndt eß sich nit jn dysem buch

So mag es sprechen / das es sy

Der kappen vnd des kolben fry

Meint yemant das jch jnn nit rür

Der gang zun wysen fur die thür

Vnd lyd sich / vnd sy guter dyng

Byß ich ein kapp von Franckfurt bryng

 

 

[1.]

Den vordantz hat man mir gelan

Dann jch on nutz vil bücher han

Die jch nit lyß / vnd nyt verstan

Von vnnutze buchern

 

Das jch sytz vornan jn dem schyff

Das hat worlich eyn sundren gryff

On vrsach ist das nit gethan

Vff myn libry ich mych verlan

Von büchern hab ich grossen hort

Verstand doch drynn gar wenig wort

Vnd halt sie dennacht jn den eren

Das ich jnn wil der fliegen weren

Wo man von künsten reden dut

Sprich ich / do heym hab jchs fast gut

Do mit loß ich benügen mich

Das ich vil bücher vor mir sych /

Der künig Ptolomeus bstelt

Das er all bücher het der welt

Vnd hyelt das für eyn grossen schatz

Doch hat er nit das recht gesatz

Noch kund dar vß berichten sich

Ich hab vil bücher ouch des glich

Vnd lys doch gantz wenig dar jnn

Worvmb wolt ich brechen myn synn

Vnd mit der ler mich bkümbren fast

Wer vil studiert / würt ein fantast

Ich mag doch sunst wol sin eyn here

Vnd lonen eym der für mich ler

Ob ich schon hab eyn groben synn

Doch so ich by gelerten bin

So kan ich jta sprechen jo

Des tütschen orden bin ich fro

Dann jch gar wenig kan latin

Ich weyß das vinu heysset win

Gucklus ein gouch / stultus eyn dor

Vnd das ich heyß domne doctor

Die oren sint verborgen mir

Man säh sunst bald eins mullers thier

 

 

[2.]

Wer sich vff gwalt jm radt verloßt

Vnd henckt sich wo der wint har bloßt

Der selb die suw jnn kessel stoßt

Von guten reten

 

Vil sint den ist dar noch gar not

Wie sie bald kumen jn den rot

Die doch des rechten nit verston

Vnd blintlich an den wenden gon

Der gut Cusy ist leyder dot

Achytofel besytzt den rodt /

Wer vrteln sol vnd raten schlecht

Der dunck vnd folg alleyn zu recht

Vff das er nit ein zunsteck blib

Do mit man die suw in kessel trib

Worlich sag ich es hat kein fug

Es ist mit duncken nit genug

Do mit verkürtzet würt das recht

Es durfft das man sich baß bedecht

Vnd witer fragt / was man nit wust

Dann wirt das recht verkürtzet sust

So hast kein wörwort gegen got

Gloub mir / fürwor es ist kein spot

Wann yeder wüst / was volgt har noch

Im wer zu vrteiln nit so goch /

Mit sölcher moß / wirt yederman

Gemessen / als er hat gethan

Wie du richtst mich / vnd ich richt dich

Als wirt er richten dich vnd mich /

Eyn yeder wart noch synem dot

Der vrteil die er geben hat

Wer mit sym vrteil bschwäret vil

Dem ist gesetzet ouch sin zyl

Do er ein gwalttig vrteil fyndt

Der stein der felt jm vff den grindt

Wer hie nit halt gerechtikeit

Der fyndt sie dort mit hertikeit

Keyn wisheyt / gwalt / fürsichtikeit /

Keyn ratt / got wider sich verdreit

 

 

[3.]

Wer setzt sin lust vff zyttlich gut

Vnd dar jnn sucht sin freyd vnd mut

Der ist eyn narr jnn lib vnd blut

 

[image: Bild]





Von gytikeit.

 

Der ist eyn narr der samlet gut

Vnd hat dar by keyn fryd noch mut

Vnd weyß nit wem er solches spart

So er zum finstren keller fart

Vyl narrechter ist der verdut

Mit üppykeit vnd lichtem mut

Das so jm got hat geben heyn

Dar jnn er schaffner ist allein

Vnd dar vmb rechnung geben muß

Die me gilt dan ein hand vnd fuß

Ein narr verläßt sin fründen vil

Sin sel er nit versorgen wil

Vnd vörcht jm brest hie zitlich gut

Nit sorgend / waß daß ewig dut /

O armer narr wie bist so blindt

Du vörchst die rud / vnd findst den grindt

Mancher mit sunden gut gewynt

Dar vmb er jn der hellen brynt

Syn erben achten das gar klein

Sie hülffen jm nit mit eym stein

Sie lößten jnn kum mit eym pfundt

So er dieff ligt in hellen grundt /

Gib wil du lebst durch gottes ere

Noch dym dot wirt ein ander here /

Eß hat keyn wyser nye begerdt

Das er möcht rich syn hie vff erdt

Sunder das er lert kennen sych

Wer wys ist / der ist me dann rich /

Crassus das golt zu letzst vßtrangk

Noch dem jnn hat gedürstet langk /

Crates syn gelt warff jn das mer

Das es nyt hyndert jnn zur ler /

Wer samlet das zergenglich ist

Der grabt sin sel jn kott vnd mist

 

 

[4.]

Wer vil nüw fünd macht durch die land

Der gibt vil ärgernyß vnd schand

Vnd halt den narren by der hand

Von nuwen funden

 

Das ettwan was eyn schantlich dyng

Das wygt man yetz schlecht vnd gering

Eyn ere was ettwan tragen bert

Jetzt hand die wibschen man gelert

Vnd schmyeren sich mit affen schmaltz

Vnd dunt entblössen jren halß

Vil ring vnd grosse ketten dran

Als ob sie vor Sant lienhart stan

Mit schwebel / hartz / büffen das har

Dar in schlecht man dan eyer klar

Das es jm schusselkorb werd kruß

Der henckt den kopff zum fenster vß

Der bleicht es an der sunn vnd für

Dar vnder werden lüse nit dür

Die trügen yetz wol in der welt

Das dut all kleider sindt vol felt

Röck / mentel / hembder vnd brustduch

Pantoffel / Styffel / hosen / schuch

Wild kappen / mentel / vmblouff dran /

Der jüdisch syt wil gantz vffstan

Dann ein fundt kum dem andern wicht

Das zeygt / das vnser gmüt ist licht

Vnd wanckelbar in alle schand

Vil nüwrung ist jn allem land

Kurtz schäntlich vnd beschrotten röck

Das einer kum den nabel bdöck

Phfuch schand der tütschen nacion

Das die natur verdeckt wil han

Das man das blöst / vnd sehen lat

Dar vmb es leider übel gat

Vnd wurt bald han ein bösern stand

We dem der vrsach gibt zu schand

We dem ouch der solch schand nit strofft

Im wurt zu lon das er nit hofft

 

 

[5.]

Wie wol jch vff der gruben gan

Vnd das schyntmesser jm ars han

Mag jch myn narrheyt doch nit lan

Von alten narren.

 

Myn narrheyt loßt mich nit sin grys

Ich byn fast alt / doch gantz vnwys

Eyn bößes kynt von hundert jor

Den jungen trag ich die schellen vor

Den kynden gib ich regiment

Vnd mach mir selbst ein testament

Das mir leydt würt noch myne dot

Ich gib exempel vnd böss rodt

Vnd trib was ich jung hab gelert

Mynr boßheit wil ich syn geert

Vnd gtar mich rümen myner schand

Das ich beschissen hab vil land

Vnd hab gemacht vil wasser tryeb

In boßheit ich mich allzyt yeb

Vnd ist myr leydt / das ichs nit mag

Volbringen me / myn alten tag

Aber was ich yetz nym mag thun

Wil ich entpfellen heyntz mym sun

Der würt thun / was ich hab gespart

Er kopt yetz mir noch jn die art

Eß stat jm dapferlichen an

Lebt er / eß würt vß jm eyn man

Man muß sprechen / er sy myn sun

Dann er dem schelme recht würt thun

Vnd wirt sich in kein dinge sparen.

Vnd in dem narren schiff ouch faren

Das wirt mich nach mym dot ergetze

Das er mich wirt so gantz ersetzen

Do mit dut alter yetz vmb gan

Alter will gantz kein witz me han

Susannen richter zeigten wol

Naß man eim alten truwen sol

Ein alter nar synr sel nit schont

Swär jst recht thun / ders nit hat gewont

 

 

[6.]

Wer synen kynden übersicht

Irn mutwil / vnd sie stroffet nicht

Dem selb zu letzst vil leydes geschicht

Von ler der kind.

 

Der ist in narheyt gantz erblindt

Der nit mag acht han / das syn kyndt

Mit züchten werden vnderwißt

Vnd er sich sunders dar vff flyßt

Das er sie loß jrr gon on straff

Glich wie on hirten gönt die schaf

Vnd jn all mutwil vbersicht /

Vnd meynt sie dörffen stroffens nicht /

Sie sygen noch nit by den joren

Das sie behaltten jn den oren

Was man jn sag / sy stroff vnd ler /

O grosser dor / merck zü vnd hör

Die jugent ist zu bhaltten gering

Sie mercket wol vff alle ding /

Was man jn nüwe häfen schitt

Den selben gsmack verlont sie nit /

Ein junger zwyg sich biegen lot /

Wann man ein altten vnderstat

Zü biegen / so knellt er entzwey

Zymlich stroff / brigt kein sörglich gschrey

Die rüt der zücht vertribt on smertz

Die narrheit vß des kindes hertz

On straffung seltten yemens lert

Alls übel wechßt das man nit wert

Hely was recht vnd lebt on sünd

Aber das er nit strofft sin kynd

Des strofft jn got / das er mit klag

Starb / vnd syn sün vff eynen tag /

Das man die kind nit ziehen wil

Des findt man cathelynen vil

Es stünd yetz vmb die kynd vil bas

Geb man schulmeister jnn / als was

Phenix / den peleus synem sun

Achilli sucht / vnd zu wolt dun

Philippus durch sucht krieche landt

Biß er sym sun ein meister fandt

Dem grösten kunnig jn der welt

Wart Aristoteles zu geselt

Der selb Platone hort lang jar

Vnd Plato Socratem dar vor

Aber die vätter vnser zitt

Dar vmb das sie verblent der gyt

Nemen sie vff sölich meister nun

Der jn zum narren macht ein sun

Vnd schickt jn wider heym zu huß

Halb narrechter dann er kam druß

Des ist zu wundern nit dar an

Das narre narrecht kynder han

Crates der allt sprach / wan es jm

Zu stund / wolt er mit heller stym

Schrye / jer narre vnbedacht

Ir hant vff gutsamle groß acht

Vnd achte nit vff vwer kind

Den jr sölich richtum samlen sindt

Aber vch wirt zu letst der lon

Wann uwer sün jn rott sönt gon

Vnd stellen zücht vnd eren nach

So ist jn zu dem wesen gach

Wie sie von jugent hant gelert

Dann wirt des vatters leydt gemert

Vnd frist sich selbst das er on nutz

Erzogen hat ein wintterbutz

Ettlich dunt sich in buben rott

Die lästern vnd gesmächen gott

Die andren hencken an sich säck

Dise verspielen roß vnd röck

Die vierden prassen tag vnd nacht

Das würt vß solchen kynden gmacht

Die man nit jn der iugent zücht

Vnd [mit] eim meister wol versycht

Dann anfang / mittel / end / der ere

Entspringt allein vß guter lere

Ein löblich ding ist edel syn

Es ist aber frömbd / vnd nit din

Es kumbt von dynen eltern har /

Ein köstlich ding ist richtum gar

Aber des ist des gelückes fall

Das vff vnd ab dantzt wie ein ball /

Ein hubsch ding der weltt glory ist /

Vnstantbar doch / dem alzyt gbrist /

Schonheit des libes man vyl acht

Wert ettwan doch kum vbernacht /

Glich wie gesuntheit ist vast liep

Vnd stielt sich ab doch wie ein diep

Groß sterck / acht man für köstlich hab

Nymbt doch von kranckheit / altter ab /

Dar vmb ist nützt vndöttlich mer

Vnd bliblich by vns dann die ler

Gorgias frogt / ob sellig wer

Von Persia der mähtig her

Sprach Socrates / ich weiß noch nüt

Ob er hab ler vnd tugent üt /

Als ob er sprech / das gwalt vnd golt

On ler der tugent nützet solt

 

 

[7.]

Wer zwischen stein vnd stein sich leit

Vnd vil lüt vff der zungen dreit

Dem widerfert bald schad vnd leidt

von zwytracht machen

 

Mancher der hat groß freüd dar an

Das er verwirret yederman

Vnd machen künn biß hor vff das

Dar vß vnfrüntschafft spring vnd haß

Mit hynder red vnd lyegen groß

Gibt er gar manchem einen stoß

Der das erst vberlang entpfindt

Vnd machet vß dem fründ ein findt

Vnd das ers wol besyglen mög

Lugt er / das er vil dar zu leg

Vnd wills jn bichts wiß han geton

Das nit verwissung kum dar von

Vnd das ers vnder der rosen hett

Vnd jn din eigen hertz geredt

Meynen do mit gefallen wol

Die welt ist sölcher zwytracht voll

Das man eins vff der zungen trag

Wyter dann vff eim hangenden wag

Als Chore det / vnd Absolon

Das sie groß anhang möchten han

Aber es flytzt jn vbel vß

In allem land ist Alchymus

Der fründ zertrag vnd hynder lieg

Vnd finger zwüschen angel dieg

Die werden offt geklembt dar von

Als der / der meynt entpfohen lon

Vmb das er Saul erslagen hett

Vnd die do döttent Hißboseth

Als dem der zwischen mülstein lyt

Gschicht / wer vil zwytraht macht all zyt

Man sicht gar bald jn gberden an

Was er sag vnd sy für ein man

Bürg man ein narren hynder thür

Er streckt die oren doch har für

 

 

[8.]

Wer nit kan sprechen ja vnd neyn

Vnd pflegen ratt vmb groß vnd kleyn

Der hab den schaden jm allein

Nit volgen gutem ratt.

 

Der ist ein narr der wys will syn

Vnd weder glympf /noch moß dut schyn

Vnd wenn er wyßheit pflegen will

So ist ein gouch syn fäderspyl /

Vil sint von worten wyse vnd klug

Die ziehen doch den narren pflug

Das schafft das sie vff ir wyßheit

Verlossen sich vnd bschydikeit

Vnd achten vff kein frömden ratt

Biß jn vnglück zu handen gat

Syn sun Thobias allzyt lert

Das er an wysen ratt sich kert /

Dar vmb das nit folgt guttem rott

Vnd den veracht die husfrow Loth

Wart sie geplagt von got dar von

Vnd must do zu eim zeichen ston /

Do Roboam nit volgen wolt

Den altten wysen / als er solt

Vnd volgt den narren / do verlor

Er zehen gslecht / vnd bleib ein dor /

Het Nabuchodonosor Daniel ghört

Er wer nit jnn ein dier verkört

Machabeus der sterckest man

Der vil groß tugent hat getan

Hett er gefolget Jorams rott

Er wer nit so erschlagen dot /

Wer allzytt volgt sym eygnen houbt

Vnd guttem rott nit folgt vnd gloubt

Der acht vff glück vnd heyl gantz nüt

Vnd will verderben ee dann zytt

Ein fründes ratt nieman veracht

Wo vil rätt sint / ist glück vnd macht

Achitofel sich selber dot

Das Saul nit volget synem rott

 

 

[9.]

Wer hat böß sitten vnd geberd

Vnd guckt wo er zum narren werd

Der schleyfft die kappen an der erd

Von bosen sytten.

 

Vil gandt gar stoltz jn schuben har

Vnd werffent den kopff har vnd dar

Dann hyn zu tal / dann vff zu berg

Dann hyndersich dann vberzwerg

Dann gont sie bald / dann vast gemach

Das gibt ein anzeig vnd vrsach

Das sie hant ein lichtferig gmut

Vor dem man sich gar billich hütt

Wer wyß ist / vnd gut sitten hatt

Dem selb syn wesen wol an stat

Vnd was der selb anfaht vnd dut

Das dunckt ein yeden wysen gut

Die wor wysheit voht an mit scham

Sie ist züchtig / still / vnd fridsam /

Vnd ist ir mit dem guten wol

Des füllt sie got genaden vol

Besser ist haben gut geberd

Dann alle richtum vff der erd

Vß sytten man gar bald verstat

Was einer jn sym hertzen hat

Mancher der sytten wenig schont

Das schafft / er hatt sin nit gewont

Vnd ist gezogen nit dar zu

Des hatt geberd er / wie ein ku

Die best gezierd / vnd höhster nam

Das sint gut sitten / zucht / vnd scham

Zu guttem sydt sich Noe zoch

Doch slug jm Cham syn sun nit noch

Wer einen wysen sun gebert

Der sytt / vernunfft / vnd wyßheit lert

Der soll des billich dancken got

Der jn mit gnad versehen hat

Syns vatters nase Albinus aß

Das er jn nit hatt gzogen baß

 

 

[10.]

Wer vnrecht / gwalt / dut einem man

Der jm nye leydes hat gethan

Do stossend sich sunst zehen an

von worer fruntschafft

 

Der ist ein narr / vnd gantz dorecht

Der einem menschen dut vnreht

Dan er dar durch gar manchen tröwt

Der sich dar nach syns vnglücks fröwt

Wer synem frund üt vbels dut

Der all sin hoffnung / trüw / vnd mut

Allein gesetzet hat vff jnn

Der jst ein narr vnd gantz on synn

Man findt der fründ / als Dauid was

Gantz keinen me / mit Jonathas

Als Patroclus vnd Achilles

Als Horestes vnd Pilades

Als Demades vnd Pythias

Oder der schyltknecht Saulis was

Als Scipio / vnd Lelius

Wo gelt gbrist do jst früntschafft vß

Keiner so lieb syn nechsten hat

Als dan jm gsatz geschriben stat

Der eigen nutz vertribt all recht

All früntschafft lieb sipschafft / geschlecht

Kein fyndt man Moysi jetz gelich

Der andre lieb hab / als selbst sich

Oder als was Neemias

Vnd der gotzvorchtig Thobias

Wem nit der gmein nütz jst als werd

Als eigen nutz des er begert

Den halt jch für ein närschen gouch

Was gmeyn ist / das ist eigen ouch

Doch Cayn ist in allem stat

Dem leid ist was glücks Abel hat

Früntschafft wann es gat an ein not

Gant vier vnd zweintzig vff ein lot

Vnd well die besten meynen syn

Gant siben wol vff ein quintin

 

 

[11.]

Wer yedem narren glouben will

So man doch hört der gschrifft so vil

Der schickt sich wol jns narren spil

verachtug der gschrift

 

Der ist ein narr der nit der geschrifft

Will glouben die das heil antrifft

Vnd meynet das er leben söll

Als ob kein got wer / noch kein hell

Verachtend all predig vnd ler

Als ob er nit säh noch hör1

Kem einer von den dotten har

So lieff man hundert mylen dar

Das man von jm hort nuwe mer

Was wesens jn der hellen wer

Vnd ob vil lut furend dar jn

Ob man ouch schanckt do nuwen win

Vnd des glich ander affen spil

Nun hat man doch der gschrifft so vil

Von alter vnd von nuwer ee

Man darff kein zugniß furter me

Noch suchen die kappel vnd klusen

Des sackpfiffers von Nickelshusen

Got redt das vß der worheit sin

Wer hie sünd düt / der lidt dort pin

Wer hie sin tag zu wißheit kert

Der wirt jn ewikeit geert

Gott hat geschaffen das ist wor

Das säh das oug / vnd hörr das or

Dor vmb ist der blindt vnd ertoubt

Der nit hört wißheit vnd jr gloubt

Oder hört gern nuw mär vnd sag

Ich vörcht / es kumen bald die tag

Das man me nuwer mär werd jnn

Dann vns gefall vnd syg zü synn

Iheremias der schrey vnd lert

Vnd wart von nyeman doch gehört

Des glichen ander wisen me

Des ging harnoch vil plag vnd we

 

 

Fußnoten

1 gehör FK

 

 

[12.]

Wer nit vor gürt / ee dann er rytt

Vnd sych versicht vorhyn by zyt

Des spott man / falt er an eyn sytt

Von vnbesinte narren

 

Der ist mit Narheyt wol vereynt

Wer spricht / das hett jch nit gemeint

Dann wer bedenckt all dyng by zyt

Der satlet wol / ee dann er rytt

Wer sich bedenckt noch der gedat

Des anslag gmeynklich kumbt zu spat /

Wer jnn der gdat gut ansleg kan

Der muß syn ein erfarner man

Oder hat das von frowen gelert

Die syndt sollchs rates hochgeert /

Het sich Adam bedocht vor baß

Ee dann er von dem appfel aß

Er wer nit von eym kleynen biß

Gestossen vß dem Paradiß /

Hett Jonathas sich recht bedacht

Er hett die goben wol veracht

Die jm Tryphon jn falscheit bot

Vnd jn erschlug dar noch zu dot /

Gut anschleg kund zu aller zyt

Julius der keiser / jn dem strit /

Aber do er hat frid vnd glück

Sumbt er sich an eym kleynen stuck

Das er die brieff nit laß zu hant

Die jm jn warnung worent gsant /

Nycanor vberschlug geryng

Verkoufft das wyltpret / ee ers fyng

Sin anschlag doch so gröplich fält

Zung / handt / vnd grynt man jm abstrält

Gut anschläg die sint allzyt gut

Wol dem / der sy by zyten dut

Mancher ylt / vnd kumbt doch zu spot

Der stoßt sich bald / wem ist zu not /

Wer Asahel nit schnell gesyn

Abner hett nit erstochen jn

 

 

[13.]

An mynem seyl ich draffter yeich

Vil narren / affen / esel / geüch

Die ich verfür betrüg vnd leych

Von buolschafft

 

Frow Venus mit dem ströwen ars

Byn nit die mynnst jm narren fars

Ich züch zu mir der narren vil

Vnd mach ein gouch vß wem ich wil

Myn kunden nyemans nennet all

Wer hat gehört von Circes stall /

Calypso / der Syrenen joch

Der gdenck / was gwaltes ich hab noch

Welcher meynt das er wytzig sy

Den dunck ich dieff jnn narren bry /

Wer eyn mol wurt von mir verwunt

Den macht keyn krütter krafft gesunt /

Dar vmb hab ich ein blynden sun /

Keyn buler sicht was er soll tun /

Myn sun ein kindt ist / nit eyn man

Buler mit kintheit dunt vmbgan /

Von jnn wurt seltten dappfer wort

Glych wie von eynem kindt gehört /

Myn sun stat nackt vnd bloß all tag

Dann bulschafft nyeman bergen mag /

Böß lieb die flügt / nit lang sie stat

Dar vmb myn sun zwen flügel hat /

Bulschafft ist licht zu aller frist

Nüt vnstätters vff erden ist /

Cupido treit syn bogen bloß

Vff yeder sytt / ein kocher groß /

In eym / hat er vil hocken pfil

Do mit trifft er der narren vil /

Die sint scharpff / gulde / hockecht / spitz

Wer troffen würt / der kumbt von witz /

Vnd dantzt har noch am narren holtz /

Im andern köcher / vogelboltz

Sint stumpf / mit bly beswert / nit lücht

Der erst macht wunt / der ander flücht

Wän trifft Cupido / den entzyndt

Amor syn bruder / das er bryndt

Vnd mag nit leschen wol die flam

Die Didoni jr leben nam

Vnd macht das Medea verbrant

Ir kind / den bruder dot mit jr handt

Tereus wer ouch keyn wydhopff nit /

Pasyphae den stier vermitt /

Phedra Theseo für nit nach

Noch sücht an jrem styeff sun smach /

Nessus wer nit geschossen dott /

Troy wer nit kumen jn solch not /

Scylla dem vatter ließ syn hor

Hyacinthus wer keyn ritter spor /

Leander nit syn schwymmen dät

Messalina wer jn küscheit stät

Mars ouch nit jnn der ketten läg

Procris der hecken sich verwäg

Sappho nit von dem berg abfiel

Syrän vmb kerten nit die kyel

Circe ließ faren wol die schiff

Cyclops vnd pann nit leidtlich pfiff

Leucothoe nit wyhrouch gbär

Myrrha wer nit Adonis swär

Byblis wer nit jrm bruder holt

Danä entpfing nit durch das golt

Nyctimine flüg nit vß by nacht /

Echo nit wer ein stym gemacht /

Tysbe ferbt nit die wissen bör

Athalanta keyn löwin wer

Des leuiten wib wer nit gesmächt

Vnd drumb erschlagen eyn geschlecht

Dauid ließ weschen Bersabe

Samson vertruwt nit Dalide

Die abgöt Salmon nit anbät

Amon wer an synr swester stät

Joseph würd nit verklagt vmb suß

Als Bellerophon Hyppolitus

Der wiß man als eyn roß nit gyng

Am thurn Virgilius nit hyng

Ouidius hett des keysers gunst

Hett er nit gelert der buler kunst

Es käm zu wißheit mancher me

Wann jm nit wer zur bulschafft we

Wer mit frowen hat vil credentz

Dem würt verbrennt syn conscientz

Vnd mag gäntzlich nit dienen got

Wer mit jnn vil zu schaffen hat

Die bulschafft ist eym yeden stand

Gantz spötlich / närrisch / vnd eyn schand

Doch vil schäntlicher ist sie dann

So bulen dunt allt wib vnd mann /

Der ist eyn narr / der bulen will

Vnd meynt doch haltten maß vnd zil /

Dann das man wyßheit pfleg vnd bul

Mag gantz nit ston jn eynem stul /

Eyn buler würt verblännt so gar /

Er meynt / es näm nyeman sin war /

Diß ist das krefftigst narren krutt

Diß kappen kläbt lang an der hütt

 

 

[14.]

Wer spricht das gott barmhertzig sy

Alleyn / vnd [nit] gerecht dar by1

Der hat vernunfft wie genß vnd sü

vo vermessenheit gotz

 

Der schmyert sich wol mit esels schmaltz

Vnd hat die büchsen an dem halß

Der sprechen gtar / das gott der herr

So bärmyg sy / vnd zürn nit ser

Ob man joch ettwann sund volbring /

Vnd wygt die sünden also gering

Das sünden ye sy gantz menschlich

Nun hab doch gott das hymelrich

Den gensen ye gantz nit gemacht

So hab man allzyt sünd volbracht

Vnd vohe nit erst von nuwem an /

Die Bybel er erzelen kan

Vnd ander sunst hystorien vil /

Dar vß er doch nit mercken will

Das allenthalb die stroff darnach

Geschriben stat / mit plag vnd rach /

Vnd das gott nye die leng vertrüg

Das man jn an eyn backen schlüg /

Gott ist keyn böhem / oder Datt

Ir sprochen er doch wol verstat /

Wie wol syn bärmung ist on moß /

On zal / gewiecht / vnnentlich groß /

So blibt doch syn gerechtikeyt

Vnd strofft die sünd jn ewikeyt

An allen den / die nit dünt recht

Gar offt / biß jnn das nünd geschlecht

Barmhertzigkeyt die leng nit stat

Wenn gott gerechtikeyt verlat /

Wor ist / der hymel ghört nit zu

Den gensen / aber ouch keyn ku

Keyn narr / aff / esel / oder schwyn

Kumbt yemer ewiklich dar jn /

Vnd was ghört jn des tüffels zal

Das nymbt jm nyeman vberal /

 

 

Fußnoten

1 nit gerecht W; alle anderen Exemplare mit handschriftlicher Ergänzung des »nitt« durch die Offizin

 

 

[15.]

Wer buwen will / der schlag vor an

Was kostens er dar zu muß han

Er würt sunst vor dem end abstan

Von narrechtem anslag

 

Der ist eyn narr der buwen wil

Vnd nit vorhyn anschlecht wie vil

Das kosten werd / vnd ob er mag

Volbringen solchs / noch sym anschlag

Vil hant groß buw geschlagen an

Vnd möchtent nit dar by bestan

Der kunig Nabuchodonosor

Erhub jn hochfart sich entbor

Das er Babylon die grosse statt

Durch synen gwalt gebuwen hatt

Vnd kam jm doch gar bald dar zu

Das er jm feld bleib / wie eyn ku

Nemroth wolt buwen hoch jn lufft

Eyn grossen thurn für wassers klüfft

Vnd schlug nit an das jm zu swär

Sin buwen / vnd nit möglich wär

Es buwt nit yeder so vil vß

Als vor zyten dett Lucullus

Wer buwen will / das in nit ruw

Der bdenck sich wol / ee dann er buw

Dann manchem kumbt sin ruw zu spat

So jm der schad jnn seckel gat /

Wer ettwas groß will vnderstan

Der soll sin selbst bewerung han

Ob er mög kumen zu dem stat

Den er jm für genomen hatt

Do mit jm nit eyn gluck zu fall

Vnd werd zu spot den menschen all /

Vil weger ist / nüt vnderstan

Dann mit schad / schand / gespöt ablan /

Pyramides die kosten vil

Vnd Labyrinthus by dem Nyl /

Doch ist es als nun langst do hyn /

Keyn buw mag lang vff erd hye syn /

 

 

[16.]

Billich jn kunfftig armut feltt

Wer stäts noch schleck vnd füllen stelt

Vnd sich den brassern zu geselt

von fullen vnd prassen

 

Der dut eym narren an die schu

Der weder tag noch nacht hat ruw

Wie er den wanst füll / vnd den buch

Vnd mach vß jm selbs eyn wynschluch

Als ob er dar zu wer geboren

Das durch jn wurd vil wyns verloren

Vnd er wer eyn täglicher riff

Der ghört wol jn das narren schiff

Dann er zerstört vernunfft vnd synn

Das würt er jn dem altter jnn

Das jm würt schlottern kopff vnd hend

Er kürtzt syn leben vnd syn end

Eyn schädlich ding ist vmb den wyn

By dem mag nyeman witzig syn

Wer freüd vnd lust dar jnn jm sucht

Eyn drunckner mesch gar nyemas ruht

Vnd weiß keyn moß noch vnderscheit /

Vil vnkusch kumbt vß trunckenheyt /

Vil vbels ouch dar vß entsprinckt /

Eyn wiser ist / wer syttlich drinckt /

Noe möcht lyden nit den wyn

Der jnn doch fand vnd pflantzet jn /

Lotth sündt durch wyn zur andern fart /

Durch wyn der toüffer köppfet wart /

Wyn machet vß eym wysen man

Das er die narren kapp streifft an /

Do Israhel sich füllet wol /

Vnd jnn der buch was me dann vol /

Do fyngen sie zu spyelen an

Vnd musten do gedantzet yan /

Gott gbot den sünen Aaron

Das sie syn soltten wynes on /

Vnd alles das do truncken macht

Des priesterschafft doch wenig acht

Do holofernes truncken wart

Verlor den kopff er / zu dem bart /

Thamyris riecht zu spiß vnd tranck

Do sie den künig Cyrum zwang /

Durch wyn lag nyder Bennedab /

Do er verlor noh all sin hab /

All ere vnd tugent gar vergaß

Allexander / wann er truncken was /

Vnd dett gar offt in trunckenheit

Das jm wart selber darnoch leit /

Der rich man tranck als eyn gesell

Vnd aß des morndes jnn der hell /

Der mensch wer fry / keyn knecht gesin

Wann drunckenheit nit wer / vnd wyn /

Wer wyns vnd feißt dings flysset sich

Der wurt nit selig oder rich /

Dem we vnd synem vatter we

Dem wurt krieg / vnd vil vnglucks me

Wer städts sich fullet wie eyn ku

Vnd will eym yeden drincken zu

Vnd wartten / als das man jm bringt /

Dann wer on not vil wyns vßtrinckt

Dem ist glich / als der vff dem mer

Entschlofft / vnd lyt on synn / vnd wer

Als dunt die vff den praß hant acht

Schlemen vnd demmen / tag vnd nacht

Den breit der wirt noch kuntschafft zu

Eyn bug vnd viertel von eynr ku

Vnd bringt jnn mandel / figen / riß /

So bzalen sie jn vff dem yß

Vil würden bald vast witzig syn

Wann wyßheit stecket jnn dem wyn

Die jnn sich giessen spat vnd fru

Je eyner drinckt dem andren zu /

Ich bring dir eins / ich kützel dich /

Das gbürt dir / der spricht / so wart ich /

Vnd wer mich / biß wir beid sint vol

Do ist den narren yetz mit wol

Eins vff den becher / zwey für den mund

Ein strick an hals wer eym gesundt

Vnd wäger dann sollich füllery

Triben / es ist eyn groß narry /

Die Seneca zittlich für sach

Dar vmb er jnn syn büchern sprach

Das man würd ettwann geben mer

Eym druncknen / dann eim nühtern ere

Vnd man wurd wellen gerümet syn

Das eyner druncken wer von wyn /

Die biersupper ich dar zu meyn

Do eyner drinckt eyn tunn alleyn

Vnd werden do by allso vol

Man lieff mit eym eyn tür vff wol /

Eyn narr muß vil gesoffen han

Eyn wiser mäßlich drincken kan

Vnd ist gesünder vil dar mit

Dann / der mit kübeln jn sich schüt

Der wyn ist gar senfft am jngang

Zu letzst sticht er doch wie eyn schlang

Vnd güßt syn gifft durch alles blut

Glich wie der Basiliscus dut /

 

 

[17.]

Wer gut hat / vnd ergetzt sich mit

Vnd nit dem armen do von gytt

Dem wurt verseit / so er ouch bitt

Von vnnutzem richtum

 

Die grösßt torheit jn aller welt

Ist / das man eret für wißheit gelt /

Vnd zücht harfür eyn richen man

Der oren hat / vnd schellen dran

Der muß alleyn ouch jn den rat

Das er vil zu verlieren hat /

Eym yeden gloubt so vil die welt

Als er hat jnn sinr täschen gelt

Her pfenning der muß vornen dran

Wer noch jn leben Salomon

Man ließ jn / jnn den rat nit gon

Wann er eyn armer weber wer

Oder jm stünd sin seckel ler /

Die richen ladt man zu dem tisch

Vnd bringt jnn wiltpret / vogel / visch /

Vnd dut on end mit jnn hofiern

Die wile der arm stat vor der türen

Vnd switzet / das er möcht erfrieren /

Zum richen spricht man / essen herr /

O pfening / man düt dir die ere

Du schaffst / daß vil dir günstig sint

Wer pfening hat / der hat vil fründ

Den grüßt vnd swagert yederman /

Wolt eyner gern eyn ee frow han /

Die erst frag ist / was hat er doch /

Man fragt der erberkeyt / nym noch

Oder der wißheit / ler / vernunfft

Man sucht eyn vß der narren zunfft

Der jnn die mylch zu brocken hab

Ob er joch sy eyn köppels knab

All kunst / ere / wißheit / ist vmb sunst

Wo an dem pfening ist gebrust

Wer syn or / vor dem armen stopfft

Den hört got nit / so er ouch klopft

 

 

[18.]

Der vocht zwen hasen vff ein mol

Wer meynt zweyn herren dienen wol

Vnd richten vß me dann er sol

vo dienst zweyer herre

 

Der ist eyn narr der vnderstot

Der welt zu dienen / vnd ouch got

Dann wo zwen herren hat eyn knecht

Der mag jn nyemer dienen recht

Gar offt verdürbt eyn hantwercksman

Der vil gewärb vnd hantwerck kan

Wer jagen will / vnd vff eyn stund

Zwen hasen vohen / mit eym hund

Dem wurd ettwan kum eyner wol

Gar dick würt jm gantz nut zumol

Wer schiessen vß vil armbrust will

Der trifft kum ettwan wol das zil

Wer vff sich selbst vil ämpter nymbt

Der mag nit tun das yedem zymbt

Der hye muß syn vnd anderswo

Der ist reht weder hie noch do

Wer tun will das eym yeden gfalt

Der muß han ottem warm vnd kalt

Vnd schlucken vil das jm nit smeckt

Vnd strecken sich noch der gedeckt

Vnd künnen pfulwen vnderstrowen

Eym yeden vndern ellenbogen

Vnd schmyeren yedem wol syn styrn

Vnd lugen das er keynen erzürn

Aber vil ämpter schmecken wol

Man wermbt sich bald by grossem kol

Vnd wer vil wyn versuchen dut

Den dunckt doch nit eyn yeder gut

Dann schlächt gesmydt / ist bald bereit

Dem wisen liebt eynfaltikeyt

Wer eynem dient / vnd dut jm recht

Den halt man für eyn truwen knecht

Der esel starb / vnd wart nie satt

Der all tag nuwe herren hatt

 

 

[19.]

Wer syn zung vnd syn mundt behüt

Der schyrmt vor angst / sel / vnd gemüt

Eyn specht sin jung mit gschrey verriet

Von vil schwetzen

 

Der ist eyn narr der anden wil

Dar zu sunst yederman swigt still

Vnd wil on not verdienen haß

So er mit ere möcht schwigen baß

Wer reden wil / so er nit sol

Der fügt jn narren orden wol

Wer antwurt / ee man froget jn

Der zeigt sich selbs eyn narren syn

Mancher hatt von sym reden freid

Dem doch dar vß kumbt schad vnd leid

Mancher verlaßt sich vff syn schwätzen

Das er eyn nuß redt von eynr hätzen

Des wort die sindt so starck vnd tieff

Das er eyn loch redt jn eyn brieff

Vnd richtet zu eyn gschwätz gar licht

Aber wenn er kumbt zu der bicht

Do es jm gyltet ewig lon

So will die zung von stat nit gon /

Es sindt vil Nabal noch vff erd

Die schwätzen me dan [jn] gut werd /

Mancher für witzig würd geschetzt

Wann er sich nit hett selbst verschwätzt

Eyn spächt verradt mit syner zung

Das man syn näst findt / vnd die jung

Mit schwigen man veranttwurt vil

Schaden entpfocht / wer schwätzen wil /

Es ist die zung eyn kleyn gelyd

Bringt doch vil vnru / vnd vnfrid

Befleckt gar dick den gantzen lib

Vnd macht vil zancken / krieg / vnd kyb

Vnd ist eyn wunder groß jn mir

Das man macht zam eyn yedes thier

Wie hert / wie wild / wie grymm das ist /

Keyn mensch synr zungen meister ist

Zung ist eyn vngerüwigs gut

Vil schaden sy dem menschen dut /

Durch sie so dunt wir scheltten gott

Den nächsten gschmähen wir mit spot

Mit fluchen / nochred / vnd veracht

Den gott noch sym bild hat gemacht /

Durch sie / verrotten wir vil lüt

Durch sie / blibt vnuerschwigen nüt /

Mancher durch gschwätz sich so begot

Er darff nit kouffen wyn noch brot

Die zung die brucht man in das recht

Durch sie würt kru das vor was schlecht

Durch sie / verlürt manch armer man

Syn sach / das er muß bettlen gan /

Schwätzer ist nüt zu reden vil

Er kitzt sich / vnd lacht wann er wil

Vnd redt keym menschen üt guts noch

Er sy joch nyder oder hoch /

Welch machen groß geschrey vnd braht

Die lobt man yetz vnd hat jr acht

Vor vß welch köstlich jnhar gant

Vil grosser röck vnd ring an hant

Die fügen yetz wol für die lüt

Eyns dünnen rocks acht man yetz nüt /

Wer noch vff erd Demosthenes

Tullius oder Eschynes

Man geb jn durch jr wißheyt nüt

Wann sie nit kündent bschissen lüt

Vnd reden vil geblümter wort

Vnd was eyn yeder narr gern hort /

Wer vil redt / der redt dick zu vil /

Vnd muß ouch schiessen zu dem zil

Werffen den schlegel verr vnd witt

Vnd rinckengyessen zu widerstrit

Vil schwätzen ist seltten on sünd

Wer vil lügt / der ist nyemans fründ

Wer herren vbel redet üt

Das blibt verschwygen nit lang zit

Ob es joch ver geschäh von jm

Die vogel tragen vß din stym

Vnd nymbt die leng nit wol gut end

Dann herren hant gar lange hend /

Wer vber sich vil howen wil

Dem fallen spän jn die ougen vil

Vnd wer syn mundt jnn hymel setzt

Der würt offt mit sym schad geletzt /

Eyn narr syn geist eyns mols vff schytt

Der wis schwigt vnd beit kunfftig zytt

Vß vnnütz red / keyn nutz entspringt

Schwätze me schad dan fromme bringt

Dar vmb vil wäger ist geschwygen

Dann schwätzen reden oder schryen

Sotades durch wenig wort

Gekerckert wart als vmb eyn mort /

Es sprach alleyn Theocrytus

Das einoygig wer Antigonus /

Vnd starb drumb jn sym eygnen huß

Als Demosthenes vnd Tullius

Schwigen ist loblich / recht / vnd gut

Besser ist red / der jm recht dut

 

 

[20.]

Wer ettwas fyndt / vnd dreyt das hyn

Vnd meynt gott well / das es sy syn

So hat der tufel bschyssen jn

Von schatz fynden

 

Der ist eyn narr der ettwas fyndt

Vnd jn sym synn ist also blindt

Vnd spricht / das hat mir got beschert

Ich acht nit wem es zu gehört /

Was eyner nit hat vß gespreit

Das ist zu schnyden jm verseit /

Eyn yeder wisß by siner ere

Das das eym andern zu gehör

Was er weiß das es syn nit ist

Es hilfft nit / ob jm schon gebryst

Vnd er es fyndet on geuerd

Er lug das es dem wider werd

Weißt er jn / des es ist gesyn

Oder geb es den erben syn

Ob man die all nit wissen kan

So geb man es eym armen man

Oder sunst durch gotts willen vß

Es soll nit bliben jn dym huß

Dann es ist ab getragen gut

Dar durch verdampt jn hellen glut

Gar mancher vmb solch synden sitzt

Den man offt ribt / so er nit schwitzt /

Achor behielt das nit was syn

Vnd brocht dar durch das volck jn pyn

Zu letst wart jm / das er nit meynt

Do man on bärmung jn versteynt /

Wer vff sich ladt eyn kleyne bürd

Der näm eyn grosser / wen es jm wurd /

Fynden vnd rouben acht got glich

Dann er din hertz ansycht vnd dich /

Vil wäger ist gantz fynden nüt

Dann fundt / den man nit wider gitt

Was man fyndt vnd kumbt eym zu huß

Das kumbt gar vngern wider druß

 

 

[21.]

Wer zeygen dut eyn gute stroß

Vnd blibt er jn dem pfütz vnd moß

Der ist der synn vnd wißheit bloß

vo stroffe vnd selb tun

 

Der ist eyn narr der stroffen will

Das jm zu tun nit ist zu vil

Der ist eyn narr vnd vngeert

Der alle sach zum bösten kert

Vnd yedem ding eyn spett anhenckt

Vnd nit syn eygnen bresten denckt

Ein hant die an dem wägscheid stat

Die zeygt eyn weg / den sie nit gat

Wer jn sym oug eyn trotboum trag

Der tüg jn druß / ee dann er sag

Bruder / hab acht / ich sieh an dir

Ein äglin die mißfallet mir

Es stat eym lerer vbel an

Der sunst kan stroffen yederman

Wann er das laster an jm hat

Das vbel ander lüt an stat /

Vnd das er lyden muß den spruch

Herr artzt dunt selber heylen üch

Mancher kan ratten ander lüt

Der jm doch selb kan raten nüt

Als Gentilis vnd Mesue

Der yeder starb am selben we

Des er meynt helffen yederman

Vnd aller meyst geschriben von /

Eyn yedes laster das geschieht

So vil schynbarer man das sieht

So vil / als der wurt höher geacht

Der sollichs laster hat volbraht

Du vor die wergk / dar noch die lere

Wilt du verdienen lob vnd ere

Das volck von jsrahel hatt synn

Stroffen die sün Benyamyn

Vnd lagen sie dar nyder doch

Dann sie jn sünden worent noch

 

 

[22.]

Wer gern die wißheyt hört vnd lert

Gentzlich zu jr sich allzyt kert

Der wurt jn ewikeyt geert

Die ler der wisheit.

 

Die wißheyt schrygt mit heller stym

O menschlich gschlecht myn wort vernym

Vff bschydikeyt hant acht jr kyndt

Mercken all / die jn dorheyt synt /

Suchen die ler vnd nit das gelt

Wißheyt ist besser dann all welt

Vnd alles das man wünschen mag

Stellen noch wißheyt nacht vnd tag

Nüt ist / das ir glich vff der erd

In rätten ist wißheyt gar werdt

All sterck vnd all fürsichtikeyt

Stot zu mir eyn / spricht die wißheyt

Durch mich / die kunig hant jr kron

Durch mich / all gsatz mit reht vff ston

Durch mich / die fürsten hant jr landt

Durch mich / all gwält jr rehtspruch had

Wer mich lieb hat / den lieb ouch ich

Wer mich frü sucht / der fyndt mich

By mir ist richtum / gut / vnd ere

Mich hat besessen gott der herre

Von anbegynn jn ewikeyt

Durch mich hatt got all ding bereit

Vnd on mich ist gar nüt gemacht

Wol dem / der mich allzyt betracht

Dar vmb myn sun nit synt so träg

Sellig ist der gat vff mym wäg

Wer mich findt / der fyndt heil vnd glück

Der mich hasßt / der verdyrbt gar dick

Die plag wurt vber narren gan

Sie werdent wißheyt sehen an

Vnd den lon / der drumb ist bereit

Vnd werend wurt jn ewikeyt

Das sie jnblutend vnd selbst sich

In jamer nagent ewiklich

 

 

[23.]

Wer meynt das jm gantz nütz gebrest

Vnd er glück hab vffs aller best

Den trifft der klüpfel doch zu lest

vo vberhebug glucks

 

Der ist eyn narr der rümen gtar

Das jm vil glücks zu handen far

Vnd er glück hab jn aller sach

Der wardt des schlegels vff dem tach

Dann glücksal der zergenglicheyt

Eyn zeychen ist vnd vnderscheyt

Das got des menschen sich verrucht

Den er zu zytten nit heymsucht

Im spruchwort ma gemeynlich gyecht

Eyn fründt den andern offt besiecht

Eyn vatter strofft offt synen sun

Das er vorcht hab / vnd recht ler tun

Eyn artzt / gibt sur vnd bitter trangk

Do mit dest ee genäß der krangk

Eyn scherer meisselt / schnydt die wund

Do mit der siech bald werd gesunt /

We we dem krancken wann verzagt

Der artzt / vnd er nit strofft / noch sagt

Das solt der siech nit han geton /

Er solt das / vnd das han gelon /

Sunder er spricht / gent jm recht hyn

Als das er wil / vnd glustet jn /

Als wän der tufel bschissen wil

Dem gibt er glück / vnd richtum vil

Gedult ist besser jn armut

Dann aller welt glück / richtum / gut /

Sins glücks sich nyemans vberhab

Dann wenn gott will / so nymbt es ab /

Eyn narr ist / wer do schryget dyck

O glück wie loßtu mich / o glück

Was zychstu mich / gib mir so vil

Das ich eyn narr blib noch eyn wil

Dann grosser narren wurden nye

Dann die allzyt glück hatten hye

 

 

[24.]

Wer aller welt sorg vff sich ladt

Vnd nit gedenckt syn nutz vnd schad

Der lyd sich / ob er ettwan bad

Von zu vil sorg.

 

Der ist eyn narr / der tragen will

Das jm vffheben ist zu vil

Vnd der alleyn will vnderston

Das er selb dritt nit möcht gethon1

Wer nymbt die gantz welt vff syn rück

Der felt jn eynem ougenblück

Man lyßt von Alexander das

Die gantz welt jm zu enge was

Vnd schwitzt dar jnn / als ob er nit

Für synen lib genug hett witt

Ließ doch zu letst benugen sich

Mit sibenschuhigem erterich

Allein der dot erzeigen kan

Wo mit man muß benügen han

Diogenes vil mähtiger was

Wie wol sin bhusung was eyn faß

Vnd er nüt hatt vff aller erdt

So was doch nüt das er begerdt

Dann Alexander solt für gon

Vnd jm nit vor der sunnen ston /

Wer hohen dingen stellet noch

Der muß die schantz ouch wogen hoch

Was hülff eyn menschen das er gwynn

Die gantz welt / vnd verdurb er drynn

Was hülff dich / das der lib käm hoch

Vnd för die sel jns hellen loch /

Wer sorget ob die gänß gent bloß

Vnd fägen will all gaß vnd stroß

Vnd eben machen berg vnd tal

Der hat keyn fryd / ruw / vberal

Zu vil sorg / die ist nyenan fur

Sie machet manchen bleich vnd dürr

Der ist eyn narr der sorgt all tag

Das er doch nit gewenden mag

 

 

Fußnoten

1 getun Be N W

 

 

[25.]

Wer vil zu borg vff nemen will

Dem essent wölff doch nit syn zyl /

Der esel schlecht jn vnderwil

von zuo borg vff neme

 

Der ist me dann eyn ander narr

Wer stäts vff nymbt vff borg vnd harr

Vnd jn jm nit betrahten wil

Das man spricht / wölff essen keyn zyl

Als dunt ouch die / den jr boßheyt

Gott lang vff besserung vertreit

Vnd sie doch täglich mer vnd mer

Vff laden / dar durch gott der herr

Ir warttet / byß das stundlin kunt

So bzalen sie bym mynnsten pfundt

Es sturben frowen / vieh / vnd kyndt

Do der von Amorreen sünd

Vnd Sodomiten kam jr ziel /

Hierusalem zu boden fiel

Do jm gott beittet lange jor

Die Niniuiten bzaltten vor

Gar bald jr schuld / vnd wurden quit

Doch bhartten sie die lenge nit

Sie nomen vff noch grösser we

Des schickt jn gott keyn Jonas me /

All ding die hant jr zyt vnd zyl

Vnd gant jr stroß noch / wie gott wil /

Wem wol ist mit nemen vff borg

Der hat zu bzalen gantz keyn sorg /

Nit biß by den / die bald jr hendt

Strecken / vnd für dich bürgen wendt

Dann so man nit zu bzalen hett

Sie nement kuter von dem bett /

Do hunger jn Egypten was

Nomen sie korn vff so vil / das

Sie eygen wurden hyndennoch

Vnd musten das bezalen doch /

Wann der esel anfoht syn dantz

Haltt man jn nit wol by dem schwantz

 

 

[26.]

Wer wünschet das er nit verstot

Vnd nit syn sachen setzt zu got

Der kumbt zu schaden dick vnd spott

von vnnutze wunsche

 

Der ist eyn narr der wünschen dut

Das jm als bald schad ist als gut /

Vnd wann ers hett / vnd wurd jm wor

So wer er doch eyn narr als vor

Mydas der kunig wünschen wolt

Das alls / das er angriff / würd goldt

Do das wor wart / do leidt er nott

Dann jm zu gold wart wyn vnd brot /

Recht hatt er / das er deckt sin hor

Das man nit säch syn esels or

Die dar noch wuchsen jn dem ror

We dem syn wünsch all werden wor /

Vil wünschen das sie leben lang

Vnd dunt der sel doch also trang

Mit schlemen / prassen im wynhuß

Das sie vor zyt muß faren vß /

Dar zu ob sie schon werden alt

Sint sie doch bleich / siech / vngestalt

Ir backen vnd hüt sint so lär

Als ob eyn aff jr muter wär /

Vil getzlicheyt die jugent hat

Das altter jn eym wesen stat

Inn zittern glyder / stym / vnd hirn /

Eyn trieffend naß / vnd glatzeht stirn /

Synr frowen ist er vast vnmär /

Im selbst / vnd synen kynden schwär

Im schmeckt vnd gfelt nüt was man dut

Vnd sicht vil das jn nit dunckt gut /

Welch leben lang / die hand groß pin

Allzyt jn nüwem vnglück syn

In truren vnd jn stätem leidt /

Enden jr tag jn schwartzem kleyd

Nestor / Peleus / vnd Laertes /

Beklagten sich jm alter des

Das sie zu lang ließ leben gott

Do sie jr sün an schowten dot /

Wer Priamus gestorben vor

Vnd het gelebt nit so vil jor

Säh er nit leid so jämerlich

An sün / frow / döchter / stat / vnd rich /

Wann Mythridates / vnd Marius /

Cresus / vnd der groß Pompeyus

Nit werent worden also alt

Werent sie dott in grossem gwalt /

Wer hübscheyt jm / vnd synem kynd

Wünschet / der sucht vrsach zu sünd

Wer Helena nit gwesen schon

Pariß het sie jn kriechen gelon /

Wer häslich gsyn Lucrecia

Sie wer geschmächet nit also /

Hett Dyna kropff vnd hofer ghan

Sychem hett sie gelossen gan /

Es ist gar seltten das man treit

Bynander schonheyt vnd küscheyt /

Vor vß / die hübschen hansen nun

Die went all bübery yetz tun

Vnd werden doch gefellet dick

Das man sie sticht jm narren strick /

Mancher wünscht / hüser / frow / vnd kynd

Oder das er vil gulden fynd

Vnd des glich goückels / das gott wol

Erkennt / wie es geroten sol

Dar vmb gibt er vns ettwan nüt

Vnd das er gibt / nymbt er zu zyt

Ettlich dem gwalt ouch wünsche noch

Vnd wie sie stygen vff vast hoch

Vnd btrachten nit das höher gwalt

Dest höher wider abher falt

Vnd das / wer vff der erden lyt

Der darff vor vall sich vörchten nyt

Gott gibt vnß alles das er will

Er weist was recht ist / was zu vil

Ouch was vns nütz sy / vnd kum wol

War vß vns schad entspringen sol

Vnd wann er vns nit lieber hett

Dann wir vns selb / vnd das er dät

Vnd macht vns (was wir wünschtte) wor

Es ruwt vns / ee vß kem eyn jor /

Dann vnser bgir die macht vns blint

Zu wünschen ding / die wider vns sint /

Wer wunschen well das er reht leb

Der wünsch das jm gott dar zu geb

Eyn gsunden synn / lib / vnd gemüt

Vnd jn vor vorcht des todes bhüt

Vor zorn / begyr / vnd bösem gydt

Wer das erwirbt jn diser zyt

Der hat sin tag geleit baß an

Dann Hercules ye hat gethan

Oder Sardanapalus hatt

In wollust / gfüll / vnd fäderwatt

Vnd hatt alles das jm wurt sin not

Darff nit an rüffen glück für got

Eyn narr wünscht synen schaden dyck

Syn wunsch würt offt syn vnglück

 

 


[27.]

 

Wer nit die rechte kunst studiert

Der selb jm wol die schellen rürt

Vnd wurt am narren seyl gefürt

von vnnutze studieren

 

Der studentten ich ouch nit für

Sie hant die kappen vor zu stür

Wann sie alleyn die streiffen an

Der zippfel mag wol naher gan

Dann so sie soltten vast studieren

So gont sie lieber bubelieren

Die jugent acht all kunst gar kleyn

Sie lerent lieber yetz alleyn

Was vnnütz vnd nit fruchtbar ist

Das selb den meystern ouch gebrüst

Das sie der rehten kunst nit achten

Vnnütz geschwetz alleyn betrachten

Ob es well tag syn / oder nacht

Ob hab eyn mensch / eyn esel gmacht

Ob Sortes oder Plato louff

Sollch ler ist yetz der schulen kouff /

Syndt das nit narren vnd gantz dumb

Die tag vnd nacht gant do mit vmb

Vnd krützigen sich vnd ander lüt

Keyn bessere kunst achten sie nüt

Dar vmb Origines / von jnn

Spricht / das es sint die frösch gesyn

Vnd die hundsmucken die do hant

Gedurechtet Egypten landt /

Do mit so gat die jugent hyen

So sint wir zu Lyps / Erfordt / Wyen

Zu Heidelberg / Mentz / Basel / gstanden

Kumen zu letst doch heym mit schanden

Das gelt das ist verzeret do

Der truckery sint wir dann fro

Vnd das man lert vfftragen wyn

Dar vß wurt dann eyn henselyn

So ist das gelt geleit wol an

Studenten kapp will schellen han

 

 

[28.]

Solt gott noch vnserm willen machen

Vbel ging es jn allen sachen

Wir wurden weynen me dann lachen

Von wider gott reden.

 

Der ist eyn narr / der macht eyn für

Das er dem sunnen schyn geb stür

Oder wer fackeln zündet an

Vnd will der sunnen glast zu stan

Vil mer der gott strofft vmb syn werck

Der heisßt wol Henn von narrenberg

Dann er all narren vbertrifft

Sin narrheyt gibt er jn geschrifft

Dann gotts gnad vnd fürsichtikeyt

Ist so voll aller wissenheyt

Das sie nit darff der menschen ler

Oder das man mit rum sie mer

Dar vmb o narr / was straffst du gott

Din wißheit ist gen jm eyn spot

Loß gott dun synem willen nach

Es syg guttät / stroff / oder rach

Loß wittern jn / loß machen schön

Dann ob du joch dar vmb bist hön

So gschicht es doch nit bester ee

Din wünschen dut alleyn dir wee

Dar zu versündest dich gar schwär

Vil wäger dir geschwygen wer

Wir betten das syn will der werd

Als jn dem hymel / so vff erd /

Vnd du narr wilt jn stroffen leren

Als ob er sich an dich must keren

Gott weiß all ding baß ordinieren

Dann durch din narreht fantisieren

Das judisch volck das lert vns wol

Ob gott well das man murmlen sol

Wer was sin ratgeb zu der zyt

Do er all ding schuf / macht vß nüt

Wer hat jm geben vor vnd ee

Der rüm sich des / vnd stroff jn me

 

 

[29.]

Wer vff syn frumkeyt halt alleyn

Vnd ander vrtelt böß vnd kleyn

Der stoßt sich offt an hertte steyn

Der ander lut vrteilt

 

Der ist eyn narr der sich vertröst

Vff won / vnd meynt er sig der größt

Vnd weiß nit das jn eyner stund

Syn sel fert dieff jn hellen grund

Aber den trost hat yeder narr

Er meynt nit syn der nähst der far

Wann er schon ander sterben sicht

Bald hat eyn vrsach er erdicht

Vnd kan sagen / der dett also /

Der was zu wild / der seltten fro

Der hatt diß / vnd der jhens gethan

Dar vmb hatt jn gott sterben lan

Vnd vrteilt eynen noch sym tod

Der villicht ist jn gotts gnod

So er jn grössern sünden lebt

Wider gott vnd syn nähsten strebt

Vnd forcht dar vmb nit stroff noch buß

Vnd weiß doch das er sterben muß

Wo / wenn / vnd wie / ist jm nit kundt

Biß das die sel fert vß dem mundt

Doch gloubt er nit das syg eyn hell

Biß er hin jn kumbt vber die schwell

So wurt jn den der synn vff gan

So sie jn mitt der flamen stan

Eyn yeden dunckt syn leben gut

Alleyn das hertz gott kennen dut

Für böß schetzt man offt manchen man

Den gott doch kent / vnd lieb will han

Mancher vff erden würt geert

Der noch sym tod zur hellen fert

Eyn narr ist wer gesprechen dar

Das er reyn sig von sünden gar

Doch yedem narren das gebrist

Das er nit syn will / das er ist

 

 

[30.]

Wem noch vil pfrunden hie ist nott

Des esel fellt me dann er got

Vil seck die synt des esels dot

Von vile der pfrunden

 

Der ist eyn narr / wer hat eyn pfrun

Der er alleyn kum recht mag tun

Vnd ladt noch vff so vil der seck

Biß er den esel gantz ersteck

Eyn zymlich pfrund nert eynen wol

Wer noch eyn nymbt / der selb der sol

Acht han / das er eyn oug bewar

Das jm das selb nit ouch vß far

Dann wo er noch eyn dar zu nynnt

Wurt er an beiden ougen blynt

Dar noch keyn tag noch nacht hat ruw

Wie er on zal vff nem dar zu

Als ist dem sack der boden vß

Biß er fert jnn das gernerhuß /

Aber man dut yetz dispensieren

Dar durch sich mancher ist verfieren

Der meynt das er sy sicher gantz

So eilff vnd vnglück wurt syn schantz /

Mancher vil pfrunden bsitzen dut

Der nit wer zu eym pfründlin gut

Dem er allein wol recht möcht tun

Der bstelt / duscht / koufft / so manig pfrun

Das er verjrrt dick an der zal

Vnd dut jm also we die wal

Vff welcher er doch sytzen well

Do er mög syn eyn gut gesell

Das ist eyn schwer sorglich collect

Worlich der dot jm hafen steckt

Seltten man pfründen yetz vß gyt

Symon vnd Hyesy louffen mit

Merck wer vil pfrunden haben well

Der letsten wart er jnn der hell

Do wurt er fynden eyn presentz

Die me dut dann hie sechs absentz

 

 

[31.]

Wer singt Cras Cras glich wie eyn rapp

Der blibt eyn narr biß jnn syn grapp

Morn hat er noch eyn grösser kapp

Von vffschlag suche

 

Der ist eyn narr dem gott jn gyt

Das er sich besseren soll noch hüt

Vnd soll von synen sünden lan

Eyn besser leben vohen an

Vnd er jm selbs sucht eyn vffschlag

Vnd nymbt zyl vff eyn andern tag

Vnd singt Cras / Cras / des rappe gsang

Vnd weißt nit ob er leb so lang /

Dar durch synt narren vil verlorn

Die allzyt süngen / morn / morn / morn /

Was sünd an trifft vnd narrheyt sust

Do ylt man zu mit grossem lust

Was got an trifft / vnd recht ist gton

Das will gar schwärlich naher gon

Vnd sucht eyn vffschlag jm allzyt

Bychten ist besser morn / dann hüt

Mom went wir erst recht leren tun

Als spricht mancher verlorner sun

Das selb morn / kumbt dan nyemer me

Es flüht vnd smyltzt glich wie der schne

Biß das die sel nym blibe mag

So kumbt dann erst der mornig tag

So wurt von we der lib gekrenckt

Das er nit an die sel gedenckt

Also verdurbent jn der wüst

Der juden vil / der keyner müst

Noch solt gantz kumen jn das landt

Das gott verhieß mit syner handt

Wer hüt nit gschickt zu ruwen ist

Der fyndt morn me das jm gebrist

Wän hüt berüfft die gottes stym

Der weißt nit / ob sie morn rüff jm

Der sint vil tusent yetz verlorn

Die meynten besser werden morn

 

 

[32.]

Der hütt der hewschreck an der sunn

Vnd schüttet wasser jn eyn brunn

Wer hüttet das syn frow blib frum

Von frowen huetten

 

Vil narren tag / vnd seltten gut

Hat wer synr frowen hütten dut

Dann welch wol wil / die dut selb recht

Welch vbel wil / die macht bald schlecht

Wie sie zu wegen bring all tag

Ir böß fürnemen vnd anschlag

Leitt man eyn malschloß schon dar für

Vnd bslüßt all rygel / tor / vnd tür /

Vnd setzt jns huß der hütter vil

So gatt es dennaht als es wil

Was halff der turn dar jnn Danä ging

Dar für / do sie eyn kynd entpfyng /

Penelope was fry vnd loß

Vnd hatt vmb sich vil buler groß

Vnd was jr man zwentzig jor vß

Bleib sy doch frum / jn irem huß

Der sprech alleyn / das er noch sy /

Vor btrügniß syner frowen fry

Der hab syn frow ouch lieb vnd holt

Den syn frow nie betriegen wolt

Eyn hübsch frow die eyn närrin ist

Ist glich eym roß dem oren gbryst

Wer mit der selben eren will

Der machet krumber fürchen vil

Eyn frome frow sol haben gberd

Ir ougen schlagen zu der erd

Vnd nit hoffwort mit yederman

Tryben / vnd yeden gäfflen an

Noch hören alles das man jr seitt /

Vil kuppler gont jn schoffes kleydt

Hett nit Helen vff pariß gifft

Eyn antwürt geben jn geschrifft

Vnd Dydo durch jr schwester Ann

Sie werent beid on frömde mann

 

 

[33.]

Wer durch die fynger sehen kan

Vnd loßt syn frow eym andern man

Do lacht die katz die müß susß an

Von eebruch

 

Eebrechen wigt man als geryng

Als ob man schnellt eyn kyseling /

Eebruch / das gsatz yetz gantz veracht

Das keiser Julius hatt gemacht

Man vörht keyn pen noch stroff yetz me

Das schafft das die synt jn der ee

Zerbrechen krüg vnd häfen glich

Vnd kratz du mich / so kratz ich dich

Vnd schwig du mir / so schwig ich dir

Man kan wol haltten finger für

Die ougen / das man säch dar vß

Vnd wachend tun / als ob man ruß /

Man mag yetz lyden frowen schmach

Vnd gat dar nach keyn stroff noch rach

Die mann / starck mägen hant jm land

Sie mögen towen gar vil schand

Vnd tun als ettwan dett Catho

Der lech syn frow Hortensio /

Wenig sint den gat yetz zu hertz

Vß eebruch sollch leyd / sorg / vnd smertz

Als Atrydes strafften mit recht

Do jn jr wiber worent gschmäht /

Oder als Collatinus det

Das man Lucretz geschmähet het /

Des ist der eebruch yetz so groß

Clodius beschisßt all weg vnd stroß /

Der yetz mit geyßlen die wol strich

Die vß dem eebruch rümen sich /

Als man Salustio gab lon

Mancher der wurd vil schnatten han /

Ging yedem eebruch sollch plag nach

Als dann Abymelech geschach /

Vnd den sünen Benyamyn /

Oder dar noch ging sollich gwynn

Als Dauid gschah mit Bersabee

Manchen glust brechen nit die ee /

Wer lyden mag das syn frow sy

Im eebruch / vnd er wont jr by

So er das wißlich weisßt vnd sycht

Den halt ich für keyn wysen nycht

Er gibt jr vrsach mer zu fall

Dar zu die nochburn mumlen all

Er hab mit jr teyl vnd gemeyn

Sie bring ouch jm den rörroub heyn

Sprech zu jm / hans myn gutter man

Keyn liebern will ich / wen dich han

Eyn katz den müsen gern noch gat

Wann sie eynst angebissen hat /

Welch hatt vil ander mann versucht

Die würt so schamper vnd verrucht

Das sie keyn scham noch ere me acht

Irn mutwill sie alleyn betracht /

Eyn yeder lug das er so leb

Das er synr frow keyn vrsach geb

Er hallt sie früntlich / lieb vnd schon

Vnd vörcht nit yeden glocken thon /

Noch kyfel mit jr nacht vnd tag

Lug dar by was die glocken schlag

Dann ich das rott jn truwen keym

Das er vil gest für mit jm heym

Vor vß lug für sich der genow

Wer hat ein hübsch / scho / weltlich frow

Dann nyemans ist zu truwen wol

All welt ist falsch vnd vntruw vol

Menelaus hett syn frow behan

Hett er Paris do vsßhin gelan /

Hett Agamennon nit zu huß

Gelossen syn fründt Egysthus

Vnd dem vertruwt hof / gut / vnd wyb

Er wer nit kumen vmb syn lyb /

Glych wie Candaules der dor groß

Der zeigt syn wyb eym andern bloß /

Wer nit syn freüd mag han alleyn

Dem gschicht reht das sie werd gemeyn

Dar vmb soll man han für das best

Ob eelüt nit gern haben gest

Vor vß / den nüt zu trüwen ist

Die weltt steckt voll beschysß vnd lyst

Wer argwon hat / der gloubt gar bald

Das man tüg das jm nit gefalt

Als Jacob mit dem rock beschach

Den er mit blut besprenget sach

Aswerus gdocht das Amon meynt

Hester gesmähen der doch weynt /

Abraham vorcht synr frowen ee

Dann er ye käm gon Gerare

Wäger eyn schmyrtzler jn sym huß

Dann brüten frömde eyer vß

Wer vil vß fliegen will zu wald

Der wurt zu eyner grasmuck bald /

Wer brennend kol jnn gören leidt

Vnd schlangen jnn sym busen treyt

Vnd jnn fynr teschen zücht eyn muß

Solch gest lont wenig nutz jm huß

 

 

[34.]

Manchen dunckt / er wer witzig gern

Vnd ist eyn ganß doch / hür als vern

Dann er keyn zucht / vernunfft / will lern

Narr hur als vern

 

Eyn narr ist der vil guttes hört

Vnd würt syn wißheyt nit gemört

Der allzyt bgert erfaren vil

Vnd sich dar von nit besseren wil

Vnd was er sicht will er han ouch

Das man merck / das er sy eyn gouch

Dann das ist aller narren gbrust

Was nuw ist / allzyt doren glust

Vnd hant doch bald vernüwgert dran

Vnd wellen ettwas frömdes han

Eyn narr ist wer vil land durchfert

Vnd wenig kunst / noch tugend lert

Als ist eyn ganß geflogen vß

Vnd gagack kumbt wider zu huß /

Nit gnug / das eyner gwäsen sy

Zu Rom / Hierusalem / Pauy

Aber do ettwas geleret han

Das man vernunfft / kunst / wißheit kan

Das halt ich fur eyn wandlen gut /

Dann ob voll krützer wer din hut

Vnd du künst schissen berlin kleyn

Hielt ich doch nit vff das allein

Das du vil land ersuchet hast

Vnd wie eyn ku / on wißheit gast

Dann wandlen ist kein sunder ere

Es sy dann das man sunders ler

Hett Moyses jn Egypten nüt /

Vnd Daniel gelert die zyt

Do er was jn Chaldeen landt

Sye weren nit so wol erkant

Mancher kumbt melbig zu der bicht

Der gantz wisß werden meint / vnd licht

Vnd gat berämt doch wider heyn

Vnd dreyt am hals eyn mülensteyn

 

 

[35.]

Wer stäts jm esel hat die sporen

Der juckt jm dick biß vff die oren

Bald zürnen / stat wol zu eym doren

Von luchtlich zyrnen

 

Der narr den esel allzyt ryt

Wer vil zürnt do man nüt vmb gyt

Vnd vmb sich schnawet als eyn hunt

Keyn gutig wort gat vß sym mundt

Keyn buchstab kan er dann das R

Vnd meynt man soll jn vörchten ser

Das er müg zürnen wann er well

So spricht eyn yeder gutter gsell

Wie dut der narr sich so zerryssen

Vnglück will vns mit narren bschyssen

Er wänt man hab keyn narren vor

Gesehen / dann hans esels or /

Der zorn hyndert eyns wysen mut

Der zornig weyßt nit was er dut /

Archytas / do jm vnrecht gschach

Von synem knecht / zu jm er sprach /

Ich soltt das yetz nit schencken dir

Wann ich nit merckt eyn zorn jn mir /

Des glychen Plato ouch geschach

Keyn zorn von Socrates man sach /

Wän lycht syn zorn jn vngedult

Zücht / der velt bald jn sünd vnd schuldt /

Gedult / senfft widerwertikeyt

Eyn weiche zung bricht herttikeyt

All tugend / vngedult verschytt

Wer zornig ist / der bettet nit

Vor schnellem zorn / dich allzyt hüt

Dann zorn wont jnn eyns narre gmut

Vil ringer wer eyns beren zorn

Der joch syn jungen hett verlorn

Dann tulden / das eyn narr dir dut

Der vff syn narrheyt setzt syn mut /

Der wiß man dut gemach allzyt

Eyn gäher / billich esel rytt

 

 

[36.]

Wer vff syn eygnen synn vßflügt

Der selb zun vogel näster stygt

Das er offt / vff der erden lygt

Von Eygenrichtikeit

 

Der kratzet sich mit den dornen scharff

Wän duncket das er nyemans darff

Vnd meynt er sy alleyn so klug

Vnd allen dingen witzig gnug

Der jrrt gar dick vff ebner stroß

Vnd fürt sich jnn eyn wilttniß groß

Das er nit licht kumbt wyder heyn /

We dem der velt / vnd ist alleyn

Zu kätzer synt vil worden offt

Die woltten nit / das man sie strofft

Verlossend sich vff eygne kunst

Das sie eruolgtent rum vnd gunst

Vil narren fyelen ettwann hoch

Die stygen vogelnäster noch

Vnd suchten wäg / do keyner was

On leytter mancher nyder saß

Verahtung dick den boden rürt

Vermessenheyt vil schiff verfürt

Nyemer erfolget nutz noch ere

Wer nit mag han / das man jn lere

Die welt wolt Noe hören nye

Biß vndergingen lüt vnd vieh /

Chore wolt dun das jm nit zam

Dar vmb er mit sym volck vmb kam

Das sunder thier das frißt gar vil

Wer eygens koppfs sich bruchen will /

Der selb zertrennen vnderstat

Den rock gar offt / der do ist on nat

Wer hofft dem narren schiff entgan

Der muß des wachs jnn oren han

Das brucht Vlisses vff dem mer

Do er sach der Syrenen her

Vnd er durch wißheyt von jnn kam

Do mit eyn end jr hochfart nam

 

 

[37.]

Wer sitzet vff des glückes rad

Der ist ouch warten fall / mit schad

Vnd das er ettwann näm eyn bad

Von gluckes fall

 

Der ist eyn narr der stiget hoch

Do mitt man säch syn schand vnd schmoch

Vnd suchet stäts eyn höhern grad

Vnd gdencket nit an glückes rad

Eyn yedes ding wann es vffkunt

Zum höchsten / felt es selbst zu grunt

Keyn mensch so hoch hie kumen mag

Der jm verheiß den mornden tag

Oder das er morn glück soll han

Dann Clotho loßt das rad nit stan /

Oder den syn gut vnd gewalt

Vorm tod eyn ougenblick behalt /

Wer gwalt hatt der hat angst vnd nott

Vil synt durch gwalt geschlagen dott /

Den gwalt man nit langzyt behalt

Den man muß schyrmen mitt gewalt

Wo nit lieb ist vnd gunst der gmeyn

Do ist vil sorg vnd wollust kleyn

Der muß vil vörchten / der do wil

Das jn ouch söllen vörchten vil

Nun ist vorcht / gar eyn böser knecht

Die leng mag sie nit hütten recht

Wer hatt gewalt der selb der ler

Lieb haben gott / vnd such syn ere

Wer gerechtikeyt halt jn der hant

Des gwalt mag haben gut bestant

Der hatt syn gwalt wol angeleyt

Vmb des abgang man truren treit

We dem regyerer noch des dot

Man sprechen muß gelobt sy gott

Wer waltzt eyn steyn vff jn die höh

Vff den falt er vnd dut jm we

Vnd wer verloßt sich vff syn glück

Der vellt offt jn eym ougenblyck

 

 

[38.]

Wer kranck ist / vnd lyt jn der nott

Vnd volget nit eyns artztes rott

Der hab den schaden / wie es gott

vo kracke die nit volge

 

Der ist eyn narr der nit verstat

Was jm eyn artzt jnn nöten rat

Vnd wie er recht haltt syn dyget

Die jm der artzt gesetzet hett

Vnd er für wyn das wasser nymbt

Oder des glich das jm nit zymbt

Vnd lug das er syn lust erlab

Biß man jn hyn treit zu dem grab

Wer will der kranckheyt bald entgan

Der soll dem anfang widerstan

Dann artzeny muß würcken langk

Wann kranckheyt vast nymbt vberhanck

Wer gern well werden bald gesund

Der zoug dem artzet recht die wund

Vnd lyd sich / so man die vff brech

Oder mit meißlin dar jn stech

Oder sie hefft / wesch / oder bynd

Ob man jm schon die hut abschynd

Do mit alleyn das leben blib

Vnd man die sel nit von jm trib /

Eyn gutter artzt dar vmb nit flücht

Ob joch der kranck halber hyn zücht

Eyn siech sich billich lyden sol

Vff hoffnung / das jm bald werd wol /

Wer eym artzt jn der kranckheyt lügt

Vnd jn der bicht eyn priester drügt

Vnd vnwor seyt sym aduocat

Wann er will nemen by jm ratt

Der hatt jm selbs alleyn gelogen

Vnd mit sym schaden sich betrogen

Eyn narr ist / der eyn artzet sucht

Des wort / vnd ler / er nit gerucht

Vnd volget altter wiber rott

Vnd loßt sich segen jn den dott

Mitt kracter vnd mitt narren wurtz

Des nymbt er zu der hell eyn sturtz

Des abergloub ist yetz so vil

Do mitt man gsuntheyt suchen will

Wann ich das als zu samen such

Ich maht wol druß eyn ketzerbuch

Wer kranck ist der wer gern gesunt

Vnd acht nit wo die hilff har kunt

Den tüfel rüfft gar mancher an

Das er der kranckheyt möcht engan

Wann er von jm hülff wartend wer

Vnd nit müst sorgen grösser schwer /

Der würt jnn narrheyt gantz verrucht

Wer wider gott gesuntheyt sucht

Vnd on die wore wißheyt gert

Das er well wyß syn vnd gelert

Der ist nit gsunt / sunder gantz blöd /

Nit wyß / sunder jn torheyt schnöd

In stätter kranckheyt er verhartt

In vnsünn blintheyt gantz ernarrt /

Kranckheyt vß sünden dick entspringt

Die synd vil grosser siechtag bringt

Dar vmb wer kranckheyt will entgan

Der soll gott wol vor ougen han

Lugen das er der bicht sich noh

Ee er die artzeny entpfoh

Vnd das die sel vor werd gesunt

Ee dann der liplich artzet kunt

Aber es spricht yetz mancher gouch

Was sich gelibt das gesölt sich ouch

Doch wurt es sich zu lest so liben

Das weder lib noch sel wurt bliben

Vnd werden ewig kranckheyt han

So wir der zyttlich went entgan

Vil sindt yetz ful / vnd langest dott

Hetten sie vor gesuchet gott

Syn gnad erworben / hülff / vnd gunst

Ee dann sie suchten artzet kunst

Vnd meynten leben on syn gnad

Stürben doch mit der selen schad /

Hett Machabeus sich verlon

Alleyn vff gott / vnd nit vff Rom

Wie er zum ersten dett dar vor /

Er hett gelebt noch lange jor

Ezechias wer gestorben dott

Hett er sich nit gekört zu gott

Vnd dar vmb erworben / das gott wolt

Das er noch lenger leben soltt

Hett sich Manasses nit bekert

Gott hett jn nyemer me erhört

Der herr zu dem bettrysen sprach

Der lange jor was gwesen schwach

Gang hyn / sünd nym / nit biß eyn narr

Das dir nit bösers wider far /

Mancher gelobt jn kranckheyt vil

Wie er syn leben bessern will

Dem spricht man / do der siech genaß

Do wart er böser dann er was

Vnd meynt gott do mitt btrogen han

Bald gont jn grösser plagen an

 

 

[39.]

Wer öfflich schleht syn meynung an

Vnd spannt syn garn fur yederman

Vor dem man sich lycht hütten kan

von offliche anschlag.

 

Eyn narr ist wer will fahen sparen

Vnd für jr ougen spreit das garn

Gar lycht eyn vogel flyehen kan

Das garn / das er sicht vor jm stan

Wer nüt dann trowen dut all tag

Do sorg man nit / das er vast schlag

Wer all syn rät schlecht öfflich an

Vor dem hüt sich wol yederman /

Hett nit entfrembt sich Nycanor

Vnd anders gstelt / dann er dett vor

Judas hett nit gmerckt syn gemüt

Vnd sich so bald vor jm gehüt /

Das dunckt mich syn eyn wyser herr

Der syn sach weiß / sunst nyemans mer /

Vor vß / do jm syn heyl lyt an

Es will yetz rätschen yederman

Vnd triben solche kouffmanschatz

Die vornen leck / vnd hynden kratz

Ich halt nit für eyn wysen man

Wer nit syn anschlag bergen kan

Dann narren rott / vnd buler wergk /

Eyn statt gebuwen vff eym bergk

Vnd strow das jn den schuhen lyt

Die vier verbergen sich keyn zyt

Eyn armer bhalt wol heymlicheyt

Eyns richen sach / würt wyt gespreyt

Vnd würt durch vntruw hußgesynd

Geöffnet vnd vßbrocht geschwynd /

Eyn yedes ding kumbt lychtlich vß

Durch die / by eym syndt jn dem huß

Zu schaden ist keyn böser vyndt

Dann die stäts by eym wonent syndt

Vor den man sich nitt hutten dut

Bringen doch vil / vmb lib vnd gut

 

 

[40.]

Wer sicht eyn narren fallen hart

Vnd er sich darnoch nit bewart

Der grifft eym narren an den bart

An narre sich stossen

 

Man sicht täglich der narren fal

Vnd spottet man jr vberal

Vnd synt verachtet by den wysen

Die doch jnn narren kapp sich brysen

Vnd schylt eyn narr den andern narren

Der doch vff synem weg dut karrhen

Vnd stoßt sich do zu aller frist

Do vor der narr gefallen ist

Hyppomenes sach manchen gouch

Vor jm enthoubten / doch wolt er ouch

Sich wogen / vnd syn leben gantz

Des wer nah gsyn vnglück syn schantz

Eyn blynd den andern schyltet blyndt

Wie wol sie beid gefallen synt

Eyn krebs den andern schaltt / vmb das

Er hynder sich gegangen was

Vnd gyng jr keyner für sich doch

Dann eyner gyng dem andern noch

Eym stieff vatter volgt dick vnd vil

Wer nit sym vatter volgen will

Hett Phaeton syn faren gelon

Vnd Icarus gemächer gton

Vnd beid gefolgt jrs vatter rott

Sie wern nit jn der jugent dot

Welcher den weg Hyeroboam

Gyng / keyner ye zu gnaden kam

Vnd sahen doch / das plag vnd roch

Gyng stäts on vnderloß dar noch

Wer sicht eyn narren fallen hart

Der lug / das er syn selbs wol wart

Dann das ist nit eyn doreht man

Wer sich an narren stossen kan

Der fuchs wolt nit jnn berg / vmb das

Nye keyner wyder kumen was /

 

 

[41.]

Eyn glock on klüpfel / gibt nit thon

Ob dar jnn hangt eyn fuchßschwantz schon

Dar vmb loß red für oren gon

Nit achten vff all red.

 

Wer by der weltt vß kumen will

Der muß yetz lyden kumbers vil

Vnd sehen vil / vor syner tür

Vnd hören / das er gern entbür

Dar vmb jnn grossem lob die ston

Die sich der welt hant ab gethon

Vnd synd durch gangen berg vnd tal

Das sie die welt nit brächt zu fal

Vnd sie villicht verschuldten sich

Doch loßt die welt sie nit on stich

Wie wol sie nit verdienen kan

Das sie solch lüt sol by jr han

Wer recht zu tun den willen hett

Der acht nit / was eyn yeder redt

Sunder blyb vff sym fürnem stiff

Ker sich nit an der narren pfiff

Hetten propheten vnd wissagen

Sich an noch red by jren tagen

Kert / vnd die wyßheyt nit geseit

Es wer jn yetz langst worden leit

Es lebt vff erden gantz keyn man

Der recht tun yedem narren kan

Wer yederman künd dienen recht

Der müst syn gar eyn guter knecht

Vnd früg vor tag dar zu vff ston

Vnd seltten wider schloffen gan

Der muß mäl han / vil me dann vil

Wer yedems mul verstopffen wil

Dann es stat nit jn vnserm gwalt

Was yeder narr red / klaff / ob kalt

Die welt muß triben das sie kan

Sie hatß vor manchem me getan

Ein gouch singt guckguck dick vnd lang

Wie yeder vogel syn gesang

 

 

[42.]

Es ist der narren gut entbern

Die allzyt mit steyn werffen gern

Vnd went keyn straff vnd wyßheyt lern

 

[image: Bild]





Von spott vogelen.

 

Ir narren / wellen von mir leren

Anfang der wyßheyt / vorcht des herren

All kunst der heilgen ist gespreit

In den weg / der fürsichtikeyt

Von wyßheyt würt der mensch geert

Von jr all tag' / vnd jor gemert

Eyn wyser ist nütz der gemeyn

Eyn narr syn kolben dreitt alleyn

Vnd mag vor wyßheyt hören nitt

Er spott der wysen zu aller zyt

Wer eyn spott vogel leren will

Der macht jm selbst gespöttes vil

Wer strofft eyn boßhafftigen man

Der henckt jm selbst eyn spätlin an

Eyn wysen stroff / der hört dich gern

Vnd yllt / von dir me wyßheyt lern

Wer eyn gerechten stroffen dut

Der hat von jm syn stroff für gut

Der vngerecht geschändet vil

Vnd würt doch selbst geschänt bywil

Der häher eyn spottvogel ist

Vnd ist doch vil / das jm gebrist

Wann man eyn spötter würfft für thür

So kumbt mit jm / all spott hyn fur

Vnd was er zanck vnd speywort tribt

Das selb dann vor der türen blybt

Hett Dauid nit syn selbs geschont

Nabal wer syns gspöts gelont /

Sannabalath syn spottes ruwt

Do man die mur Hierusalem buwt

Die kynd wurdent von Beren gdöt

Die glatzeht schulten den prophet

Semey hat noch gar vil sün

Die gern mit steynen werffen tün

 

 

[43.]

Das ich alleyn zyttlichs betracht

Vnd vff das ewig hab keyn acht

Das schafft / eyn aff hat mich gemacht

verachtug ewiger freyt

 

Eyn narr ist / wer berümet sich

Das er gott ließ syn hymelrich

Begerend / das er leben mag

Inn narrheyt / biß an jungsten tag

Vnd blyben möcht eyn gut gesell

Er far joch dann / war gott hyn well /

Ach narr / wer doch vff erd eyn freyd

Die wert eyn tag vnd nacht on leyd

Das sie nit wurd verbittert dir

So möcht ich gdencken doch jn mir

Das du möchtst han ettwas vrsach

Die doch wer narreht / klein vn schwach

Dann der hatt worlich dorecht glust

Wän hie die leng zu leben lust

Do nüt ist dann das jamertal

Kurtz freüd / voll leid steckt vberal

Gedencken soll man wol do by

Das hie keyn bliblich wesen sy

Die wile wir farent allesant

Von hynnan / jn eyn frömdes landt

Vil sint vorhyn / wir kumen noch

Wir müssen gott an schowen doch

Es sy zu freüden oder stroff /

Dar vmb sag an du dorehts schoff

Ob grösser narr ye kem vff erdt

Dann der / wer sollches mit dir gerdt

Du wünschest von got scheyden dich

Vnd würst dich scheyden ewigklich

Eyn hunig tröpflin dir gefalt

Vnd wurst dort gall han / tusent falt

Eyn ougenblick / all freüd hie sint /

Dort ewig freüd vnd pyn man findt /

Welch fräuelich triben sollch wort

Den fält jr anschlag / hie vnd dort

 

 

[44.]

Wer vogel / hund / jnn kyrchen fürt

Vnd ander lüt / am betten jrrt

Der selb / de gouch wol stricht vnd schmyert

Gebracht i der kirche

 

Man darff nit fragen / wer die sygen

By den die hund jnn kylchen schrygen

So man meß hat / predigt / vnd singt

Oder by den der habich schwyngt

Vnd dut syn schellen so erklyngen

Das man nit betten kan noch syngen

So muß man hüben dann die hätzen

Do ist eyn klappern vnd eyn schwätzen

Do muß man richten vß all sachen

Vnd schnyp / schnap / mit de holtzschuh mache

Vnd sunst vil vnfur macher had

Do lugt man wo frow kryemhild stand

Ob sie nit well har vmbher gaffen

Vnd machen vß dem gouch eyn affen

Lyeß yederman syn hund jm huß

Das nit eyn dieb stiel ettwas dar vß

Die wile man wer zu kylchen gangen

Ließ er den gouch stan vff der stangen

Vnd brucht die holtzschu vff der gassen

Do er ein pfenigwert drecks möht fasse

Vnd döubt nit yederman die oren

So kant man ettwan nit eyn doren

Doch die natur gybt yedem jn

Narrheyt will nit verborgen syn

Christus der gab vns des exempel

Der treib die wechßler vß dem tempel

Vnd die do hatten tuben feil

Treib er jn zorn vß mit eym seil

Solt er yetz offen sünd vß triben

Wenig jnn kylchen wurden bliben

Er fing gar dick am pfarrer an

Vnd würt biß an den meßner gan

Dem huß gottes heylikeit zu stat

Do gott der herr syn wonung hat

 

 

[45.]

Wän jn das für syn muttwill bringt

Oder sunst selbs jnn brunnen springt

Dem gschicht recht / ob er schon erdrinckt

vo mutwillige vngfell

 

Manch narr ist der do bettet stät

Vnd dut (als jn dunckt) andaht gbet

Mitt rüffen zu gott vberlut

Das er kum von der narren hut

Vnd will die kappen doch nit lon

Er zücht sie täglich selber an

Vnd meynt / gott well jn hören nitt

So weiß er selbst nit was er bitt /

Wer mit muttwill jn brunnen springt

Vnd vörchtend / das er drynn erdrinckt

Schryg vast / das man eyn seil jm brecht

Sin nochbur sprech / es gschicht jm reht

Er ist gefallen selbst dar jn

Er möcht hie vß wol blyben syn

Empedocles jn solch narrheyt kam

Das er vff Ethna sprang jnn flam

Wer jn har vß solt gzogen han

Der hett jm gwalt vnd vnrecht gtan /

Dann er jn narrheyt was verrucht

Er hett es doch noch me versucht /

Alls dut wer meynt das gottes stym

In ziehen soll mit gwalt zu jm

Im geben gnad / vnd goben vil

Sich dar zu doch nit schicken will /

Mancher fürloufft jm selbs syn tag

Das gott jn nym erhören mag

Dann er jm nym die gnaden gytt

Das er üt fruchtbars von jm bitt

Wer bett / vnd weißt nit was er bett /

Der bloßt den wint / vnd slecht die schet

Mancher jm gbett von gott begert

Im wer leid / das er wurd gewert

Wer lebt jnn eym sörglichen stat

Der hab den schad / wie es jm gat

 

 

[46.]

Narrheyt hatt gar eyn groß gezelt

By jr lägert die gantze welt

Vor uß / was gwalt hatt / vnd vil gelt

vo de gwalt der narre.

 

Es ist nott / das vil narren synt

Dann vil synt an jn selbs erblynt

Die mitt gwalt went witzig syn

Do yederman sicht vnd ist schyn

Ir narrheyt / doch nyeman getar

Zu jnn sprechen / was tustu narr /

Vnd wenn sie grosser wißheyt pflegen

So ist es vast von der gouch wegen

Vnd wann sie nyemans loben wil

So loben sie sich dick vnd vil

So doch der wiß man gibt vrkund

Das / lob stinck / vß eym eigenen mundt

Wer jn sich selbst vertruwen setz

Der ist eyn narr vnd doreht götz

Wer aber wisßlich wandlen ist

Der würt gelobt zu aller frist

Die erd ist sellig / die do hat

Eyn herren / der jnn wißheyt stat

Des rott ouch ysßt zu rechter zyt

Vnd suchen nit wollust / vnd gydt

We we dem ertrich / das do hat

Eyn herren / der jnn kynttheyt gat

Des fürsten essen morgens früg

Vnd achten nit was wißheyt tüg /

Eyn arm kyndt / das doch wißheyt hat

Ist besser vil jn synem stadt

Dann eyn künig / eyn alter tor

Der nit fürsicht die kunfftig jor /

We den gerechten vber we

Wann narren stygen jnn die höh

Aber wann narren vndergondt

Gar wol die gerechten dann gestondt

Das ist dem gantzen land eyn ere

Wann vß dem gerechten wurt eyn here

Aber doch / wann eyn narr regyert

So werdent vil mit jm verfürt /

Der dut nit recht / wer an gerycht

Durch früntschafft eim jns anttlit sicht

Der selb ouch vmb eyn byssen brot

Worheyt / vnd gerechtikeyt verlot /

Recht vrteyln / stat eym wisen wol

Eyn richter nyemans kennen sol

Ratt und gerycht / hat keynen fründt

Susannen rychter noch vil syndt

Die muttwill triben / vnd gewalt

Gerechtikeyt die ist vast kalt

Die schwert die sint verrostet beyd

Vnd wellen nym recht vß der scheyd

Noch schnyden me / do es ist nott

Gerechtikeyt ist blyndt vnd dott

All ding dem geltt sint vnderthon /

Jugurtha do er schyed von Rom

Do sprach er / o du veyle statt

Wie werstu so bald schoch vnd matt

Wann du eyn kouffman hettst alleyn

Man fyndt der stett noch me dann eyn

Do ma hant schmyerung gern vff nymt

Vnd dar durch dut vil das nit zymbt

Myet / früntschafft / all worheyt vmb kert

Als moysen syn schwäher lert

Pfenig / nyd / früntschafft / gwalt vn gust

Zerbrechen yetz / recht / brieff / vnd kunst /

Die fürsten worent ettwann wiß /

Hattent altt rät / gelert / vnd gryß

Do stund es wol jn allem land

Do wart gestroffet sünd vnd schand

Vnd was gut fryd jnn aller welt

Jetz hatt narrheyt all jr gezelt

Geschlagen vff / vnd lyt zu wer

Sie zwingt die fürsten / vnd jr her

Das sie sönt wißheyt / kunst / verlan

Alleyn eygen nutz sehen an

Vnd wölen jnn eyn kyndschen ratt

Dar vmb es leyder vbelgat

Vnd hat kunfftig noch böser gstalt

Groß narrheyt ist by grossem gwalt /

Gott ließ / das mancher fürst regiert

Langzyt / wann er nit wurd verfürt

Vnd vnmylt wurd / vnd vngerecht

Durch anreytz valscher rätt vnd knecht

Die nämen gaben / schenck / vnd myet

Vor den eyn furst sich billich hut

Wer gaben nymbt / der ist nit fry

Schenck nemen / macht verretery

Als von Ayoht geschach Eglon /

Vnd Dalida verryet Samson /

Andronicus nam gulden vaß

Des wart gedötet Onyas /

Ouch Benedab der künig brach

Syn büntniß / do er gaben sach /

Tryphon do er betryegen wolt

Das jonathas jm glouben solt

Do schanckt er gaben jm vorhyn

Do mit er möcht beschissen jn

 

 

[47.]

Vil dunt jnn dorheyt hye beharren

Vnd ziehen vast eyn schweren karrhen

Dort würt der recht wag naher faren

vo de weg der sellikeit

 

Gott laßt eyn narren nit verston

Syn wunder / die er hat gethon

Vnd täglich dut / dar vmb verdyrbt

Gar mancher narr / der zittlich styrbt

Hie / vnd dort ist er ewig dott

Das er nitt lernet kennen got /

Vnd leben noch dem willen syn

Hie hatt er plag / dort lydt er pyn /

Hie muß er burd des karrhen tragen

Dort wurt er ziehen erst / jm wagen /

Dar vmb narr / nit frog noch dem stäg

Der füret vff der hellen weg

Gar licht do hyn man kumen mag

Der weg statt offen / nacht vnd tag

Vnd ist gar breyt / glatt / wolgebant

Dann narren vil sint / die jn gant

Aber der weg der sellikeit

Der wißheyt ist alleyn bereyt

Der ist gar eng / schmal / hert vnd hoch

Vnd stellen wenig lüt dar noch

Oder die jn hant mut zu gan

Do mitt will ich beschlossen han

Der narren frog die offt geschicht

War vmb / man me der narren sicht

Oder die faren zu der hell

Dann des volcks / das noch wißheyt stel

Die welt jnn üppikeyt ist blynt

Vil narren / wenig wyser synt

Vil sint berüfft zu dem nachtmol

Wenig erwelt / lug für dich wol /

Sechßhundert tusent man alleyn

On frowen vnd die kynder kleyn

Furt gott vß / durch des meres sandt

Zwen komen jnn das globte landt

 

 

[48.]

[image: [ganzseitiger Holzschnitt]]

[ganzseitiger Holzschnitt]

 

[Eyn gesellen schiff]

 

Eyn gsellen schiff fert yetz do här /

Das ist von hantwercks lüten schwär

Von allen gwerben vnd hantyeren /

Jeder syn gschyrr dut mit jm füren

Keyn hantwerck stat me jnn sym wärdt

Es ist als überleydt / beschwärt

Jeder knecht / meyster werden will

Des sint yetz aller hantwerck vil

Mancher zu meysterschafft sich kert

Der nye das hantwerck hat gelert

Eyner dem andern werckt zu leyd

Vnd tribt sich selbs dick vber die heyd

Das ers wolfeyl erzügen kan

Des muß er offt zum thor vß gan

Was dyser nit will wolfeyl gän

Do findt man sunst dryg oder zwen

Die meynen das erzügen wol

Dunt doch nit arbeyt / als man sol

Dann man hyen sudelt yetz all ding

Das man sie geben mög gering

Do by mag man nit langzyt bliben

Dür kouffen / vnd wolfeyl vertriben

Mancher eym andern macht eyn kouff

Der blibt / so er zum thor vß loufft

Vff wolfeyl gän / gat yederman

Vnd ist doch gantz keyn werschafft dran

Dann wenig kosten man dran leidt

Vnd würt als vff die yl bereydt

Das es alleyn eyn muster hab

Do mit die hantwerck gont vast ab

Mögent nit wol erneren sich

Was du nit dust / das du doch ich

Vnd leg dar an keyn kost noch wile

Echt ich alleyn mög machen vil /

Ich selbs / das ich die worheyt sag

Mit disen narren hab vil tag

Vertriben / ee ichs hab erdicht

Noch sint sie nit recht zu gericht

Ich hett bedörfft noch lenger tag

Keyn gut werck / yl erlyden mag

Der moler der Apelli bracht

Syn tafel / die er bald hat gmacht

Vnd sprach er hett geylt do mit

Fand er jnn bald on anttwürt nitt

Er sprach / die arbeyt zeigt wol an

Das du hast wenig flyß gethon

Vnd wunder ist / das du nit vil

Der glych hast gmacht jn kurtzer wil

Keyn arbeit dett nie gut zur yl

Den stich es nit wol lyden mag

Zwentzig par schu / vff eynen tag

Eyn dutzen tägen vß bereytten

Vil wercken / vnd vff borg dann beitten

Vertrybt gar manchem offt das lachen

Böß zymerlüt vil spänen machen

Die murer dunt gern grosse brüch

Die schnyder dunt gar witte stich

Do würt die natt gar leittig von

Die trucker in dem brasß vmb gon

Vff eynen tag / eyn wochen lon

Verzeren / das ist jr gefert

Ir arbeyt ist doch schwer vnd hert

Mitt trucken / vnd [mit] bosselyeren

Mit setzen / strichen / corrigieren

Vff tragen / mit der schwartzen kunst

Varb brennend / jn des füres brunst

Vnd ryben die / vnd vigen spitzen /

Vil sint die lang jnn arbeyt sitzen

Machen doch nit dest besser werck

Das dut / sie sint von affenberck

Vnd hant die kunst nit baß gelert

Mancher in disem schyff gern fert

Dann es sint vil gut bossen drynn

Die groß arbeit vnd kleynen gwynn

Hant / vnd verzeren das doch licht

Dann jnn ist wol by der wynfücht

Vff kunfftigs / hant gar wenig sorg

Wann man alleyn jnn gibt vff borg

Mancher eyn bletzschkouff machen kan

Do er nit vil gewynnet an /

Man kan yetz nüt verkouffen me

Man hab dann gott geschworen ee

Vnd so man lang schwört / jn vnd vß

So wurt eyn vischerschlag dann druß

Do by merckt man das all diß welt

Sich vast des köllschen böttchen helt

Dat halff ab / ist yetz vast der schlagk

Berott dich gott / bricht keym den sack

Die hantwerck faren all do här

Noch sint vil schifflin halber lär

 

 

[49.]

Do werdent kynd den eltern glich

Wo man vor jnn nit schamet sich

Vnd krüg vor jnn / vnd häfen bricht

Bos exepel der eltern.

 

Wer vor frowen vnd kynder wil

Von bulschafft / boßheyt / reden vil

Der wart / das von jnn widerfar

Des glich / er vor jn triben tar

Keyn zucht / noch ere / ist me vff erd

Kynd / frowen / leren wort vnd gberd

Die frowen das von mannen hand

Die kynd von eltern nemen schand

Vnd wenn der appt die würffel leydt

So sint die münch zum spiel bereit

Die welt ist yetz voll böser lere

Man findt leyder keyn zucht / noch ere

Die vätter sint schuldig dar an

Die frow die lert von jrem man

Der sun / des vatters halttet sich

Die dochter ist der mutter glich

Dar vmb zu wundern nyemans yl

Ob jnn der welt sint narren vil

Der krebs glich wie syn vatter trytt

Es macht keyn wolff / keyn lemblin nytt

Brutus / vnd Catho sint beyd dott

Des mert sich Cathelynen rott /

Wis / syttlich vätter / tugentrich

Machen ouch kynder jren glich

Diogenes eyn jungen sach

Der druncken was / zu dem er sprach

Myn sun / das ist dins vatter stadt

Eyn drunckner dich geboren hat

Es darff das man gar eben lug

Was man vor kynden red vnd tüg

Dann gwonheyt / andere natur ist /

Die macht / das kynden vil gebrist

Eyn yedes leb recht / jnn sym huß

Das ärgerniß nit kumm dar vß

 

 

[50.]

Wollust durch eynfalt manchen feltt

Manchen sie ouch am flug behelt

Vil hant jr end dar jnn erwelt

Von wollust

 

Wollust der welt / die glychet sich

Eym üppigen wib / die offentlich

Sitzt vff der straß vnd schrygt sich vß

Das yederman kum jnn jr huß

Vnd syn gemeynschafft mit jr teil /

Dann sie vmb wenig gelt sy feil

Bittend / das man sich mit jr üb

Inn boßheyt / vnd in falscher lieb

Als gont die narren jnn jr schosß

Glich wie zum schynder got der ochß

Oder eyn einfalt schäflin geyl /

Das nit verstat / das es jnns seyl

Gefallen ist / vnd jnn die streng

Biß jm der pfyl syn hertz durch dreng

Gedenck narr / das es gylt din sel

Vnd du dyeff fallest jnn die hell

Wann du mit jr vermeynschaffst dich

Wer wollust flüht / der würt dort rich

Nit such zitlich wollust vnd freüd

Als Sardanapalus der heyd

Der meynt man solt hye leben wol /

Mit wollust / freüd / vnd füllen voll

Es wer keyn wollust noch dem todt /

Das was eyns rechten narren rott

Das er sucht so zergenglich freüd /

Doch hat er wor jm selbs geseydt

Wer sich mit wollust vberlad /

Der koufft kleyn freüd / mit schmertz vn schad

Keyn zitlich wollust würt so süsß

Do von nit gall zu letst vß flyeß

Der gantzen welt wollustikeyt

Endt sich zu letst / mitt bitterkeyt

Wie wol der meyster Epycurus

Das höhst gut setzet jnn wollust

 

 

[51.]

Wer nit kan schwygen heymlichkeyt

Vnd syn anschlag eym andern seyt

Dem widerfert / rüw / schad / vnd leydt

Heymlicheit verswige

 

Der ist eyn narr / der heymlicheyt

Synr frowen / oder yemans seyt

Dar durch der sterckest man verlor

Samson / syn ougen vnd syn hor /

Es wart verrotten ouch alsus

Der wissag Amphyaraus

Dann frowen sint als die gschrifft seyt

Böß hüteryn der heimlicheyt

Wer heymlich ding nit schwigen kan /

Wer dut mit btrogenheit vmb gan

Vnd spannt syn lefftzen wie eyn tor

Do hüt eyn yeder wis / sich vor /

Mancher berümbt sich grosser sach /

Wo er nachts vff der bulschafft wach

Wann ma syn worten recht nach gründ

Offt man jnn vff eym misthuff fünd

Dar vß gar dick entspringet ouch /

Das man merckt / wo er ätzt den gouch

Dann was du wilt das ich nit sag /

Schwigstu gar wol ich schwigen mag

Magst du nit bhaltten heymlicheyt

Die du jnn gheym mir hast geseyt

Was bgärst du dann schwigen von mir

Das du nit haben möchst an dir

Hett Achab nit syn heymlicheyt

Synr frowen Jezabel geseyt

Vnd hett verschwigen solich wort

Es wer geschehen nit eyn mort

Wer üt heymlichs jm hertzen trag

Der hüt sich / das ers nyeman sag

So ist er sicher / das nyeman

Das jnnen werd / vnd sag dar von

Der prophet sprach / jch will alleyn /

Myn heimlicheyt han / nit gemeyn /

 

 

[52.]

Wer durch keyn ander vrsach me

Dann durch guts willen grifft zur ee

Der hat vil zancks / leyd / hader / we /

wibe durch gutz wille

 

Wer schlüfft jnn esel / vmb das schmär

Der ist vernunfft / vnd wißheyt lär

Das er eyn alt wib nymbt zur ee

Eyn gutten tag / vnd keynen me

Er hatt ouch wenig freüd dar von

Keyn frucht mag jm dar vß entston

Vnd hatt ouch nyemer gutten tagk

Dann so er sicht den pfening sagk

Der gatt jm ouch dick vmb die oren

Durch den er worden ist zum doren

Dar vß entspringt ouch offt vnd dick

Das dar zu schlecht gar wenig glück

So man das gut alleyn betracht

Vff ere / vnd frümkeyt / gar nit acht

So hatt man sich dann vber wibt

Keyn fryd noch früntschafft me do blibt

Lichter wer eym syn / jnn der wüst

Dann das er langzyt / wonen müst

By eym zorn / wähen / bösen wib

Dann sie dörtt bald des mannes lib /

Worlich zu truwen ist dem nut

Welcher vmb gelt syn jugent gytt

Sidt das jm smeckt des schmäres rouch

Er durft den esel schinden ouch

Vnd wann es langzyt vmbhar gat

So fyndt er nüt dann myst vnd kat

Vil stellent Achabs dochter noch

Vnd fallent jnn syn sünd vnd roch /

Der tufel Asmodeus hat

Vil gwalt yetz jnn dem eelichen stat /

Es sindt gar wenig Boos me

Die Ruth begeren zu der ee

Des fyndt man nüt dann ach vnd we

Vnd criminor te / kratznor a te

 

 

[53.]

Vergunst vnd haß / witt vmbhar gat

Man fyndt groß nyd / jn allem stat

Der nythart / der ist noch nit dot

Von nyd vnd has.

 

Vindtschafft vnd nyd / macht narren vil

Von den ich ouch hye sagen will /

Der doch entspringt alleyn dar von

Das du vergünst mir das ich han

Vnd du dir hettest gern das myn

Oder mir sunst nit hold magst syn /

Es ist nyd / eyn so tötlich wundt

Die nyemer me würt recht gesundt

Vnd hat die eygenschafft an jr

Wann sie jr ettwas gantz setzt für

So hat keyn ruw sy / tag noch nacht

Biß sie jr anschlag hat volbracht

So lieb ist jr keyn schloff noch freyd

Das sie vergeß jrs hertzen leyd

Dar vmb hat sie eyn bleichen mundt

Dürr / mager / sie ist wie eyn hundt

Ir ougen rott / vnd sicht nyeman

Mitt gantzen vollen ougen an

Das wart an Saul mit Dauid schyn

Vnd Joseph mit den brüdern syn /

Nyd lacht nit / dann so vndergat

Das schiff / das sie ertrencket hat

Vnd wann nyd kyfflet / nagt / langzyt

So isßt sie sich / sunst anders nüt

Wie Ethna sich verzert alleyn

Des wart Aglauros zu eym steyn

Was gyfft hab jn jm / nyd vnd haß

Das spürt man zwyschen brüdern basß

Als Cayn / Esau / Thyestes /

Jacobs sün / vnd Ethyocles

Die trugen grösseren nyd jn jnn

Dann weren sie nit brüder gsyn

Dann das geblüt würt so entzündt

Das es vil me dann frömbdes bryndt

 

 

[54.]

Wem sackpfiffen freüd / kurtzwil gytt

Vnd acht der harpff / vnd luten nytt

Der ghört wol vff den narren schlytt

von vngedult der straff

 

Eyn gwisses zeichen der narrheyt

Ist / das eyn narr nyemer vertreyt

Noch mit gedult gelyden mag

Das man von wysen dingen sag

Eyn wyser gern von wißheyt hört

Do durch syn wißheit wurt gemert

Eyn sackpfiff ist des narren spil

Der harppfen achtet er nit vil

Keyn gut dem narren jn der welt

Baß dann syn kolb / vnd pfiff gefelt

Kum loßt sich stroffen der verkert

Narren zal ist on end gemert /

O narr gedenck zu aller fryst

Das du eyn mensch / vnd tötlich bist

Vnd nüt dann leym / äsch / erd / vnd myst

Vnd vnder aller creatur

So hat vernunfft jn der natur

Bist du das mynst / vnd eyn byschlack

Eyn abschum / vnd eyn trusensack

Was überhebst dich dins gewalt /

Dyns adels / richtum / jugent / gestalt /

Sydt als das vnder der sunnen ist

Vnnütz ist / vnd dem wißheyt gbrist /

Wäger das dich eyn wyser stroff

Dann dich anlach eyn narrecht schof

Dann wie eyn brennend dystel kracht

Als ist eyn narr ouch wenn er lacht /

Sellig der mensch der jn jm hat

Allzyt eyn schrecken / wo er gat

Der wysen hertz / truren betracht

Eyn narr alleyn vff pfiffen acht

Man sing vnd sag / man flöh vnd bitt /

Ab syn elff ougen kumbt er nit

Vmb keyn stroff / ler / er ettwas gitt

 

 

[55.]

Wer artzeny sich nyemet an

Vnd doch keyn presten heylen kan

Der ist eyn gutter gouckelman

Von narrechter artzny

 

Der gat wol heyn mit andern narrn

Wer eym dottkrancken bsycht den harrn

Vnd spricht / wart / biß ich dir verkünd

Was ich jn mynen büchern fynd

Die wile er gat zun büchern heym

So fert der siech gön dottenheym /

Vil nemen artzeny sich an

Der dheyner ettwas do mit kan

Dann was das krüter büchlin lert

Oder von altten wybern hört

Die hant eyn kunst / die ist so gut

Das sie all presten heylen dut

Vnd darff keyn vnderscheyt me han

Vnder jung / allt / kynd / frowen / man /

Oder füht / trucken / heiß / vnd kalt /

Eyn krut das hat solch krafft / vnd gwalt

Glych wie die salb jm Alabaster

Dar vß die scherer all jr plaster

Machent / all wunden heylen mit

Es sygen gswär / stich / brüch / vnd schnyt

Her Cucule verloßt sye nit /

Wer heylen will mit eym vngent

All trieffend ougen / rott / verblent /

Purgyeren will on wasserglaß

Der ist eyn artzt als Zuhsta was /

Dem glych / ist wol eyn Aduocat

Der jnn keynr sach kan geben ratt /

Eyn bichtvatter ist wol des glych

Der nit kan vnder richten sich

Was vnder yeder maletzy

Vnd gschlecht der sünden / mittels sy

Jo on vernunfft / gat vmb den bry /

Durch narren mancher würt verfurt

Der ee verdürbt / dann er das spürt /

 

 

[56.]

So groß gewalt vff erd nye kam

Der nitt zu zytten / end ouch nam

Wann jm syn zyl / vnd stündlin kam

von end des gewalttes

 

Noch fyndt man narren manigfalt

Die sich verlont vff jren gwalt

Als ob er ewiklich solt ston

Der doch düt / wie der schne zergon

Julius der keyser / was genug

Rich / mächtig / vnd von synnen klug

Ee dann er mit gewalt an sich

Brecht / vnd regyert das Römsche rich

Do er den zepter an sich nam

Syn sorg vnd angst jm huffeht kam

Vnd was so witzig nit an rott

Er würd dar vmb erstochen dott /

Darius der hat groß / mächtig land

Vnd wer wol blyben heym on schand

Vnd hett behaltten gut vnd ere

Aber do er wolt suchen mer

Vnd haben das / das syn was nitt

Verlor er ouch das syn dar mitt /

Xerxes der brocht jnn kriechen landt

So vil des volcks / als meres sandt

Das mer mit schiffen er bedeckt

Er möcht die gantz welt han erschreckt

Aber was wart jm me dar von

Er greiff Athenas grüslich an

Glich wie der löw / angrifft eyn hun

Vnd floch doch als die hasen thun /

Der künig Nabuchodonosor

Do jm zu fyel me glück dann vor

Vnd er Arfaxat vber wandt

Meynt er erst haben alle landt

Vnd setzt eyn götlich gwalt jm für

Wart doch verwandelt jn eyn thyer

Der möcht ich wol erzalen me

Inn altter / vnd jn nuwer ee

Aber es dunckt mich nit syn nott

Gar wenig sint jn ruwen dott

Oder die stürben an jrm bett

Die man nit sunst erdöttet hett /

Har by mercken jr gwaltigen all

Ir sitzen zwor jn glückes fall

Sindt witzig / vnd trachtend das end

Das gott das radt / üch nit vmb wend

Vörchten den herren / dyenent jm

Wo uch syn zorn ergryfft / vnd grym

Der kurtzlich wurt entflamen ser

Würt üwer gwalt nit blyben mer

Vnd werden jr / mit jm zergan

Ixion blibt syn rad nit stan

Dann es loufft vmb / von wynden kleyn

Sellig / wer hofft jnn gott alleyn /

Er fellt / vnd blibt nit jn der höh

Der steyn / den waltzt mit sorg vnd we

Den berg vff / Sisyphus der tor

Glügk vnd gwalt / wert nit lange jor /

Dann noch der altten spruch vnd sag

Vnglück vnd hor / das wechßt all tag /

Der vnrecht gwalt / nymbt gruntlich ab

Als Jezabel zeygt / vnd Achab /

Ob schon eyn herr sunst hatt keyn vynd

Muß er besorgen doch syn gsynd

Vnd vnderwil syn nähsten fründ /

Die bringen jnn vmb syn gewalt

Zambry sins herren rich noch stalt

Vnd dett an jm mort vnd dotschlag

Vnd wart eyn herr vff syben tag /

Alexander all welt bezwangk

Eyn dyener dott jn / mitt eym tranck /

Darius entrann / vnd was on nott /

Bessus syn dyener stach jn dott /

Also der gwalt sich enden dut

Cyrus der tranck syn eygen blut /

Keyn gwalt vff erd / so hoch ye kam

Der nit eyn end mitt truren nam

Nye keyner hatt so mächtig fründ

Der jm eyn tag verheyssen künd

Vnd sicher wer eyn ougenblick

Das er solt han gewalt / vnd glück

Was die welt acht vffs aller best

Das würt verbyttert doch zu lest

Wer vberhebt sich das er stand

Der lug vnd schlypff nit vff dem sand

Das jm nit werd schad / spott / vn schad /

Groß narrheyt ist vmb grossen gwalt

Dann man jn seltten langzyt bhalt

So ich durch such all rich do här

Assyrien / Meden / Persyer /

Macedonu / vnd kriechen landt

Carthago / vnd der Römer standt

So hatt es als gehan sin zyl

Das römsch rich blibt so lang got will /

Got hat jm gsetzt syn zytt / vnd moß

Der geb / das es noch werd so groß

Das jm all erd sy vnderthon

Als es von recht / vnd gsatz solt han

 

 


[57.]

 

Wer on verdienst / will han den lon

Vnd vff eym schwachen ror will ston

Des anschlag / wurt vff krebsen gon

Furwissenheyt gottes

 

Man fyndt gar manchen narren ouch

Der ferbet vß der gschrifft den gouch

Vnd dunckt sich stryffecht vnd gelert

So er die bucher hat vmb kert

Vnd hat den psaltter gessen schyer

Biß an den verß / Beatus vir /

Meynend / hab got eym guts beschert

So werd jm das nyemer entwert /

Sol er dann faren zu der hell

So well er syn eyn gut gesell

Vnd leben recht mit andern wol

Im werd doch / was jm werden sol /

Narr loß von sollcher fantesy

Du gsteckst sunst bald jm narrenbry /

Das gott on arbeit belonung gytt

Verloß dich druff / vnd bach du nytt

Vnd wart / wo dir von hymel kunt

Eyn brotten tub / jn dynen mundt

Dann solt es also schlecht zu gon

So würd eym yeden knecht syn lon

Gott geb / er arbeyt oder nit

Das doch nit ist vff erden sytt

War vmb wolt gott dann ewig lon

Eym geben / der wolt müssig gon

Geben eym knecht der schlaffen wolt

Syn rich / vnd eyn so grossen solt /

Ich sprich / das vff erd nyemans leb

Dem gott on gnaden ettwas geb

Oder dem er sy pflychtig üt

Dann er ist vns gantz schuldig nüt

Eyn fryer her / schenckt wem er wil

Vnd gibt vß wenig oder vil /

Wie jm gelyebt / wän gat es an

Er weiß / war vmb ers hat gethan /

Eyn hafner vß eym erdklotz macht

Eyn erlich gschyrr / sunst vil veracht

Als kachlen / häfen / wasserkrüg

Do man jn / böß / vnd guttes tüg

Die kachel spricht nit wyder jn

Ich solt eyn krug / eyn hafen syn

Gott weiß (dem es alleyn zu stat)

War vmb er all ding geordnet hat /

War umb er Jacob hat erwelt

Vnd nit Esau jm glich gezelt /

War vmb er Nabuchodonosor

Der vil gesündet hatt lang jor

Strofft / vnd zu ruw doch kumen lyeß

Vnd zu sym rich / noch dem er büsßt /

Vnd Pharao mit Geyßlen hart

Strofft / der do von doch böser wart /

Eyn artzeny macht eynen gsunt

Vnd macht den andern mer verwundt /

Dann eyner noch dem er entpfandt

Gotts stroff / vnd der gewaltigen handt

Bdocht er syn sünd / mit sufftzen vil /

Der ander brucht syn fryen will

Vnd merckend gotts gerechtikeyt

Myßbrücht er syn barmhertzigkeyt /

Dann gott nye keynen hatt verlon

Er wust / war vmb ers hatt gethon

Wann ers wolt als glych han eracht

Er hett wol nut dann rosen gmacht

Aber er wolt ouch dystlen han

Do man syn gerechtikeyt säh an

Der was ein nydisch schalckhafft knecht

Der meynt syn herr dät jm vnrecht

Do er jm gab syn gdingten solt

Vnd gab eym andern was er wolt

Der wenig arbeyt hatt gethon

Dem gab er doch eyn glychen lon

Man fyndt gar vil gerechter lüt /

Die hye vff erd hant vbelzyt

Vnd loßt jn gott zu handen gon

Als ob si vil sünd hetten gthon

Dar gegen fyndt man narren dick

Die zu all sachen hand vil glück

Vnd jnn jrn sünden syndt so fry

Als ob jr werck gantz heylig sy /

Das sint die vrteyl gotts heymlich

Der vrsach weiß nyeman gentzlich

Je me man die zu gründen gärt

Je mynder man dar von erfärt

Ob yeman schon wänt das ers wiß

So ist er syn doch vngewiß

Dann all ding werdent vns gespart

Inn kunfftig / vnsicher / hynfart /

Dar vmb loß gots fürwissenheyt

Vnd ordenung der fürsichtikeyt

Stan wie sie stat / thu recht vnd wol

Gott ist barmhertzig / gnaden vol

Loß wissen jnn / als das er weiß

Du recht / den lon ich dir verheiß

Beharr / so gib ich dir myn sel

Zu pfand / du kumbst nit jnn die hell /

 

 

[58.]

Wer leschen will eyns andern für

Vnd brennen loßt syn eygen schür

Der ist gut vff der narren lür

Syn selbs vergessen

 

Wer groß arbeyt vnd vngemach

Hat / wie er fürdere frömbde sach

Vnd wie eyns andern nutz er schaff

Der ist me dann eyn ander aff

So er nit jnn sinr eygnen sach

Lugt das er flissig sy vnd wach

Der narren büchlin billich lysßt

Wer wis ist / vnd syn selbs vergißt

Dann der geordente lieb will han

Der soll an jm selbst vohen an

Als ouch Terencius vermant

Ich bin mir aller nähst verwant

Eyn yeder lug vor syner schantz

Ee er sorg / wie eyn ander dantz

Der will verderben ee dann zytt

Der jm nit segt / vnd andern schnyt

Vnd wer eyns andern kleydt mit flisß

Süfert / vnd er das syn beschisß

Wer leschen will eyns andern huß

So jm die flam schleht oben vß

Vnd brennt das syn jn alle macht

Der hat vff syn nutz wenig acht

Wer fürdern will eyns andern karr

Vnd hyndern sich / der ist eyn narr

Wer sich mit frömbder sach belad

Vnd selbst versumbt / der hab den schad

Wer sich des vber reden latt

Dar vß jm spott vnd schad entstat

Der mag die leng sich nit erwören

Der narr erwysch jn by dem gören

Mach wißheyt jnn mit schaden leren

Dem lydt syn dott am hertsten an

Den sunst erkennet yederman

Vnd er styrbt / vnd syn leben endt

Das er sich selbst nit hatt erkent

 

 

[59.]

Wer bgärt / das man jm dyen all tag

Vnd er doch danck / vnd lon versag

Ist wol / das man jm die brütschen schlag

Von vndanckberkeyt

 

Der ist eyn narr / der vil begärt

Vnd er nüt dut der eren wert

Vnd gibt eym müg / vnd arbeit vil

Dem er doch wenig lonen wil

Wer von eyner sach will haben gwynn

Billich setzt der jnn synen synn

Das er ouch kosten leg dar an

Will anders er mit eren stan /

Gar seltten jn sym wesen blibt

Eyn müd roß / das man vber tribt

Eyn willig roß würt stettig baldt

Wann man daß futter jm vorhaldt

Wer eym vil ding zu muten gtar

Vnd lonen nitt / der ist eyn narr

Wer nit mag haben wol für gut

Was man vmb zymlich lon jm dut

Der soll zu zytten sich nit klagen

Ob man jm arbeyt dut versagen

Jo sol man jm die brittschen schlagen /

Wes eyner will das er genyeß

Der lug das er ouch widerschyeß

Vndanckberkeyt nymbt bösen lon

Sie macht den brunnen wassers on

Eyn altt Cystern nit wasser gytt

Wann man nit wasser ouch dryn schytt /

Eyn duren angel gar bald kyerrt

Wann man jn nit mit öl ouch schmyert

Der ist nit würdig grösser schenck

Wer an die kleynen nit gedenck

Dem würt billich versagt all gob

Der vmb die kleyn nit saget lob

Der heisßt wol vnuernunfft / vnd grob /

All wysen ye gehasset hant

Den / der vndanckbar wart erkant

 

 

[60.]

Des narren bry / ich nye vergaß

Do mir gefiel das spyegel glaß

Hans esels or / myn bruder was

vo im selbs wolgefalle

 

Der rürt jm wol den narren bry

Wer wänet das er witzig sy

Vnd gfelt alleyn im selber wol

Ann spyegel sicht er yemertol

Vnd kan doch nit gemercken das

Das er eyn narren sicht jm glaß

Doch wann er schweren solt eyn eyt

Vnd man von wis vnd hübschen seyt

So meynt er doch er wers alleyn

Man fynd sins glich vff erden keyn

Vnd schwür ouch jm gebröst gantz nüt

Sin tun vnd lon gfelt jm all zyt

Den spiegel er nit von jm latt

Er sytz / lyg / ritt / gang / wo er statt /

Glich als der keyser Otto dett

Der jn dem stritt eyn spyegel hett

Vnd schar all tag syn backen zwilch

Vnd wusch sie dann mit esels milch

Das ist eyn wibertäding gut

Keyn on den spyegel ettwas dut

Ee sie sich schleygeren recht dar vor

Vnd muttzen / gatt wol vß eyn jor

Wem so gefelt wis / gstalt / vnd werck

Das ist der aff von Heydelberck

Pygmalion gfiel syn eygen byld

Des wart er jnn narrheit gantz wild

Hett sich Narcissus gspyeglet nit

Er hett gelebt noch lange zyt

Manches sicht stäts den spyegel an

Sieht doch nüt hübsches dar jnn stan /

Wer also ist eyn narrecht schoff /

Der lidt ouch nit das man jn stroff

Jo gatt er jnn sym wesen hyn

Vnd wil mit gwalt / nit witzig syn

 

 

[61.]

Das best / am dantzen / ist das man

Nit yemerdar dut für sich gan

Vnd ouch by zyt vmb keren kan

Von dantzen

 

Ich hieltt nah die für narren gantz

Die freüd vnd lust hant jn dem dantz

Vnd louffen vmb als werens toub

Müd füß zu machen jnn dem stoub

Aber so ich gedenck dar by

Wie dantz / mit sünd entsprungen sy

Vnd ich kan mercken / vnd betracht

Das es der tüfel hat vff bracht

Do er das gulden kalb erdaht

Vnd schuff das got wart gantz veraht /

Noch vil er mit zu wegen bringt

Vß dantzen vil vnratts entspringt

Do ist hochfart / vnd üppikeyt

Vnd für louff der vnlutterkeyt

Do schleyfft man Venus by der hend

Do hatt all erberkeyt eyn end /

So weys ich gantz vff erterich

Keyn schympf der sy eym ernst so glich

Als das man dantzen hat erdocht

Vff kilchwih / erste meß ouch brocht

Do dantzen pfaffen / mynch / vnd leyen

Die kutt muß sich do hynden reyen

Do loufft man / vnd würfft vmbher eyn

Das man hoch sieht die blosßen beyn

Ich will der ander schand geschwigen

Der dantz schmeckt bas dann essen fyge

Wann Kuntz mit Mätzen dantzen mag

Inn hungert nit eyn gantzen dag

So werden sie des kouffes eyns

Wie man eyn bock geb vmb eyn geiß

Soll das eyn kurtzwil syn genant

So hab ich narrheyt vil erkant

Vil wartten vff den dantz lang zytt

Die doch der dantz ersettigt nit

 

 

[62.]

Wer vil lust hat wie er hofier

Nachts vff der gassen vor der thur

Den glust / das er wachend erfrür

von nachtes hofyeren.

 

Jetz wer schyer vß der narren dantz

Aber das spiel wer nit all gantz

Wann nit hie weren ouch die löffel

Die gassentretter / vnd die göffel

Die durch die nacht keyn ruw went han

Wann sie nit vff der gassen gan

Vnd schlagent luten vor der tür

Ob gucken well die mätz har für

Vnd kumen vß der gassen nit

Biß man eyn kamer loug jnn gytt

Oder sie würffet mit eym steyn

Es ist die freüd jn warheyt kleyn

Inn winters nächt also erfrüren

So sie der göuchin dunt hofyeren

Mit seittenspyel / mit pfiffen / syngen

Am holtzmarckt vber die blöcher sprige

Das dunt studenten / pfaffen / leyen /

Die pfiffen zu dem narren reyen

Eyner schrygt / juchtzet / bröllt vnd blört

Als ob er yetzend würd ermört

Je eyn narr do dem andern seyt

Wo er muß wartten vff bescheyt

Do muß man jm dann hoffrecht mache

Als heymlich halttet er syn sachen

Das yederman do von muß sagen

Die vischers vff den küblen schlagen

Mancher syn frow loßt an dem bett

Die lieber kurtzwil mit jm hett

Vnd dantzt er an dem narrenseyl

Nymbt das gut end / so darff es heyl

Ich schwig der / den das selb gyt freüd

Das sie louffen jm narren kleyd /

Wann man eyn narren gyene hieß

Mancher sich an den namen styeß

 

 

[63.]

Ich vorcht mir ging an narren ab

Vnd han durch sucht den bättel stab

Kleyn wißheyt ich do funden hab /

Von bettleren

 

Der bättel hat ouch narren vil

All welt die ryecht sich yetz vff gyl

Vnd will mit bättlen neren sich

Pfaffen / mynchs örden sint vast rich

Vnd klagent sich / als werent sie arm

Hü bättel / das es gott erbarm

Du bist zu notturfft vff erdocht

Vnd hast groß huffen zamen brocht

Noch schrygt der prior trag her plus

Dem sack dem ist der boden vß /

Des glychen dunt die heyltum fürer /

Stürnenstösser / statzionyerer

Die nyenant keyn kirchwih verlygen

Vff der sie nit öfflich vß schrygen

Wie das sie füren jn dem sack

Das hew / das tief vergraben lagk

Vnder der kryppf zu Bettleheyn

Das sy von Balams esels beyn /

Eyn fäder von sant Michels flügel

Ouch von sant jörgen roß eyn zügel

Oder die buntschuh von sant Claren /

Mancher dut bättlen by den joren

So er wol wercken möht vnd kundt

Vnd er / jung / starck ist / vnd gesundt

Wann das er sich nit wol mag bucken

Im stäckt eyn schelmen beyn jm rucken

Sin kynd die mussent jung dar an

On vnderloß zum bättel gan

Vnd leren wol das bättel gschrey

Er bräch jnn ee eyn arm entzwey

Oder etzt jnn vil blätzer / bülen

Do mit sie künden schrygen hülen /

Der sytzen vier vnd zwentzig noch

Zü Straspurg jn dem dummenloch

On die man setzt jnn weisen kasten

Aber bättler dunt seltten vasten

Zu Basel vff dem kolenbergk

Do triben sie vil bubenwergk

Ir rottwelsch sie jm terich hand

Ir gfüge narung durch die land

Jeder Stabyl ein hörnlüten hatt

Die voppen / ferben / ditzent / gat

Wie sie dem predger gelt gewynn

Der lug wo sy der joham grym

Durch alle schöchelboß er loufft

Mit rübling junen ist syn kouff

Biß er beseuelet hye vnd do

So schwantzt er sich dann anderswo

Veralchend vber den breithart

Styelt er all breitfuß / vnd flughart

Der sie flösßlet / vnß lüßling ab schnytt

Grantner / klant / vetzer / furen mit

Eyn wild begangenschafft der welt

Ist wie man stelt yetz vff das gelt

Herolden / sprecher / Partzifand /

Die strofften ettwann öfflich schand

Vnd hatten dar durch eren vil

Eyn yeder narr yetz sprechen wil

Vnd tragen stäblin ruch vnd glatt

Das er werd von dem bättel satt /

Eym wer leyd das gantz wer syn gwandt

Bätler beschyssen alle landt /

Eyner eyn sylberin kelch muß han

Do all tag syben moß jn gan

Der gat vff krucken so mans sicht

Wann er alleyn ist / darff ers nicht

Diser kan fallen vor den lüten

Das yederman tüg vff jn düten

Der lehnet andern jr kynder ab

Das er eyn grossen huffen hab

Mit körb eyn esel dut bewaren

Als wolt er zu sant Jacob faren /

Der gat hyncken / der gat bucken

Der byndet eyn beyn vff eyn krucken

Oder eyn gerner beyn jn die schlucken

Wann man jm recht lugt zu der wunde

So säh man / wie er wer gebunden /

Zum bättel loß ich mir der wile

Dann es sint leyder bättler vile

Vnd werden stäts ye me vnd me

Dann bättlen das dut nyeman we

On dem / der es zu nott muß triben

Sunst ist gar gut eyn bättler bliben

Dann bättlen des verdürbt man nit

Vil bgont sich wol zu wißbrott mitt

Die dryncken nit den schlähten wyn

Es muß Reynfal / Elsasser syn

Mancher verloßt vff bättlen sich

Der spielt / bubt / halt sich üppeklich

Dann so er schon verschlembt syn hab

Schleht man jm bättlen doch nit ab

Im ist erloubt der bättelstab /

Vil neren vß dem bättel sich

Die me geltts hant / dann du vnd ich

 

 

[64.]

Mancher der ritt gern spat vnd fru

Künd er vor frowen kumen zu

Die lont dem esel seltten ruw

Von bosen wibern.

 

Inn myner vorred hab ich gton

Eyn bzügniß / protestacion

Ich well der gutten frowen nycht

Mit arg gedencken jn mym gdycht

Aber man würt bald von mir klagen

Solt ich nüt von den bösen sagen

Eyn frow / die gern von wißheit hört

Die würt nit lycht jn schand verkört

Eyn gut frow / senfft des mannes zorn

Assuerus hatt eyn eyd geschworn

Noch macht jn Hester weych vnd lynd

Abygayl senfft Dauid gschwynd

Aber böß frowen / gänt böß rädt

Als Ochosyas muter dett

Herodias jr dochter hyeß

Das man den töuffer köppfen lyeß

Salmon durch frowen rätt verkert

Wart / das er die abgötter ert /

Eyn frow ist worden bald eyn hätz

Wann jnn sunst wol ist mit geschwätz

Vnd lyplep / schnädern / tag vnd nacht

Pyeris hat vil jungen gmaht

Den ist gelüpt die zung so wol

Das sie dick brennet wie eyn kol /

Diß klagt / die klappert / dise lügt

Die richt vß / als das stübt vnd flügt /

Die ander kyflet an dem bett

Der eeman seltten fryd do hett

Muß hören predig ouch gar offt

So manch barfusser lytt vnd schlofft

Es züht die sträbkatz mancher man

Der doch das merteyl noch muß lan /

Manch frow ist frum vnd bschyd genug

Vnd ist dem man alleyn zu klug

Das sie nit von jm lyden mag

Das er sie ettwas ler / vnd sag /

Gar dick eyn man jnn vnglück kunt

Alleyn durch siner frowen mundt

Als Amphyon zu Theba gschach

Do er syn kynd all sterben sach /

Wann frowen soltten reden vil

Calphurnia kem bald jns spil /

Eyn böß frow stäts jr boßheyt eügt

Die frow der joseph dyent / das zeygt /

Keyn grössern zorn man yenant spürt

Dann so eyn wibs bild zornig würt

Die wüttet / wie eyn löwin studt

Der man die jungen nämen dut

Oder eyn bärin / die do seygt

Medea das / vnd Progne zeygt /

Wan ma die wißheyt gatz durch gründt

Keyn bitterer krut vff erd man fyndt

Dann frowen der hertz ist eyn garn

Vnd strick / dar jn vil doren farn /

Durch dry ding würt die erd erschütt

Das vierd das mag sie tragen nitt /

Eyn knecht der worden ist eyn her /

Eyn narr der sich hat gfüllet ser /

Eyn nydesch böß vnd gifftig wib

Wer die vermählet synem lib /

Das vierd all früntschafft gantz verderbt

Eyn dienst magt die jr frowen erbt /

Dry ding man nit erfüllen mag

Das vierd schrygt stäts / har zu har trag

Eyn frow / die hell / das erterich

Das schluckt all wassers güsß jnn sich /

Das für spricht nyemer hör vff nu

Ich hab genug / trag nym har zu /

Dry ding ich nit erkennen kan

Des vierden weiß ich gantz nütz von /

Wann jn dem lufft eyn Adler flüht

Eyn schlang die vff eym velsen krücht

Eyn schiff das mitten gat jm mer /

Eyn man der noch hat kyndesch ler /

Des glych der weg eynr frowen ist

Die sich zum eebruch hat gerüst

Die schleckt / vnd wüscht den munt gar scho

Vnd spricht / ich hab nüt böss geto

Eym rynnend tach zu wynters fryst

Ist glich eyn frow die zänckisch ist /

Hell / vnd vägtüfel hat genug

Wer mit eynr solchen züht jm pflug /

Vaschy hat vil nochkumen gelan

Die wenig achten vff jr man /

Des wibs will ich geschwigen gar

Die zu riehten / eyn süpplin gtar

Als Poncia vnd Agrippina /

Belides vnd Clytymnestra

Die jr mann stochen an dem bett

Als Phereo syn hußfrow dett /

Gar seltzen ist Lucrecia /

Oder Cathonis porcia

Vppiger frowen fyndt man vil

Dann Thays ist jn allem spil

 

 

[65.]

Vil abergloub man yetz erdicht

Was kunfftig man an sternen sycht

Eyn yeder narr sich dar vff rycht

vo achtung des gstirns

 

Der ist eyn narr der me verheißt

Dann er jn sym vermögen weisßt

Oder dann er zu tun hat mut

Verheissen ist den ärtzten gut

Aber eyn narr verheisßt eyn tag

Me dann all welt geleysten mag /

Vff kunfftig ding man yetz vast lendt

Was das gestyrn vnd firmament

Vnd der planeten louff vns sag

Oder gott jnn sym rott anschlag

Vnd meynent das man wissen söll

Alls das got mit vns würcken wöll

Als ob das gstirn eyn notturfft bring

Vnd jm noch müsten gan all ding

Vnd gott nit herr vnd meyster wer

Der eyns lycht macht / das ander swär

Vnd laßt das vil Saturnus kyndt

Dannacht gerecht / frumm / heylig synd

Dar gegen Sunn / vnd Jupiter

Hant kyndt die nit syndt boßheyt lär

Eym kristen menschen nit zu stat

Das er mit heyden künst vmb gat

Vnd merck vff der planeten louff

Ob dyser tag sy gut zum kouff /

Zu buwen / krieg / machung der ee /

Zu früntschafft / vnd des glychen me

All vnser wort / werck / tun vnd lon

Vß gott / jnn gott / alleyn sol gon

Dar vmb gloubt der nit recht jnn got /

Der vff das gstirn sollch glouben hat

Das eyn stund / monet / tag vnd jor

So glücklich sy / das man dar vor

Vnd nach / sol grosßs anfohen nüt

Wann es nit gschicht die selbe zyt

Das es dann nym geschehen mag

Dann es sy eyn verworffen tag /

Vnd wer nit ettwas nuwes hat

Vnd vmb das nuw jor syngen gat /

Vnd gryen tann riß steckt jn syn huß

Der meynt er leb das jor nit vß

Als die Egyptier hieltten vor /

Des glichen zu dem nuwen jor

Wem man nit ettwas schencken dut

Der meynt das gantz jor werd nit gut /

Vnd des glych vngloub allerley

Mit worsagen / vnd vogelgschrey

Mitt caracter / sägen / treümerbuch /

Vnd das man by dem monschyn such

Oder der schwartzen kunst noch stell

Nüt ist das man nit wissen well

So yeder schwür / es fällt jm nit /

So fält es vmb cyn burenschritt

Nitt das der sternen louff alleyn

Sie sagen / jo eyn yedes kleyn

Vnd aller mynst jm flyegen hirn

Will man yetz sagen vsß dem gestirn

Vnd was man reden / rotten werd /

Wie der werd glück han / was geberd /

Was willen / zufall der kranckheit

Fräuelich man vß dem gstirn yetz seit /

Inn narrheyt ist all welt ertoubt

Eym yeden narren man yetz gloubt /

Vil practick vnd wissagend kunst

Gatt yetz vast vß der drucker gunst /

Die drucken alles das man bringt

Was man von schanden sagt vnd singt

Das gott nun als on straf do hyn

Die weltt die will betrogen syn /

Wann man solch kunst yetz trib vnd lert

Vnd das nit jnn vil boßheyt kert

Oder das sunst brächt schad der sel /

Als Moyses kund vnd Daniel /

So wer es nit eyn böse kunst

Jo wer sie würdig rums vnd gunst /

Aber man wissagt mir / das vieh sterb

Oder wie / korn vnd wyn verderb

Oder wann es schnyg oder reg

Wann es schön sy / der wynt weg

Buren fragen noch solcher gschryfft

Dann es jn zu gewynn antrifft

Das sie korn / hyndersich vnd wyn

Haltten / biß es werd dürer syn /

Do Abraham laß solche buch

Vnd jnn Chaldea sternen sucht

Was er der gsieht vnd trostes an

Die jm gott sandt jnn Chanaan /

Dann es ist eyn lychtferikeyt

Wo man von solchen dingen seitt

Als ob man gott wolt zwingen mitt

Das es must syn / vnd anders nitt

Gotts lieb verloschen ist vnd gunst

Des sucht man yetz des tüfels kunst

Do Saul der kunig was verlan

Von gott / rüfft er den tüfel an

 

 

[66.]

Wer vß misßt hymel / erd / vnd mer

Vnd dar jnn sucht lust / freüd / vnd ler

Der lug / das er dem narren wer

von erfarung aller land

 

Ich halt den ouch nit jtel wiß

Der all syn synn leidt / vnd syn fliß

Wie er erkund all stett / vnd landt

Vnd nymbt den zyrckel jn die hant

Das er dar durch berichtet werd

Wie breit / wie lang / wie witt die erd

Wie dieff / vnd verr sich zieh das mer

Vnd was enthalt den leisten spör /

Wie sich das mer zu end der welt

Haltt / das es nit zu tal ab felt

Ob man hab vmb die gantz welt fur

Was volcks wone vnder yeder schnur /

Ob vnder vnsern füssen lüt

Ouch sygen / oder do sy nüt

Vnd wie sie sich enthaltten vff

Das sie nit fallen jnn den lufft /

Wie man vß mit eym stäcklin räch

Das man die gantze welt durch säch

Archymenides der wust des vil

Der macht jm puluer / kreiß vnd zyl

Do mit er vil vßrächen kundt

Vnd wolt nit vff tun synen mundt

Er vorcht es ging eyn plast dar von

Das jm an kreyssen ab wurd gon

Vnd ee er reden wolt eyn wort

Lyeß er ee das er wurd ermort /

Der messen kunst was er behend

Kund doch vß ecken nit syn end /

Dycearchus der fleiß sich des

Das er die höh der berg vß meß

Vnd fandt das Pelyon höher waß

Dann alle berg die er ye mäß

Doch maß er nit mit syner handt

Die Alppen hoch jm Schwitzer landt

Masß ouch nit wie tieff wer das loch

Do hyn er müst / vnd sitzet noch /

Ptolomeus rechnet vß mit gradt

Was leng vnd breyt das ertrich hatt /

Die leng zücht er von oryent

Vnd endt die selb jnn occident /

Das hundert / achtzig grad er acht /

Sechtzig vnd dryg / gen mitternacht

Die breyt vom equinoccial

Gen mittemtag / ist sie me schmal

Zwentzig vnd funf er fyndet gradt

Des lands so man erkundet hat

Plynius rächt das mit schritten vß

So machet Strabo mylen druß

Noch hat man sythar funden vile

Landt / hynder Norwegen vnd Thyle /

Als jßlant vnd pylappenlandt

Das vorhyn alls nit was erkandt /

Ouch hatt man sydt jnn Portigal

Vnd jnn hispanyen vberall

Golt / jnslen funden / vnd nacket lüt

Von den man vor wust sagen nüt /

Marinus / noch dem mer / die welt

Rächnt / vnd hat drann gar wüst gefält /

Plinius der meyster seitt

Das es sy eyn vnsynnikeit

Wellen die größ der welt verston

Vnd vsser der / by wilen gon

Vnd rächnen biß hynder das mer

Dar jnn menschlich vernunfft jrrt ser

Das sy solchem noch rächen allzyt

Vnd kan sich selb vß rächen nitt /

Vnd meynt das er die ding verstat

Das die welt selbs nit jn jr hat /

Hercules setzt jnn das mer

Zwo sülen (als man seit) von ere /

Die eyn die endet Affricam

Die ander vocht an Europam /

Vnd hatt groß acht vff end der erdt

Wust nit / was end jm was beschert

Dann der all wunderwerck veracht /

Der wart durch frowen list vmbbracht /

Bacchus zoch vmb mit grossem her

Durch alle landt der welt / vnd mer

Vnd was alleyn der anschlag syn

Das yederman lert drincken wyn

Wo man nit wyn vnd reben hett

Do lert er machen byer vnd mett /

Sylenus der verlag sich nit

Im narrenschyff fur er ouch mit

Vnd sunst juffkynd vnd metzen vil

Mit grosser freüd vnd seitten spyl /

Er ist eyn drunckner schelm gesyn

Das jm so wol was mit dem wyn /

Er dürfft nit arbeit han ankert

Man hett sunst drincken wol gelert

Man tribt mit prassen noch vil schand

Jetz färt er erst recht vmb jm land

Vnd macht manche jm prasß verrucht

Des vatter nye kein wyn versucht

Aber was wart Baccho dar von

Er müst zu letst von gsellen gon

Vnd faren hyen do er yetz dringkt

Das jm me durst / dann wollust bringt

Wie wol die heyden jn dar noch

Ertten als gott / vnd hyeltten hoch /

Von denen kumen ist sytthar

Das man jm landt vmb bächten far

Vnd dut dem ere noch synem dott

Der vns vil übels hat vff brocht

Dye böß gwonheyten wärent lang

Was vnrecht ist nymbt vberhang

Dann dar zu stäts der tüfel bloßt

Das man syn dienstbarkeit nit losßt /

Do mit ich ouch yetz wider vmb

Vff myn matery vnd fürnem kumb

Was nott wont doch eym menschen by

Das er such grössers dann er sy

Vnd weißt nit was jm nutz entspring

Wann er erfart schon hohe ding

Vnd nit die zyt syns todes kennt

Die wie eyn schätt von hynnan rennt

Ob schon bis kunst ist gwyß vnd wor

So ist doch das eyn grosser tor

Der jn sym synn wygt so gering

Das er well wissen frömde ding

Vnd die erkennen eygentlich

Vnd kan doch nit erkennen sich

Ouch gdenckt nit wie er das erler

Er sucht alleyn rum / weltlich ere /

Vnd gdenckt nit an das ewig rich

Wie das witt ist / schön / wunderlich /

Dar jnn dann ouch vil wonung sint

Vff jrdeschs yeder narr erblyndt

Vnd sucht syn freüd / vnd lust dar jnn

Des er me schad hatt dann gewynn

Vil handt erkundt / verr / frömbde lant

Do keyner nye sich selbs erkant /

Wer wis würd als Vlysses wart

Do er lang zyt fur vff der fart

Vnd sach vil land / lüt / stett / vnd mer

Vnd mert sich stät jn gutter ler /

Oder als dett Pythagoras

Der vß Memphis geboren was /

Ouch Plato durch Egypten zoch

Kam / jn Italiam dar noch

Do mit er ye mer täglich lert

Das syn kunst / wißheit / würd gemert /

Appollonius durch zoch all ort

Wo er von gelertten sagen hort

Den steltt vnd zoch er täglich noch

Das er jn künsten würd me hoch

Fandt allenthalb das er me lert

Vnd das er vor nit hatt gehört /

Wer yetz solch reyß vnd lantfar dät

Das er zu nem jnn wißheit stät

Dem wer zu vber sehen baß

Wie wol doch nit genug wer das /

Dann wem syn synn zu wandeln stot

Der mag nit gentzlich dienen got

 

 

[67.]

Der narr Marsyas der verlor

Das man jm abzoch hut vnd hor

Hielt doch die sackpfiff / noch als vor

Nitt wellen eyn nar syn

 

Die eygenschafft hat yeder narr

Das er nit kan genemen war

Das man syn spott / dar vmb verlor

Der narr Marsyas hut vnd hor

Aber narrheit ist so verblänt

Eyn narr zu allen zytten wänt

Er sy witzig / so man sin lach

Vnd eyn jufftäding vß jm mach

Stelt er sich ernstlich zu der sach /

Das man jn ouch für witzig halt

Biß jm die pfif vß dem ermel fallt /

Wer vil gut hat / der hat vil fründ

Dem hilfft man redlich ouch zu sünd

Eyn yeder lugt wie er jn schynd

So lang das wärt / biß er würt arm

So spricht er / heu das gott erbarm

Wie hat ich vor / nochlouff so vil

Keyn fründ ist der mich trösten wil /

Hett ich das vor by zyt betraht

Ich wer noch rich vnd nit veraht /

Eyn groß torheyt ist das für wor

Welcher verdut jn eynem jor

Do er syn tag solt leben mitt

Das er das üppecklich vß gyt

Vnd meynt zyttlich füroben han

Das er mög noch dem bättel gan

So jm dann stoßt vnder syn hend

Armut / verachtung / spott / ellend /

Vnd er zerryssen loufft / vnd bloß

So kumbt jm dann der ruwen stoß /

Wol dem der jm fründ machen kan

Vß gut / das er doch hye muß lan

Die jn trösten vnd by jm ston /

So er ist allenthalb verlon

Dar gegen ist manch narr vff erd

Der sich annymbt närrscher geberd

Vnd wann man jnn joch schünd vnd süt

So kund er doch gantz nütz dar mitt

Dann das er ettwan die oren schütt /

Will närrisch syn mit allem fliß

Doch nyemans gfeltt syn narren wiß /

Wie wol er glich eym narren dut

Nimbt doch syn schympf niemas für gut

Ouch sprechen von jm ettlich gsellen

Der nar woltt sich gern närrisch stellen

So kan er weder wiß noch gberd

Er ist eyn narr / vnd nyemans werd /

Vnd ist eyn seltzen ding vff erd

Mancher will syn ein witzig man

Der sich doch nymbt der dorheit an

Vnd meynt das man jn rümen sol

Wan man spricht / der kan narrheit wol

Dar gegen sint vil narren ouch

Die vß gebrütet hat eyn gouch

Die wellen von der wißheyt sagen

Es sy gehowen oder gschlagen

So went sie witzig syn gezelt

So man sie doch für narren heltt /

Wann man eyn narren knützschet kleyn

Als man den pfeffer dut jm steyn

Vnd stieß jn dar jnn joch lang jor

So blib er doch eyn narr als vor /

Dann yedem narren das gebrist /

Das wonolff / btriegolfs bruder ist

Mancher der ließ sich halber schynden

Vnd jm alle viere mit seylen bynden

Das jm alleyn ging gelt dar vß

Vnd er vil golds hett jnn sym huß

Der lytt ouch das er läg zu bett

Vnd er der richen siechtag hett

Vnd man jn wie eyn buben schiltt

Echt er dar von hett zyns vnd gültt

Mit zymlich nyeman bnügen will

Wer vil hat / der will han zu vil

Vß richtum vbermut entspringt

Richtum gar seltten demut bringt

Was soll eyn dreck wann er nit stinckt /

Vil sint alleyn / die hant keyn kynd

Keyn bruder noch sunst nohe fründ

Vnd hören nit vff arbeitten doch

Ir ougen fültt keyn richtum ouch

Noch gdencke nit / wem werck ich vor

Hab übelzyt ich gouch vnd tor

Gott gibt manchem richtum vnd ere

Vnd gbrist synr sel / nüt anders mer

Dann das jm gott nit dar zu gitt

Das er das bruch zu rechter zitt

Ouch das nit nyessen zymlich gtar

Jo es eym frömbden füller spar /

Tantalus sitzt jnn wassers lust /

Vnd hatt an wasser doch gebrust

Wie wol er sicht die öppfel an

Hat er doch wenig freüd dar von

Das schafft / das er jm selbs nit gan

 

 

[68.]

Wer kynd vnd narren sich nymbt an

Der soll jr schympf für gut ouch han

Er muß sunst mit den narren gan

Schympf nit verston

 

Der ist eyn narr der nit verstöt

Wann er mit eynem narren redt

Der ist eyn narr der widerbillt

Vnd sich mit eynem truncknen schillt

Mit kynd / vnd narren schympfen wil

Vnd nit vff nämen narren spil

Wer wil mit jägern gon der hetz

Wer keyglen will / der selb vff setz /

Der hül / der by den wolffen ist /

Der sprech ich lieg / dem nützt gebrist

Wort gändt vmb wort / ist narren wiß

Guts gänt vmb böß / hatt hohen priß

Wer gibt das bös vmb gutes vß

Dem kumbt bös / nyemer vß sym huß /

Wer lachet des eyn ander weynt

Dem kumbt des glich / so ers nit meynt

Eyn wiser gern byn wisen stat

Eyn narr mit narren gern vmb gat /

Das nyemans lyden mag eyn narr

Das kumbt vß synem hochmut dar

Me leid geschicht eym narren dran

Das er sicht ettlich vor jm gan

Dann er hab freüd / das jm sunst all

Nochgangen / vnd zun füssen fall /

Vnd das du merckst / wie ich es meyn

Eyn stoltzer wer gern herr alleyn /

Aman hatt nit so grossen glust

Das yederman jn anbett sust

Alls er hatt leyd / das jn eyn man

Nitt bettet Mardocheus an /

Nit nott das man narren vff merck

Man spürt eyn narren an sym werck /

Wer wis wolt syn (als yeder sol)

Der ging der narren müssig wol

 

 

[69.]

Der würffet jnn die höh den ball

Vnd warttet nit des widerfall

Wer will die lüt erzürnen all

Bos dun vnd nit warte

 

Der ist eyn narr der andern dut

Das er von keym mag han für gut

Lug yeder / was er andern tüg

Das jn do mit ouch wol benüg

Wie yeder vor dem wald jn byltt

Des glich jm allzyt widerhyltt

Wer andere stossen wil jnn sack

Der wart ouch selbs des backenschlack /

Wer vilen seyt / was yedem gbrist

Der hört gar offt ouch / wer er ist

Wie Adonisedech hatt gton

Vil andern / als wart jm der lon /

Beryllus sang selb jn der ku

Die er het andern gerüstet zu /

Des glich geschach ouch Busyris

Diomedi vnd Phalaris /

Mancher eym andern macht eyn loch

Dar jn er selber fallet doch /

Eyn galg eym andern macht Aman

Do er wart selbst gehencket an /

Truw yedem wol / lug doch für dich

Dann worlich / truw ist yetz mysßlich

Lug vor / was hynder yedem stäck

Wol truwen / rytt vil pferd hyn wägk /

Nyt yß mit eym nydischen man

Noch wellst mit jm zu dische gan

Dann er von stund an vberschlacht

Das du nye hast jnn dir gedacht

Er spricht zu dir / fründt ysß / vnd trinck

Doch ist syn hertz an dir gantz linck

Als ob er sprech / wol günd ichs dir

Als hetts eyn diep gestolen mir /

Mancher der lacht dich an jn schertz

Der dir doch heymlich äß din hertz

 

 

[70.]

Wer nit jm summer gabeln kan

Der muß jm wynter mangel han

Den berendantz dick sehen an

 

[image: Bild]





Nit fursehen by zyt.

 

Man fyndt gar manch nochgültig mensch

Das ist so gar eyn wättertrentsch

Das es sich nyenan schicken kan

Zu allem das es vohet an /

Keyn ding by zytten er bestelt

Nüt über nächtigs er behelt

Dann das er sunst so hynläsß ist

Das er nit gdenckt was jm gebryst

Vnd was er haben müß zur nott

Dann so es an eyn treffen gatt

Nit witter gdenckt er / vff all stundt

Dann von der nasen / biß jnn mundt

Wer jn dem summer samelen kan

Das er den wynter mög bestan

Den nenn ich wol eyn wisen sun

Vnd wer jm summer nüt wil dun

Dann schloffen allzyt an der sunnen

Der müß han gut / das vor ist gewunnen

Oder müß durch den wynter sich

Behelffen ettwan schlähteklich

Vnd an dem dopen sugen hert

Biß er des hungers sich erwert /

Wer nit jm summer machet hew

Der loufft jm wynter mit geschrey

Vnd hat zu samen gbunden seyl

Rüffend / das man jm hew geb feyl /

Der träg jm wynter vngern ert

Im summer / bättlens er sich nert

Vnd müß lyden manch übel zyt

Vnd heyscht vil / wenig man jm gytt /

Ler narr / vnd würd der omeyß glich

In guter zyt versorg du dich

Das du nit müssest mangel han

Wann ander lüt zu freüden gan

 

 

[71.]

Gar dick der hächlen / er entpfyndt

Wer stätes zancket / wie eyn kyndt

Vnd meynt die worheyt machen blyndt

Zancke vnd zu gericht go

 

Von den narren will ich ouch sagen

Die jnn eynr yeden sach went tagen

Vnd nüt mit lieb lont kumen ab

Do man nit vor / eyn zanck vmb hab

Do mit die sach sich lang verzyech

Vnd man der gerechtikeyt entfliech

Lont sie sich bitten / triben / manen

Echten / verlüten / vnd verbannen /

Verlossend sich / das sie das recht

Wol bügen / das es nit blib schlecht

Als ob es wer eyn wächsin naß

Nit denckend / das sy sint der has

Der jnn der schriber pfeffer kunt

Der vogt / gwalthaber / vnd fürmundt

Vnd aduocat / muß zu sym disch

Dar von ouch han eyn schlägle visch

Die künnent dann die sach wol breyten

Vnd jr garn noch dem wilttbrät spreyte

Das vß eym sächle / wurt eyn sach

Vnd vß eym rünsly / werd eyn bach

Man muß yetz köstlich redner dyngen

Vnd sie von verren landen bringen

Das sie die sachen wol verklügen

Vnd mit geschwätz / eyn richter btrügen

So muß man dann vil tag anstellen

Do mit der tagsolt mög vff schwällen

Vnd werd verritten / vnd verzert

Me / dann der houbtsach zu gehört

Mancher verzert jn petterle me

Dann jm vß synem tag entstee /

Noch meynt er worheyt also blenden

So er die sach nit bald loßt enden /

Ich woltt wem wol mit zancken wär

Das er am ars hett häcklen schwär

 

 

[72.]

Wüst / schamper wort / anreytzung gytt

Vnd stört gar offt die guten syt /

So man zu vast die suwglock schütt

Von groben narren

 

Eyn nuwer heylig heisßt Grobian

Den will yetz fyren yederman

Vnd eren jnn / an allem ort

Mit schäntlich wüst werck / wis / vnd wort

Vnd went das zyehen jnn eyn schympf

Wie wol der gürtel hat kleyn glympf

Her Glympfyus ist leyder dot

Der narr die suw byn oren hat

Schütt sie / das jr die suwglock klyng

Vnd sie den moringer jm syng

Die suw hat yetz alleyn den dantz

Sie halt das narrenschiff bym schwantz

Das es nit vndergang von schwär

Das doch groß schad vff erden wär

Dann wo narren nit drüncken wyn

Er gyltt yetz kum eyn örtelyn

Aber die suw macht yetz vil jungen

Die wüst rott / hat wißheyt vertrungen

Vnd laßt sie nyeman zu dem brett

Die suw alleyn die kron vff hett

Wer wol die suwglock lüten kan

Der müß yetz syn do vornan dran

Wer yetz kan tryben sollich werck

Als treib der pfaff vom kalenbergk

Oder münch Eylsam mit sym bart

Der meynt er tüg eyn gute fart

Mancher der tribt solch wis / vnd wort

Wann die horestes säh / vnd hort

Der doch was aller synnen on /

Er sprech es hetts keyn synniger gton /

Sufer jns dorff / ist worden blyndt

Das schafft das buren druncken syndt

Herr Ellerkuntz den vordantz hat

Mit wüst genug / vnd seltten satt

Eyn yeder narr will suw werck triben

Das man jm loß die büchsen bliben

Die man vmbfürt mit esels schmer

Die esels büchs würt seltten ler

Wie wol eyn yeder dryn will griffen

Vnd do mit schmyeren syn sackpfiffen

Die grobheyt ist yetz kumen vß

Vnd wont gar noh / jnn yedem huß

Das man nit vil vernunfft me tribt

Was man yetz redet / oder schribt

Das ist als vß der büchsen genomen

Vor vß / wann prasser zamen kumen

So hebt die suw die metten an

Die prymzyt / ist jm esel thon

Die tertz ist von sant Grobian /

Hutmacher knecht / syngen die sext

Von groben fyltzen ist der text /

Die wüst rott sytzet jnn der non

Schlemmer vnd demmer dar zu gon /

Dar noch die suw zur vesper klingt

Vnflot / vnd schamperyon / dann syngt

Dann würt sich machen die complet

Wann man / all vol / gesungen hett

Das eselschmaltz vnmüssig ist

Mit bergemschmär ist es vermyscht

Das stricht eyn gsell dem andern an

Den er will jn der gsellschafft han

Der wüst wil sin / vnd das nit kan

Man schont nit gott / noch erberkeyt

Von allem wüstem ding man seyt

Wer kan der aller schampperst syn

Dem büttet man eyn glaß mit wyn

Vnd lacht syn / das das huß erwag

Man bitt jnn / das er noch eyns sag

Man spricht das ist / eyn gutter schwanck

Do mit würt vns die wyle nit langk

Eyn narr / den andern schryget an

Biß gut gesell / vnd frölich man

Fety gran schyer / e belli schyer

Was freüd vff erden hant sunst wir

Wann wir nit gut gesellen sygen

Lont vns syn frölich / prassen / schrygen

Wir hant noch kleyn zyt hie vff erd

Das vns das selb zu lieb doch werd

Dann wer mit dot abstirbt / der lyt

Vnd hatt dar noch keyn frölich zyt

Wir hant von keym noch nye vernome

Der von der hell syg wider kumen

Der vns doch seyt / wie es do stünd

Gut gsellschafft triben / ist nit sünd

Die pfaffen reden was sie went

Vnd das sie diß / vnd jhens geschend

Wer es so sünd / alls sie vns schriben

Sie dätten es nit selber triben

Wann nit der pfaff vom tüfel seitt

Der hirt von wolfen klagt syn leitt

So hetten sie beid nüt dar von

Mit solcher red / narren vmb gon

Vnd dunt mit jrer groben rott

All welt geschenden / vnd ouch gott

Doch werden sie zu letst zu spott

 

 

[73.]

Mancher der steltt noch geistlicheyt

Der an dut pfaffen / klosterkleyt

Den es berüwt / vnd würt jm leyt

Von geystlich werde.

 

Noch hat man anders yetz gelert

Das ouch jnns narrenschiff gehört

Des dut sich bruchen yederman

Jeder buwr / will eyn pfaffen han

Der sich mit müssig gan erner

On arbeit leb / vnd syg eyn her

Nit das er das tüg von andacht

Oder vff selen heil hab acht

Sunder das er mög han eyn herren

Der all syn gschwister mög erneren /

Vnd loßt jn wenig dar zu leren /

Man spricht / er mag licht dar zu künnen

Er darff noch grösser kunst nit synnen

Echt er eyn pfrunden kan gewynnen /

Vnd wigt / priesterschafft so gering

Als ob es sy eyn lychtes ding

Des fyndt man yetz vil junger pfaffen

Die als vil künnen als die affen

Vnd nement doch selsorg vff sich

Do man kum eym vertruwt eyn vich

Wissen als vil von kyrchregyeren

Alls müllers esel kan qwintyeren

Die Byschöf die sint schuldig dran

Sie solttents nit zum orden lan

Vnd zu selsorgen vor vß nüt

Es werent dann gantz dapferlüt

Das eyner wer eyn wiser hyrt

Der nit syn schof mit jm verfürt

Aber yetz wänen die jungen laffen

Wann sie alleyn ouch werent pfaffen

So hett jr yeder was er wolt

Es ist für war nit alles golt

Das an dem sattel ettwan glysßt

Mancher die hend dar an beschysßt

Vnd loßt sich jung zu priester wyhen

Der dann sich selb dut maledyen

Das er nit lenger gbeitet hat

Der selben mancher bättlen gat

Hett er eyn rechte pfrund gehan

Ee er die priesterschafft nam an /

Es wer jm dar zu kumen nitt

Vil wyht man / durch der herren bytt

Oder vff diß / vnd jhenes disch

Dar ab er doch ysßt wenig visch /

Man lehnet brief eynander ab

Do mit / das man eyn tyttel hab

Vnd wänen den bischoff betriegen

So sy mit jrm verderben lyegen

Keyn ärmer vych vff erden ist

Dann priesterschafft den narung gbrist

Sie hant sunst abzüg vberal

Bischof / Vicary / vnd Fiscal

Den lähenherrn / syn eygen fründ

Die kelleryn / vnd kleyne kynd

Die geben jm erst rechte büff

Das er kum jnn das narrenschyff

Vnd do mit aller freüd vergeß /

Ach gott / es halttet mancher meß

Do weger wer er lyeß dar von

Vnd rurt den altter nyemer an

Dann gott acht vnsers opfers nycht

Das jn sünden / mit sünden gschicht

Zu Moysi / sprach got der herr

Eyn yedes thier / das mach sich verr

Vnd rür den heyligen berg nit an

Das es nit grosse plag müß han /

Oza der angerüret hett

Die arch / des starb er an der stett /

Chore das wyhrouch vaß rurt an /

Vnd starb / Dathan vnd Abyron /

Das gwihte fleisch schmeckt mache wol

Der wermt sich gern by kloster kol

Dem doch zu letst würt für vnd glut

Verstanden lüten ist predigen gut /

Man stosßt manch kynd yetz jn eyn orde

Ee es ist zu eym menschen worden

Vnd es verstand / ob das jm sy

Gut oder schad / stäckt es jm bry

Wie wol gut gwonheit bringet vil

Ruwt es doch manches vnder wile

Die dann verfluchen all jr fründt

Die vrsach solches ordens syndt

Gar wenig yetz jnn klöster gont

In solcher ällt / das sie es verstont

Oder die durch gotts willen dar

Kumen / vnd nit mer durch jr nar

Vnd hant der geistlicheit nit acht

All ding dunt sie dann on andacht /

Vor vß jn allen örden gantz

Do man nit halttet obseruantz

Solch kloster katzen sint gar geyl

Das schafft / man byndt sy nyt an seyl /

Doch lychter wer keyn orden han

Dann nit recht dun / eym ordens man

 

 

[74.]

Mancher vil kost vff jagen leytt

Das jm doch wenig nutz vß dreyt

Wie wol er dick eyn weydspruch seyt

Von vnnutzem jagen

 

Jagen ist ouch on narrheit nit

Vil zit vertribt man on nutz mit

Wie wol es syn sol eyn kurtz wil

So darff es dannaht kostens vil

Dann leydthund / wynd / rüde / vn bracke

On kosten füllen nit jr backen /

Des glich hund / vogel / väderspil

Bringt als keyn nutz / vnd kostet vil

Keyn hasen / repphun / vohet man

Es statt eyn pfundt den jäger an

Dar zu darff man vil herter zyt

Wie man jm noch louff / gang / vnd rytt

Vnd sucht all berg / tal / wäld / vnd heck

Do man verhag / wart vnd versteck /

Mancher verscheycht me dann er jagt

Das schafft er hat nit recht gehagt /

Der ander voht eyn hasen offt

Den er hat vff dem kornmarckt koufft

Mancher der will gar freydig syn

Wogt sich an löwen / beren / schwyn

Oder stygt sunst den gämpsen noch

Dem würt der lon zu letsten doch /

Die buren jagen jn dem schne

Der adel hat keyn vorteyl me

Wann er dem wiltpret lang noch loufft

So hats der buwr / heymlich verkoufft /

Nembroht zum erst fing jagen an

Dann er von gott was gantz verlan /

Esau der jagt vmb das er was

Eyn sünder / vnd der gotts vergaß

Wenig jäger als humpertus

Fyndt man yetz / vnd Eustachius

Die liessen doch den jäger stodt

Sust truwten sie nit dienen gott

 

 

[75.]

Wer schyessen will / der lug vnd triff

Dann dut er nit die rechten griff

So schüßt er / zu dem narren schiff

Von bosen schutzen

 

Wolt es die schützen nit vertryessen

Ich richt ouch zu / eyn narren schyessen

Vnd macht eyn schützreyn / an dem staden

Des mancher fält / nit on syn schaden

Dar zu synt goben ouch besteltt

Der nähst bym zyel / der selb der heltt

Zum mynst er zu verstechen kumt

Doch lug er / vnd heb nit jnn grundt

Noch jn die höh / sunder jnns zyl

Wann er den zwäck sunst rüren will

Vnd düg syn anschlag nit zür yl

Vil sint die schyessen über vß

Eym bricht der bogen / senw / vnd nuß

Der dut am anschlag manchen schlypf

Dem ist verruckt stul oder schyppf

Dem losßt das armbrust / so ers rürt

Das schafft der wyndfad ist geschmyert

Dem stäckt das zyl nit glich alls ee

Vnd kan syn gmerck nit haben me

Der hatt gemacht gar vil der schütz

Die jm doch sint gantz wenig nütz

Das schafft / jm würt die suw kum wol

Wann man zu letst verschyessen soll

Keyn schütz so wol sich yemer rüst

Er fynd allzyt / das jm gebrüst

Dann diß / dann jhens / do mit er hett

Eyn wörwort / das syn glympff errett

Wann er nit hett gefälet dran

So hett er fry / die gob behan /

Vor vß / weiß ich noch schützen mer

Wann die eyn schyessen hören verr

Do hyn von allen landen lüt

Zu ziechen vff bestymbte zitt

Die besten die man fünden kan

Der eynr die gob kum vor wolt han

Dann er all schuß / haltt an dem zwäck

Das eyner dann ist so eyn gäck

Der weist das er nüt gwynnet gar

Vnd dannacht do hyn zyehen tar

Vnd do versuchen ouch syn heil

Ich nem syn zerung / für syn teyl /

Ich will des gelts jnn doppel geschwige

Die suw würt jm jnn ermel schrygen /

Zur wißheyt mancher schiessen will

Vnd wenig treffen / doch das zyl

Das schafft / ma seygt nit reht dar noch

Der haltt zu nyder / der zu hoch

Der loßt sich bringen vß dem geseyg

Dem bricht syn anschlag gantz entzwey

Der dut als Jonathas eyn schuß

Dem fert syn anschlag hynden vß

Wer wißheit eben treffen will

Der durfft / das er hett solche pfil

Der hercules hatt me dann vill

Mit den er traff alls das er gerdt

Vnd was er traff / viel dott zur erdt /

Wer recht zur wißheit schiessen will

Der lug das er halt moß vnd zyl

Dann fält er / oder hebt nit dran

So muß er mit den narren gan

Wer schyessen will / vnd fält des reyn

Der breit die suw jm ermel heyn

Wer jagen / stechen / schyessen will

Der hat kleyn nutz / vnd kosten vil

 

 

[76.]

Ritter Peter von altten joren

Ich muß uch griffen an die oren

Mir gdenckt / das wir beid narren woren

Wie wol / jr füren ritters sporen

Von grossem ruemen

 

Die gäcken / narren / ich ouch bring

Die sich berümen hoher ding

Vnd wellent syn / das sie nit sint

Vnd wänen / das all welt sy erblindt

Mann kenn sie nit / vnd frag nit noch /

Mancher will edel syn / vnd hoch

Des vatter doch macht bumble bum

Vnd mit dem küffer werck ging vmb /

Oder hat sich also begangen

Das er vacht mit eynr stäheln stangen

Oder rant mit eym juden spyeß

Das er gar vil zu boden stieß

Vnd will das man jnn juncker nenn

Als ob man nit syn vatter kenn

Das man sprech / meyster hans vo Metz

Vnd ouch syn sun juncker Vincentz /

Vil rümen hoher sachen sich

Vnd bochen stäts zu widerstich

Vnd sint doch narren jnn der hut

Alls ritter Peter von Brunndrut

Der will das man jm ritter sprech

Dann er zu Murten jn dem gstech

Gewesen sy / do jm so not

Zu flyechen was / das jm der kot

So hoch syn hosen hatt beschlembt

Das man jm weschen müst das hembd

Vnd hat doch schiltt / vnd helm dar von

Brocht / das er sy eyn edel man

Eyn hapich hat farb wie eyn reyger

Vnd vff dem helm eyn nest mit eyger

Dar by eyn han / sitzt jnn der muß

Der will die eyger brüten vß

Der selben narren fyndt man mer

Die des went haben gar groß ere

Das sie sint vornan gwesen dran

Do es wolt an eyn flyehen gan

Lugten sie hynder sich langzyt

Ob jnn noch kämen ouch me lüt /

Mancher seyt von sym vächten groß

Wie er den stach / vnd jhenen schoß

Der doch von jm was wol als wytt

Er dät jm mit eynr hantbüchß nüt /

Vil stellen yetz noch edeln woppen

Wie sie füren vil löwen doppen

Eyn krönten helm vnd guldin feld

Die sint des adels von Bennfeldt

Eyn teyl sint edel von den frowen

Des vatter saß jn ruprecht owen

Synr muter schiltt gar mancher fürt

Das er villicht am vatter jrrt /

Vil hant des brieff vnd sygel gut

Wie das sie sint von edelm blut

Sie went die ersten sin von recht

Die edel sint jn jrm gschlecht /

Wie wol ichs nit gantz straff noch acht

Vß tugent ist all adel gemacht

Wer noch gut sytt / ere / tugent kan

Den haltt ich für eyn edel man /

Aber wer hett keyn tugent nitt

Keyn zucht / scham / ere / noch gute sytt

Den haltt ich alles adels lär

Ob joch eyn fürst syn vatter wer

Adel alleyn by tugent stat

Vß tugent aller adel gat /

Des glich / will mancher doctor syn

Der nye gesach Sext / Clementin

Decret / Digest / ald jnstitut /

Dann das er hat eyn pyrment hut

Do stat sin recht geschriben an

Der selb brieff wißt / als das er kan

Vnd das er gutt sy vff der pfiff

Dar vmb so stot hye doctor Gryff

Der ist eyn gelert / vnd witzig man

Er grifft eym yeden die oren an

Vnd kan me dann manch doctor kan

Der ist doch jn vil schulen gstanden

In nohen / vnd jn ferren landen

Do doch die göuch nye kamen hyn

Die mit gwalt went doctores syn

Mann muß jnn ouch her doctor sagen

Dar vmb das sy rott röck an tragen

Vnd das eyn aff jr muter ist /

Ich weiß noch eynen heysßt hans myst /

Der will all welt des über reden

Er sy zu Norwegen / vnd Schweden

Zu Alkeyr gsin / vnd zu Granat

Vnd do der pfeffer wechßt / vnd stat

Der doch nye kam so verr hyn vß

Hett syn muter / do heym zu huß

Eyn pfannkuch / oder würst gebachen

Er hetts geschmeckt / vnd hören krache /

Des rümens ist vff erd so vile

Das es zu zälen näm groß wile

Dann yedem narren das gebryst

Das er wil sin / das er nit ist

 

 

[77.]

Vil hant zu spyl so grossen glust

Das sie keynr kurtzwil achten sust

Vnd merckent nit / kunfftig verlust

Von Spylern.

 

Sunst fynd ich närrscher narren vil

Die all jr freüd hant jnn dem spyl

Meynend / sie möchten leben nit

Soltten sie nit vmbgon do mit

Vnd tag / vnd nacht spyelen / vnd rassen

Mitt karten / würfflen / vnd mit brassen

Die gantz nacht / vß vnd vß sie sässen

Das sie nit schlyeffen oder ässen

Aber man muß gedruncken han

Dann spyel das zündt die leber an

Das man württ dürr / vnd durstes voll

Des morgens so entpfyndt mans wol

Eyner sicht wie die guten byeren

Der ander spüwet hynder die türen

Der drytt eyn varb / hat an sich gnome

Als wer er vß dem grab erst kumen

Oder glysßt jnn sym angesicht

Glich als vor tag ein schmidtknecht sicht

Den koppff hat er also gebyent

Das er den gantzen tag vff gyent

Als ob er flyegen vohen wolt /

Keyner verdyenen möcht groß goltt

Das er an eyner predig säß

Eyn stund / vnd er des schloffs vergäß

Er würd den koppff schlagen jnn gören

Als ob der prediger vff solt hören /

Aber jm spyel gar lange zyt

Sitzen / acht man des schloffes nüt /

Vil frowen die sint ouch so blindt

Das sie vergessen wer sie sint

Vnd das verbietten alle recht

Sollich vermyschung beider gschlecht

Die mit den mannen sytzen zamen

Ir zucht / vnd gschlechtes sich nit schame

Vnd spyelen / rasslen / spat / vnd fru

Das doch den frowen nit stat zu

Sie soltten an der kunckel läcken

Vnd nit jm spyel byn mannen stäcken

Wann yeder spyelt mit synem glich

Durfft er dest mynder schamen sich

Do Allexanders vatter wolt

Das er vmb gaben louffen solt

Dann er zu louffen vast geng was

Sprach er zu synem vatter das

Billich wär / das ich alles dät

Das mich myn vatter hieß vnd bät

On zwifel ich gern louffen wolt

Wann ich mit künngen louffen solt

Man durfft dar zu nit betten mich

Wann ich hett yemans mynen glich /

Aber es ist yetz dar zu kumen

Das pfaffen / adel / burger / frummen

Setzen an köppels knaben sich

Die jnn nit sint an eren glich

Vor vß die pfaffen mit den leygen

Soltten jr spyel lon vnderwegen

Wann sie echt wol betrachten das

Ir vffsatz / vnd den alten haß

Der Nydthart ist sunst vnder jnn

Der rögt sich mit verlust vnd gwynn

Vnd ouch das jnn verbotten ist

Keyn spyel zu tun zu aller frist

Wer mit jm selber spyelen kan

Dem gwynnt gar seltten yemans an

Vnd ist on sorg das er verlyer

Oder das man jm fluch böß schwür

Die wile ich aber sagen sol

Was stand eym rechten spyeler wol

Will ich Virgilium har bringen

Der also redt von selben dingen

Veracht das spyel zu aller zytt

Das dich nit btrüb der schäntlich gytt

Dann spiel ist eyn vnsynnig bgyr

Die all vernunfft zerstört jnn dir

Ir dappfern / hüten üwer ere

Das uch das spiel die nit verser

Eyn spieler muß han geltt vnd mut

Ob er verlürt / das han für gut /

Keyn zorn / fluch / schwür / vß stossen gatz

Wer gelt bringt / der lug wol der schantz

Dan mancher zu de spiel kumbt schwär

Der doch zur düren vß gat lär

Wer spielt alleyn durch grossen gwynn

Dem gat es seltten noch sym synn

Der hatt gut fryd / wer spyelet nit

Wer spyelt der müß vff setzen mitt

Wer all ürten besitzen wil

Vnd suchen glück vff yedem spyl

Der muß wol vff zu setzen han

Oder gar dick on gelt heym gan /

Wer dryg sücht hat / vnd stelt noch mir

So werden vnser schwestern vier /

Spyl mag gar seltten sin on sünd

Eyn spyeler ist nit gottes fründt

Die spyeler sint des tüfels kynd /

 

 

[78.]

Vil narren sint jn disem druck

Die doren sint / jnn manchem stuck

Den sitzt der esel vff dem ruck

Von gdruckten narre.

 

So vil sint jn dem narren orden

Das ich schier wer versessen worden

Vnd hett des schyffes mich versumbt

Hett mir der esel nit gerumbt

Ich bin der / den all ding dunt drucken

Will mich recht jnn winckel schmucken

Ob mich der esel wolt verlon

Vnd nit stäts vff mym rucken stan

Wann ich alleyn gdult dar zu hab

Hoff ich / des esels kumen ab

Doch hab ich sunst vil gsellen gut

Die druckt alls das mich drucken dut

Als der nit volget gutem rott /

Wer zürnet / so es nit ist nott

Wer vnglück koufft / wer trurt on sach

Wer lieber krieg hat / dann gemach

Wer gern sicht mutwill siner kynd

Wer halt syn nochbuwr nit zu fründ

Wer lydet das jn druck syn schuch

Vnd jnn syn frow jm wynhuß such

Der ghört wol jnn das narrenbuch

Wer me verzert dann er gewynnt

Vnd borget vil / so jm zerrynnt

Wer zücht syn frow eym andern vor

Der ist eyn narr / gouch / esel thor /

Wer gdenckt die vile / der sünden syn

Vnd was er drumb muß lyden pin

Vnd mag doch frölich syn dar mitt

Der gehöret vff den esel nitt

Sunder der esel vff syn ruck

Das er jn gantz zu boden truck

Der ist eyn narr / der sicht das gut

Vnd noch dem bösen stellen dut

Hie mit sint narren vil gerürt

Die diser esel mit jm fürt

 

 

[79.]

Wenn rüter / schriber / gryffen an

Eyn veisßten / schlechten / bürschen man

Der müß die leber gessen han

Ruter vnd schriber

 

Schriber vnd rüter / man ouch spott

Sie sygen jnn der narren rott

Sie bgont sich noh / mit glicher nar

Der schyndt heymlich / der offenbar

Der wogt syn lib jnn druck vnd naß

Der setzt syn sel jnns dinckten faß

Der rüter stoßt vil schüren an

Der schryber muß eyn buren han

Der veisßt syg / vnd mög trieffen wol

Do mit er ryechen mach syn kol

Wann yeder dät als er thun sol /

So weren sie beid gelttes wert

Dyser mit fädern / der mit schwert

Möht man jr beid entberen nitt

Wann ob der hant nit wer jr schnytt

Vnd durch sie würd das recht versert

Man vß dem stägenreiff sich nert /

Die wile aber vff eygen gwynn

Eyn yeder stelt syn mut vnd synn

So wöllen sie verzyhen mir

Das ichs jm narrenschiff ouch für

Ich hab sie des gebetten nitt

Ir yeder selb den furlon gytt

Vnd will sich vff eyn nüws verdingen

Sunst kunden vil / jns schiff zu bringen /

Schriber vnd glysßner sint noch vil

Die triben yetz wild rüterspil

Vnd neren sich kurtz vor der handt /

Glich wie die reißknecht / vff dem landt /

Es ist worlich eyn grosse schand /

Das man die strossen nit wil fryen

Das bylger / koufflüt / sicher sygen /

Aber ich weis wol / was es dut

Man spricht es mach das geleyt vast gut

 

 

[80.]

Ich bin gelouffen ferr / vnd wytt

Nye lär das fleschlin was allzyt

Biß ich diß brieff den narren büt

Narrehte bottschafft.

 

Ob ich der botten nun vergäß

Vnd jnn nit dorheit ouch zu mäß

Sie manten mich ee selber dran

Narren müssen eyn botten han

Der trag jm mund / vnd syg nit lasß

Eyn briefflin das es nit werd nasß

Vnd süferlich gang vff dem dach

Do mit der zyegelhuff nit krach

Lug ouch das es jnn nit bevilt

Me enden / dann man jm entpfilt

Vnd was er tun soll / vnd man heißt

Das er / vor wyn / dar vmb nit weißt

Vnd langzyt vff der straß sich sum

Do mit das jm vil lüt bekum

Vnd lug das er zär an der näh

Vnd drystunt vor die brieff besäh

Ob er künd wissen / was er trag

Vnd was er weiß / bald wyter sag

Vnd leg syn däsch nachts vff eyn banck

So er nymbt von dem wyn eyn schwack

Vnd kum on antwürt wider heym

Das synt die narren die ich meyn

Dem narren schyff louffen sie noch

Sie fynden es hye zwüschen Ach

Doch sollen sie sich des vermessen

Das sie des fläschlins nit vergessen

Dann jnn jr leber / vnd geschyrr

Von louffen / liegen würt gantz dürr /

Wie gut der schne erkülung gyt

Wann man jn fyndt jnn summers zyt

Also ergetzt eyn truwer bott

Den / der jn vß gesendet hat

Der bott ist lob / vnd eren wert

Der bald kan werben / das man bgert

 

 

[81.]

Hie kumen keller / köch / eehaltten

All die des huses sorg / dunt waltten

Die redlich jnn dem schiff dunt schaltten

von kochen vnd keller

 

Eyn böttlin erst vor vns hyn lyeff

Das fraget noch dem narren schiff

Dem goben wir versaltzen suppen

Das er dem fläschlin wol möcht luppen

Im wasß zu louffen also goch

Das fläschlin es on duren zoch

Wir wolten jm brieff geben han

Wolt es doch nit so lang still stan /

Des kumen wir die straß hie schlecht

Keller / vnd köch / megde / eehalt / knecht

Die mit der kuchen sint behafft

Wir tragen all vff noch kuntschafft

Dar vß keyn duren vns bestat

Vß vnserm seckel es nit gat

Vor vß wann vnser herschafft nycht

Zu huß ist / vnd es nyeman sycht /

So schlemen wir / vnd tabernyeren

Frömde prasser / wir mit vns heym füren

Vnd geben do gar manchen stoß

Der kannen / krusen / fleschen groß

Wan nachts die herschafft schloffen gat

Vnd rygel / tor / beschlossen hatt

So drincken wir dann nit des bösten

Wir lossen vß dem vaß / dem grösten

Do mag man es nit wol an spüren

Ans bett / wir dann eynander füren

Doch dunt wir vor zwen socken an

Das vns die herschafft nit hör gan

Vnd ob man schon hört ettwas krachen

Mann wänt die katzen dunt das machen

Vnd wenn eyn kleyn zyt vmbhar gat

So wänt der herr / das er noch hat

In sym väslin eyn guten drunck

So macht der zappf dan glunck glunck glunck

Das ist eyn zeychen dar zu / das

Gar wenig ist me jnn dem faß

Dar zu / wir dar vff flißlich achten

Wie wir zu richten vil der trachten

Do mit den glust / vnd magen reytzen

Mit kochen / syeden / broten / schweytzen /

Mit rösten / bachen / pfeffer bry

Voll zucker / wurtz / vnd spetzery

Geben wir eym eyn oxymell

Der by der stägen leidt gewell

Oder muß das von jm purgyeren

Mit Syropen / vnd mit klystieren

Des achten wir gantz nütz zu mol

Dann wir ouch werden dar by vol

Vnser selbes wir nit vergessen

Das best / wir ab dem hafen essen

Dann ob wir hungers sturben schon

Man sprech / es wer von völl gethon

Der keller spricht / brot mir eyn wurst

Her koch / so lesch ich dir den durst

Der keller ist des wyns verräter

Der koch der ist des tüfels bräter /

Hye dut er gwonen by dem für

Das jm dort kumen würt zu stür /

Keller vnd köch sint seltten lär

Sie tragen vff alls by der schwär

Ins narren schiff stat all jr bgär

Do joseph jnn Egypten kam

Der fürst der köch jnn zu jm nam

Iherusalem gwann Nabursadam

 

 


[82.]

 

Ich hett vergessen nach jnn myr

Das ich nit noch eyn schyff jnfür

Do ich der buren narrheyt rür

von burschem vffgang

 

Die buren eynfalt ettwann woren

Nüwlich jnn kurtz vergangenen joren

Gerechtikeyt was by den buren

Do sie floch vß den stett vnd muren

Woltt sie jnn ströwen hüttlin syn

Ee dann die buren druncken wyn

Den sie ouch yetz wol mögen tulden

Sie stecken sich jnn grosse schulden

Wie wol jn korn / vnd wyn gilt vil

Nämen sie doch vff borg vnd zyl

Vnd went bezalen nit by ziten

Man muß sie bannen vnd verlüten

In schmeckt der zwilch nit wol / als ee

Die buren went keyn gyppen me

Es muß sin lündsch / vnd mechelsch kleit

Vnd gantz zerhacket / vnd gespreit

Mit aller varb wild / über wild

Vnd vff dem ermel eyn gouchs byld

Das statt volck yetz von buren lert

Wie es jnn boßheit werd gemert

All bschysß yetz von den buren kunt

All tag hant sie eyn nuwen funt

Keyn eynfalt ist me jnn der welt

Die buren stecken gantz voll gelt

Korn vnd wyn halttens hynder sich

Vnd anders / das sie werden rich

Vnd machen selber jnn eyn dür

Biß das der tunder kumbt mit für

So würt verbrent dann korn / vn schür

Des glich by vnsern zytten ouch

Ist vff gestanden mancher gouch

Der vor eyn burger / kouffman was /

Will edel syn / vnd ritter gnaß

Der edelman gert syn eyn fry

Der Groff / das er gefürstet sy

Der fürst die kron des künigs gert

Vil werden ritter / die keyn schwert

Dünt bruchen für gerechtikeyt

Die buren tragen syden kleit

Vnd gulden ketten an dem lib

Es kunt da har eyns burgers wib

Vil stöltzer dann eyn gräfin dut

Wo yetz gelt ist / do ist hochmut

Was eyn ganß von der andern sycht

Dar vff on vnderloß sie dicht

Das muß man han / es dut sunst we

Der Adel hat keyn vorteyl me

Man findt eyns hantwercks mannes wib

Die bessers wert dreit an dem lib

Von röck / ryng / mäntel / borten schmal

Dan si jm huß hat überall

Do mit verdyrbt manch byderman

Der mit sym wib muß bättlen gan

Im wynter drincken vß eym krug

Das er sym wib mög thun genug

Wann sy hüt hatt alls das sy gelangt

Gar bald es vor dem koüffler hangt

Wer frowen glust will hengen noch

Den frürt gar dick / so er spricht schoch

Inn allen landen ist groß schand

Keynen benügt me / mit sym stand

Nyemans denckt wer syn vorderen wore

Des ist die welt yetz gantz voll doren

Das ich das worlich sagen magk

Der dry spitz / der muß jnn den sack

 

 

[83.]

Dis narren freüwt nüt jnn der welt

Es sy dann / das es schmeck noch gelt

Sie ghören ouch jnns narren fellt

von verachtung armut

 

Gelt narren sint ouch über al

So vil das man nit findt jr zal

Die lieber haben geltt dann ere

Noch armut frogt yetz nyeman mer

Gar kum vff erd yetz kumen vß

Die tugend hant / sunst nüt jm huß

Man dut wißheit keyn ere me an

Erberkeyt muß verr hynden stan

Vnd kumbt gar kum vff grünen zwig

Man wil yetz das man jr geschwig

Vnd wer vff richtum flysset sich

Der lugt ouch / das er bald werd rich

Vnd acht keyn sünd / mort / wucher / schad

Des glich verretery der land

Das yetz gemeyn ist jnn der welt

All boßheit / fyndt man yetz vmb gelt

Gerehtikeit / vmb gelt ist feyl

Durch gelt kem mancher an eyn seyl

Wann er mit gelt sich nit abkoufft

Vmb gelt vil sünd blibt vngestrofft

Vnd sag dir tütsch wie ich das meyn

Man henckt die kleynen dieb alleyn /

Eyn bräm nit jn dem spynnwep kläbt

Die kleynen mücklin es behebt

Achab ließ nit benügen sich

Mit synem gantzen künig rich

Er wolt ouch Nabuhts garten han

Des starb on recht der arm frumm man

Alleyn der arm muß jnn den sack

Was gelt gytt / das hat guten gschmack

Armut die yetz ist gantz vnwerdt

Was ettwan liep / vnd hoch vff erd

Vnd was genem der gulden welt

Do was nyemans der achtet gelt

Oder der ettwas hatt alleyn

All ding die woren do gemeyn

Vnd ließ man des benügen sich

Was on arbeyt das erterich

Vnd die natur on sorgen trug /

Noch dem man bruchen wart den pflug

Do fing man an / ouch gyttig syn

Do stund ouch vff / wer myn das din /

All tugend worent noch vff erd /

Do man nüt dann zymlichs begerdt /

Armut die ist eyn gob von gott

Wie wol sie yetz ist der welt spott

Das schafft alleyn das nyeman ist

Der gdenck / das armut nüt gebrüst

Vnd das der nüt verlieren magk

Der vor nüt hat jn synem sack

Vnd das der lycht mag schwymme wytt

Wer nacket ist / vnd an hat nüt

Eyn armer syngt fry durch den walt

Dem armen seltten üt entpfalt

Die fryheit hat eyn armer man

Das man jn doch loßt bättlen gan

Ob man jn schon sicht übel an /

Vnd ob man jm joch gar nüt gytt

So hat er doch dest mynder nitt

By armut fand man bessern ratt

Dann richtum ye gegeben hat

Das wiset Quintus Curius

Vnd der berümbt Fabricius /

Der nit wolt haben gut noch gelt

Sunder ere / tugent / er erwelt /

Armut hett geben fundament

Vnd anfang allem regyment

Armut hat gbuwen alle stett

All kunst Armut erfunden hett

Alls übels Armut ist wol on

All ere vß Armut mag erston

By allen völckern vff der erd

Ist armut / langzyt gwesen werdt

Vor vß die Kriechen / dar durch hand

Vil stett bezwungen / lüt / vnd land

Aristides was arm / gerecht

Epamynudas streng / vnd schlecht

Homerus was arm vnd gelert

Inn wißheit Socrates geert

Phocyon jnn mylt übertrifft

Das lob hat armut jnn der gschrifft

Das nüt vff erd ye wart so groß

Das nit von erst vß armut floß

Das Römsch rich / vnd sin hoher nam

Anfänglich vß armut har kam

Dann wer merckt / vnd gedenckt do by

Das Rom von hyrten gbuwen sy

Von armen buren lang regiert

Dar noch durch richtum gantz verfürt /

Der mag wol mercken das armut

Rom baß hat gthon / dann grosses gut /

Wer Cresus arm / vnd wis gesyn

Er hett behalten wol das syn

Do man frogt Solon vmb bescheit

Ob er het rechte sällikeyt

Dann er was mähtig / rich / vnd werd /

Sprach Solon man solt hie vff erd

Keyn heyssen sellig vor sym todt

Man weißt nit was her noher gat

Wer meynt das er vest stand noch hüt

Der weißt doch nit / die kunfftig zyt

Der her sprach / üch sy we vnd leydt

Ir richen / hant hie üwer freüd

Ergetzlicheit jnn üwerm gut

Sellig der arm / mit fryem mut /

Wer samlet gut / durch liegens krafft

Der ist vnnütz / vnd gantz zaghafft

Vnd macht sich veisßt / mit sym vnglück

Das er erwürg an todes strick

Wer eynem armen vnrecht dut

Vnd do mit huffen will sin gut

Der fyndt eyn richern dem er gibt

Syn gut / so er jnn armut blibt

Nit richt dyn ougen vff das gut

Das allzyt von dir fliehen dut

Dan es glich wie der Adler gwynnt /

Fädern / vnd flügt bald durch den wynt /

Wer gut vff erden rich hye syn

Christus wer nit der ärmst gsyn /

Wer spricht das jm sunst nüt gebrest

Dann das on pfenning sy sin täsch

Der selb ist aller wißheit on

Im gbrüst me dann er sagen kan

Vnd vor vß das er nit erkennt

Das er sy ärmer dann er wänt

 

 

[84.]

Vil griffen den pflug an gar resch

Vnd enden übel doch zu lest /

Das dut / der gouch der blibt jm nest

von beharren jn gutem

 

Vil legen jr handt an den pflug

Vnd sint von erst / jnbrünstig gnug

Zu wißheyt / vnd zu gutem werck /

Stygent doch nit voll vff den berg

Der sie für zu dem hymelrich

Sunder sehen sie hynder sich

Vnd gfelt jnn wol Egypten landt

Do sie jr fleisch häf gelossen handt

Vnd louffen zu den sünden groß

Glich wie der hunt zu synem asß

Das er yetz dickmol gessen hat

Die hant für wor eyn sörglich stat

Gar kum eyn wund wyder genyßt

Die me dan eynst vff gbrochen ist

Wann sich der siech nit haltet recht

Das wider vmb sin kranckheit schlecht

So ist vast sörglich / das er mag

Genäsen nit / jn langem tag

Vil wäger wer / nit vohen an

Dann noch dem anfang doch abstan /

Got spricht / jch wolt du hetst gestalt

Das du werst warm / oder gantz kaltt

Aber die wile du läw / wilt syn

So vnwillest du der selen myn /

Ob eyner joch vil guts hat gthon

So würt im doch nit der recht lon

Wann er nit bharret jnn das end /

Vß grossem übel kam behend

Vnd wart erlößt / die husfrow Loth

Aber do sie nit hielt das gbott

Vnd wider vmb sach hynder sich

Bleib sie do stan gantz wunderlich /

Ein narr loufft wider zu synr schäll

Glich wie eyn hundt zu sym gewäll

 

 

[85.]

Mag Adel / gut / sterck / jugents zyer

Han fryd vnd ruw / o todt vor dir?

Alls das / das leben ye gewann

Vnd töttlich ist / das muß dar von

Nit fursehen den dot

 

Wir werden btrogen lieben fründt

All die vff erden leben syndt

Das wir fürsehen nit by zyt

Den dott / der vnser doch schont nüt

Wir wissen / vnd ist vns wol kunt

Das vns gesetzet ist die stundt

Vnd wissen nit wo / wenn / vnd wie /

Der dott der ließ nie keynen hye

Wir sterben all / vnd fliessen hyn /

Dem wasser glich zur erden jn /

Dar vmb sint wir groß narreht doren

Das wir nit gdencken jnn vil joren

Die vns gott dar vmb leben lott

Das wir vns rüsten zu dem dot

Vnd leren / das wir müssen künnen

Vnd mögen jnn keyn weg entrynnen

Der wynkouff ist gedruncken schon

Wir mögen nit dem kouff abston

Die erste stund / die lest ouch braht

Vnd der den ersten hat gemacht

Der wust ouch / wie der lest würd sterbe /

Aber die narrheyt dut vns ferben

Das wir gedencken nit dar an

Das vns der dot nit hie wurt lan

Vnd vnsers hübschen horsß nit schonen

Noch vnser grünen krentz / vnd kronen

Er heißt worlich / hans acht syn nit /

Dann wellen er begrifft / vnd schütt

Er sy wie starck / schon / oder jung

Den lert er gar eyn seltzen sprüng

Den ich billich den dotsprung heiß

Das eym vß dringt kalt / grym / vn sweiß

Vn streckt / vn krymbt sich / wie ein wurm

Dann do dut man den rechten sturm

O dott wie starck ist din gewalt

Sydt du hyn nymbst beid jung / vnd alt /

O dott wie gar hert ist din nam

Dem adel / gwalt / vnd hohem stam

Vor vß dem / der syn freüd / vnd mut

Alleyn setzt / vff das zyttlich gut

Der dott mit glichem fuß zerschütt

Der kunig Säl / vnd hyrten hüt

Er acht keyn pomp / gewalt / vnd gut /

Dem babst / er wie dem buren dut /

Dar vmb eyn dor ist / wer all tag

Flücht / dem er nit entrynnen mag

Vnd meynt / wann er syn schellen schütt

Das jnn der dott / dar vmb säh nitt

Vff sollich gding eyn yeder har

Kunt / das er ouch von hynnan far

Vnd er erloubet sy dem dot

Wann von dem lib die sel vß got /

Mit glichem gsatz / der dot hyn fürt

Alls das / das leben ye berürt

Du stürbst / der blibt noch lenger hie

Vnd bleib die leng doch keyner nie /

Die tusent jor erlebten schon

Die müsten doch zu letst ouch gon

Es ist kum / vmb eyn rock zu thun

Das noch dem vatter / leb der sun

Der vor dem vatter styrbt zu zyt

Dann man fynd ouch vil kelber hüt

Je eyner fert dem andern noch

Wer nit wol styrbt / der fyndt syn roch

Des glich jr narrheyt ouch erscheynen

Die vmb eyn dotten / truren / weynen /

Vnd jm vergünnen syner ruw

Do wir doch all begeren zu /

Dann keyner fert zu früg do hyn

Do er muß / ewicklichen syn

Jo gschicht gar manchem wol dar an

Das gott jm rüfft zyttlich hyn dan

Der dott ist manchem nütz gesyn

Das er on wart / trüpsal / vnd pin /

Vil hant den dot ouch selb begert

Der dott vil dancks an den bewerdt

Zu den er kam / ee man jm rüff /

Vil gefangen er jnn fryheyt schüff

Vil hat er vß dem kercker bracht

Den der was ewicklich eracht /

Das glück deilt vnglich gut / vnd rich

Aber der dot macht es alls glich

Der ist eyn richter / der gantz nytt

Ettwas abloßt / durch yemans byt /

Der ist alleyn / der all ding lont /

Der ist / der nye keym ye hat gschont

Nye keym gehorsam er ye wart

Sye müsten all vff syne fart

Vnd dantzen jm noch synen reyen

Bäbst / keyser / künig / bischöff / leyen

Der mancher noch nit hat gedacht

Das man den vordantz jm hatt bracht

Das er muß dantzen an dem gzotter

Den westerwelder / vnd den drotter

Hett er sich vor dar zu gerüst

Er wer nit so stümpflyng erwüst

Dann manch groß narr ist yetz do hyn

Der sorg hatt vff die grebniß syn

Vnd leyt dar an so grosses gut

Das es noch manchen wundern dut

Als Mausolum / das jrm man

Arthemysia hatt gemachen lan

Vnd so vil kosten dran geleyt

Mit grosser gzierd / vnd rylicheyt

Das es der syben wunder eyns

Ist / die man fyndt jm erden kreiß /

Ouch gräber jnn Egypten lant

Die man Pyramides hat gnant /

Vor vß als Chemnis macht eyn grab

Dar an er henckt syn gut vnd hab

Do dry mol hundert tusent man

Vnd sechtzig tusent werckten an

Dan er vmb krut gab also vil

(Der ander kost ich schwigen will)

Keyn fürsten ich so rich yetz halt

Der das alleyn möcht han bezalt /

Des glich ouch Amasis jm macht

Wie Rhodope / hatt eyns volbracht

Das was eyn groß dorheyt der welt

Das man leidt eyn so mähtig gelt

An gräber / do man würffet hyen

Den äsch sack / vnd die schelmen beyn

Vnd gab so grossen kosten vß

Das man den würmen macht eyn huß

Vnd durch der selen willen nüt

Dut / die doch leben muß all zyt /

Die sel hilfft nüt eyn kostlich grab

Oder das man groß marmel hab

Vnd vff henck schyltt / helm / baner groß

Hie lyt eyn herr / ist woppens gnoß

Howt man jm dann jnn eynen steyn /

Der recht schyltt / ist eyn dotten beyn

Dar an würm / schlange / krotten nage /

Das woppen / keyser / buren / tragen

Vnd wer hie züht eyn feyßten wangst

Der spißt / syn wäpner aller langst /

Do ist eyn vähten / ryssen / brechen /

Die fründ sich vmb das gut erstechen /

Welcher es gantz behaltten well

Die tüfel / sint gewisß der sel

Vnd dunt mit der wüst tryumphieren

Von eym bad jnn das ander füren /

Von yttel kelt / jnn ytel hytz /

Wir menschen leben gantz on wytz /

Das wir der sel / nit nämen war

Des libs wir sorgen yemer dar /

All erd die ist gesägnet gott

Wol lyt der / der do wol ist dott

Der hymel manchen dotten deckt

Der vnder keynen steyn sich streckt

Wie kund der han eyn schöner grab

Dem das gestyrn lücht oben ab /

Got fyndt die beyn zu syner zyt /

Wer wol styrbt / des grab ist das höhst /

Der sünder dot / der ist der bösst

 

 

[86.]

Wer meynt gott well jnn stroffen nyt

Dar vmb / das er beyt lange zyt

Den schlecht der tunder dyck noch hüt

von verachtung gottes

 

Der ist eyn narr / der gott veracht

Vnd wider jn vieht / tag vnd nacht

Vnd meynt / er sy den menschen glich

Das er schwig / vnd loß fattzen sich

Dann mancher sich dar vff verlosßt

So im der tunder nit anstoßt

Sin huß so bald / vnd schlecht jnn dott

So er syn boßheit hatt volbrocht

Oder nit styrbet gähelich

Das er nit me durff vörhten sich

Dann got hab syn vergessen doch

Das er so lang jor beittet noch

Er werd jm dar zu lonen ouch

Do mit versündt sich mancher gouch

Der erst jnn synen sünden verhart

Dar vmb / das jm gott ettwan spart

Meynt er jm griffen an den bart

Als ob er mit jm schimpfen wolt

Vnd gott vertragen sollches solt /

Hör zu o dor / würd witzig narr

Verloß dich nit vff solche harr

Es ist worlich eyn grusam bandt

Welcher gott fallet jn syn handt

Dann ob er joch lang zyt din schont

Dir würt des beittens wol gelont

Manchen loßt sünden gott der herr

Das er jn dar noch stroff dest mer

Vnd jm bezal das / vnd das eyn

Man spricht es mach den seckel reyn /

Mancher der styrbt jnn sünden kleyn

Dem dut gott sollche gnad dar an

Das er jnn zyttlich nymbt von dan

Do mit er nit vil sünd vff lad /

Vnd grösser werd der selen schad

Gott hat all ruwern zu geseitt

Ablaß / vnd syn barmhertzikeit

Keym sünder er doch ye verhyeß

Das er jnn so lang leben ließ

Biß er rüwt / vnd näm besserung an

Oder das er rüw würd entpfan /

Gott geb eym dyck syn gnad noch hüt

Vnd will jm doch morn geben nüt /

Ezechias von gott erwarb

Das vff syn gsatzt zyel er nit starb

Sunder lebt noch dann funfzehen jor /

Balthesar durch sünd sym ziel kam vor

Die handt / von aller freüd jnn treib

Die Mane / Phares / Thetel schreib

Er was zu lycht an dem gewyecht

Dar vmb wart jm entzuckt syn lyecht

Vnd merckt nit das syn vatter vor

Durch gott gstrofft / vor manchem jor

Zu besserung vnd buß sich kert

Dar vmb wart er von gott erhört

Das er jn vyehes gstalt nit starb

Durch rüw / er gnad vnd zyel erwarb

Eym yeden ist gesetzt syn zit

Vnd zal der sünd / dar über nüt

Dar vmb zu sünden nyeman yl

Wer vil sündt der / ist bald zum zil

Vil syndt / dott yetz jn disem jor

Hetten sie sich gebessert vor

Vnd jr stundglaß vmb kört by zyt

Der santt wer vß geloffen nitt

Sie lebten noch on zwifel hüt

 

 

[87.]

Wer lästert gott mitt fluchen / schweren

Der lebt mit schand / vnd styrbt on eren

We dem / der sollchs ouch nit dut weren

Von gottes lestern

 

Die größsten narren ich ouch kenn

Die ich nit weiß wie man sie nenn

Die nit benügt an aller sünd

Vnd das sie sint des tüfels kynd

Sie müssen öfflich zougen das

Wie sie sygen jnn gottes haß

Vnd haben jm gantz widerseyt

Der hebt gott syn omächtikeyt

Der ander / jm syn marter für

Syn myltz / syn hyrn / syn kröß / vnd nyer

Wer yetz kan vngewonlich schwür

Die dann verbietten dunt all recht

Den haltt man / für eyn fryschen knecht

Der muß eyn spieß / eyn armbrust han

Der gtar alleyn / wol vier bestan

Vnd vß der fläschen freydig syn

Mörtlich schwür dut man by dem wyn

Vnd by dem spyel / vmb wenig gelt

Nit wunder wer / ob gott die weltt

Durch solche schwür / ließ vnder gon

Oder der hymel bräch dar von

So lästert / vnd geschwächt man gott

All erberkeyt ist leyder dott

Vnd gatt mit recht / keyn straff dar noch

Des lyden wir vil plag / vnd roch

Dann es so öfflich yetz geschycht

Das es all weltt merckt / hört / vnd sicht

Nit wunder / ob gott selber rycht

Gott mags die leng vertragen nycht

Dann er entpfalh / das man solt dun

Versteynen / der Israhelyten sün

Sennacherib / der fluchet gott

Vnd wart geplagt mit schand / vnd spot

Lycaon / vnd Mezencius

Entpfand das / vnd Antyochus

 

 

[88.]

Wer meynt das vns gott strofft zu vil

Das er vns plaget vnder wil

Des plag / ist nit eyn viertel myl

vo plag vnd strof gots

 

Eyn narr ist / wer für wunder heltt

Das gott der herr / yetz strafft die weltt

Vnd eyn plag schickt / der andern noch

Die wile vil krysten sygen doch

Vnd vnder dän / vil geystlich lüt

Vnd den vil vasten / gbet allzyt

Geschähen stäts on vnderloß /

Doch hör / es ist keyn wunder groß

Dann du nit fyndest eynen stadt

Inn dem es yetz nit übel gat

Do nit abnäm syg / vnd gebruch /

Dar zu so ist des wisen spruch

Wan du zerbrychst / das ich dir buw

So würt vns beyden nüt dann ruw

Vnd das wir arbeit hant verlorn /

So spricht ouch sunst / der herr mit zorn

Wann jr nit haltten myn gebott

Will ich uch geben plag vnd dot

Kryeg / hunger / pestilentz / vnd dür

Hytz / ryff / keltt / hagel / tunders für

Vnd meren das / von tag zu tag

Vnd nit erhören bätt noch klag

Ob joch Moyses vnd Samuel

Mich bätt / so bin ich doch der sel

So vyndt / die nit von sünden latt

Sie muß han plag / wile ich byn gott

Man säh alleyn an jüdisch landt

Was sie durch sünd verloren hant

Wie dyck sie gott vertriben hatt

Durch sünden / vß der heyligen statt

Die krysten hant das ouch verloren

Do sie verdienten gottes zorn

Myn sorg ist / wir verlyeren me

Vnd das es vns noch übler gee

 

 

[89.]

Wer syn mul / vmb eyn sackpfiff gytt

Der selb / syns tuschens gnüsset nytt

Vnd muß offt gan / so er gern rytt

von dorechte wechsel

 

Vil grösser arbeit hatt eyn narr

Wie das syn sel zur hellen far

Dann keyn Eynsydel vor ye hatt

In aller wust / vnd heymlich statt

Do er dient vastend / bettend / gott /

Man sicht was hochfart arbeit hat

Wie ma sich muttz / schmyer / nestel / briß

Vnd herte drück lyd / jnn manche wise

Der gydt tribt manchen über see

Durch vngewitter / räg / vnd schne

In Norwegen / Pylappen landt /

Keyn ruw noch rast / die buler handt /

Die spyeler haben übel zyt /

Vil mer / der schnapp han / der do ryt

Vff den halßacker wogend sich /

Des prassers will gschwigen ich

Der allzyt voll ist / vmb syn hertz

Was drück der lyd / vn heimlich schmertz

Des yfers zyt / ist nit die best

Er vörcht eyn andern gouch jm nest

Syn eygen glyder kocht der nydt

Nyemans durch gottes ere sich lydt

Der jn gedult ansäh syn sel

Als Noe / Job / vnd Daniel

Gar vil sint / den das böß gefeltt

Gar seltten der das gut erwelt

Erwölen guts eyn wiser soll

Das böß kunt all tag selbes wol

Wer gybt das hymelrich vmb myst

Der ist eyn narr / so vil syn ist

Sin duschen der genüsset nitt

Wer ewigs / vmb zergenglichs gytt

Vnd das ichs kurtz mit wortten bgriff

Gybt er eyn esel / vmb eyn pfiff

 

 

[90.]

Ere vatter vnd mutter allzyt

Do mit dir gott lang leben gytt

Vnd würdst gesetzt jn schanden nytt

Ere vatter vnd mutter.

 

Der ist eyn narr der kynden gytt

Do er syn zyt solt leben mytt

Verlossend sich vff guten won

Das jnn / syn kynd nit sollen lon

Vnd jm ouch helffen jnn der not /

Dem wünscht man allen tag den dot

Vnd wurt gar bald eyn über last

Den kynden syn / eyn vnwert gast

Doch jm geschicht wol halber recht

Worlich ist er an wyttzen schlächt

Das er mit wortten jm loßt klusen

Des soll man jm mit kolben lusen

Doch lebt der selb nit lang vff erdt

Wem vatter / muter synt vnwerdt /

Inn mit der vinster / lescht des lyecht

Wer vatter / vnd muter ert nycht

An sym vatter bschuldt Absolon

Das jnn solt vnglück jung an gon

Des glichen wart verfluchet Cham

Do er entbloßt syns vatters scham /

Balthesar hatt nit vil glück

Das er syn vatter hüw jnn stück /

Sennacherib von syn sünen starb

Ir keyner doch das rich erwarb

Thobias gab sym sun die ler

Er solt syn mutter han jn ere

Dar vmb stund künig Salomon

Synr mutter vff / von synem tron

Als Corylaus ouch hat gthon

Die sün Rechab / lobt selber gott

Das sie hieltten jrs vatters gbott /

Wer leben will spricht gott der herr

Der büt vatter / vnd mutter ere

So würt er alt / vnd richen sere

 

 

[91.]

Im chor gar mancher nar ouch statt

Der vnnütz schwetzt / vnd hilfft / vnd ratt

Das schiff vnd wag / von land bald gat

von schwetze jm chor.

 

Vil standt jnn kirchen / vnd jm chor

Die schwetzen / rotten durch das jor

Wie sye zurichten schiff / vnd karr

Das man gon Narragonyen far

Do seyt man von dem welschen krieg

Do lugt man / das man redlich lieg1

Vnd ettwas nüws bring vff die ban

Als wurt die mettin gefangen an2

Vnd wert dick zu der vesper zyt3

Vil kämen nit / tryb nit der gydt4

Vnd das man gelt geb jn dem chor5

Sunst weren sy on die kirch vil jor

Es wer besser vnd weger eym

Er blyb gantz über all do heym

Vnd richt das klapper benckly zu6

Vnd synen genßmerckt anderßwo

Dann das er jnn der kyrchen will

Sich jrren / vnd sunst ander vil

Was mancher nit vßrichten kan7

Das schlecht er jn der kyrchen an

Wie er vffrüst schyff vnd geschyr

Vnd bring vil nüwer mer har für

Vnd hat groß flyß / vnd ernstlich geberd

Do mit das schyff nit wendig werd

Er ging ee vß dem chor spatzieren8

Das er den wagen recht möcht schmire

Aber von den dar ich nit drucken

Die jnn den chor alleyn dunt gucken

Vnd zeygen sich mitt presentieren

Treffen doch bald wyder die türen9

Das ist andechtig gebett / vnd gut

Do man sollich ding vßrichten thut

Do werden pfründen wol verdient

So man dem roraffen zu gyent

 

 

Fußnoten

1 Do lugt eyn yeder das man lyeg F

 

2 würt ... gfangen F

 

3 ... wärt biß noch ... F

 

4 Keiner käm dar/trib ... F

 

5 Vnd man gelt geb jnn dem chor

 Sunst stünd die kyrch wol lär eyn jor F

 

6 riecht das klapper bencklin F

 

7 Der dormenter loufft vff/vnd ab

 Vnd ist vnmüssig mit sym stab

 Wie er zu richt schyff/vnd geschyrr F

 

8 Aber von den dar ich nit drucken

 Die jnn den chor alleyn dunt gucken

 Vnd zeygen sich mit presentyeren

 Treffen doch wider bald die türen

 Vnd schwäntzen sich do man jr wart

 

9 In dem spyelbrett/vnd vff der kart F

 

 

[92.]

Wer hochfart ist / vnd dut sich loben

Vnd sytzen will alleyn vast oben

Den setzt der tüfel vff syn kloben

Vberhebung der hochfart

 

Der furet vff eym strowen dach

Der vff der welt rum / setzt syn sach

Vnd all ding dut / vff zyttlich ere

Dem würt zu letst nüt anders me

Dann das syn won / jnn hatt betrogen

So er buwt vff eyn rägenbogen

Wer wölbet vff eyn dännyn sul

Dem würt ee zyt / syn anschlag ful

Wer rum vnd weltlich ere hie bgerdt1

Der wart nit / das jm dort me werdt /

Manch narr halt sich gar hoch dar vmb

Das er vß welschen landen kum

Vnd sy zü schulen worden wiß

Zu Bonony / zu Pauy / Pariß

Zur hohen Syen jnn der Sapientz2

Ouch jnn der schul zu Orlyens

Vnd den roraffen gsähen hett

Vnd Meter pyrr de Conniget /

Als ob nit ouch jnn tütscher art

Noch wer vernunfft / synn / houbter zart

Do mit man wißheyt kunst möcht lere

Nit not / so verr zu schulen keren

Weller will leren jnn sym land

Der fyndt yetz bücher aller hand

Das nyeman mag entschuldigen sich

Er well dann liegen lästerlich

Man meynt ettwan es wer keyn ler

Dann zu Athenas über mer

Dar noch man sy / byn walhen fandt

Jetz sicht mans ouch jn tütschem land

Vnd gbräst vns nüt / wer nit der wyn

Vnd das wir tütschen voll wennt syn

Vnd mögen keyn recht arbeit thun

Wol dem / wer hat eyn wisen sun

Ich acht nit / das man vil kunst künn

Vnd stell do mit noch hochfart gwynn

Vnd meynt dar durch syn stoltz / vn klug

Wer wis ist / der kan kunst genug

Wer lert durch hochfart / vnd durch gelt

Der spiegelt sich alleyn der welt

Glich als eyn närrin die sich mutzt

Vnd spieglen dut der welt zu tutz

So si vff spannt des tüfels garn

Vnd macht vil selen zur hellen farn

Das ist das kützlin / vnd der klob

Do durch der tüfel sucht groß lob

Vnd hat gefüret manchen hyn

Der sich bedunckt vor witzig syn /

Balaam gab Balach eynen rott

Das Israhel erzürnet gott

Vnd nit möcht jn dem stritt beston

Das es durch frowen zu müst gon /

Hett Judith sich nit vff gezyert

Holofernes wer nit verfürt /

Jesabel streich sich varben voll

Do sie meynt jhehu gfallen wol

Der wis man spricht / ker dich geschwynd

Von frowen / sie reytzt dich zur sünd

Dann närrin vil sint also geil

Das sie jr gsiecht bald biettent feil

Vnd meynen / es sol schaden nüt

Ob sie eyn blick dem narren gytt

Worlich gesicht / bringt böß gedanck

Vnd setzt eynen vff den narrenbanck

Der dar noch lychtlich nit abstat

Biß er den häher gfangen hatt /

Hett Bersabe jrn lib bedeckt

Sie wer durch ee bruch nit befleckt /

Dyna wolt schowen frömde man

Biß vmb jr jungfrowschafft sie kam /

Eyn demütig frow ist eren wert

Vnd würdig / das sie werd geerd

Aber welch hochfart nymbt für hend

Deren hochfart ist ouch gantz on end

Die will ouch allzyt vornen dran

Das nyeman mit jr gstellen kan /

Die grösßst wißheyt vff aller erdt

Ist / künnen thun das yeder bgerdt

Vnd wo man das für gut nit nymbt

Doch künnen thun / das yedem zymbt

Wer aber frowen thun will recht

Der muß syn ettwann me dann knecht

Dann sie gar offt durch blödikeyt

Me thun / dann durch jr lystigkeit

Der hochfart die do hant gotts haß

Stigt stätes vff / ye baß vnd baß

Vnd fellt zu letst zu boden doch

Zu Lucifer jnns hellenloch /

Hör hochfart / es kumbt dir die stundt

Das du sprichst vß dym eygnen mundt

Was bringt myn hoher mut mir freüd

So ich hie sitz jnn trübsal / leid /

Was hilfft mich geltt / gut / vnd richtum

Was hilfft der welt ere / lob / vnd rum

Es ist nut dann eyn schätt gesyn

Ougenblicklich ist es do hyn

Wol dem der diß als hat veracht

Vnd hatt alleyn ewigs betracht /

Nüt dunckt eyn narren hie so hoch

Es felt mit jm zu letzsten doch

Vnd vor vß / die schäntlich hochfart

Die hat an jr natur / vnd art

Das sie den höchsten Engel stieß

Vom hymel ab / vnd ouch nit ließ

Im paradiß den ersten man

Sie mag noch nit vff erd bestan

Sie muß ye suchen jren stul

By Lucifer jn hellen pful

Sucht sie den / der sie hat erdacht

Hochfart ist bald zur hellen bracht

Agar durch hochfart wart von huß

Mit jrem kynd getriben vß /

Durch hochfart Pharao verdarb

Chore mit syner gselschafft starb

Der herr gar größlich des erzürn

Do man jn hochfart macht den turn

Als Dauid det jn hochfart zelen

Das volck / müst er eyn plag erwelen

Herodes kleydt jn hochfart sich

Als ob syn wesen wer göttlich

Vnd wolt ouch haben götlich ere

Vnd wart vom Engel gschlagen sere

Wer hochfart tribt / den nydert got

Demut er allzyt gehöheret hat

 

 

Fußnoten

1 weltlich W

 

2 hohe W

 

 

[93.]

Die wucherer füren wild gewärb

Den armen synt sie ruch / vnd härb

Nitt achtens / das all weltt verdärb

wucher vnd furkouff

 

Dem solt man griffen zu der huben

Vnd jm die zäcken wol ab kluben

Vnd ruppfen die fluckfäder vß

Der hynder sich koufft jnn syn huß

Alls wyn / vnd korn jm gantzen land

Vnd vörchtet weder sünd noch schand

Do mit eyn arm man nützet fynd

Vnd hungers sterb mit wib / vnd kynd

Do durch so hat man yetz vil dür

Vnd ist / dann värnyg / böser hür

Nun galt der wyn kum zehen pfundt

In eym monat es dar zu kundt

Das er yetz gyltet dryssig gern /

Alls gschicht / mit weyssen / rocken / kern /

Ich will vom übernütz nit schriben

Den man mit zynß / vnd gült dut triben

Mit lyhen / blätschkouff / vnd mit borgen

Manche eyn pfundt / gewynt eyn morge

Me dann es thun eyn jor lang soltt

Man lyhet eym yetz müntz vmb goltt /

Für zehen schribt man eylff jnns buch

Gar lydlich wer der juden gesuch

Aber sie mögen nit me bliben

Die krysten juden / sie vertriben

Mit juden spieß die selben rennen

Ich kenn vil die ich nit will nennen

Die triben doch wild kouffmanschatz

Vnd schwygt dar zu all reht / vnd gsatz /

Ir vil sich gen dem hagel neygen

Die lachend / vff den ryffen zeygen

Doch gschicht dar gegen ouch gar dick

Das mancher henckt sich an eyn strick /

Wer rich will syn / mit schad der gmeyn

Der ist eyn narr / doch nit alleyn /

 

 

[94.]

Mancher fröwt sich / vff frömbde hab

Wie er vil erb / vnd trag zu grab /

Die mit sym gbeyn nüsß werffen ab

von hoffnung vff erbe

 

Eyn narr ist / wer sich dar vff spytzt

Das er eyns andern erb besytz

Oder für jn kum / jnn den rott

Syn gut / pfründ / ampt / besytz noch dott

Mancher eyns andern dott sich fröwt

Des end / er nyemer me beschowt

Hofft eynen tragen hyn zu grab

Der mit sym gbeyn würfft byeren ab /

Wer hoffet vff eyns andern dott

Vnd weis nit / wann syn sel vß gat

Der selb den esel dut beschlagen

Der jn gön narrenberg würt tragen /

Es sterben jung / starck / frölich lüt

So fyndt man ouch vil kelber hüt

Es gat alleyn nit / über die küg

Eym yeden syn armut benüg

Vnd bgär nit / das es grösser werd

Eyn wilder vmblouff ist vff erd

Bulgarus erbt ouch synen sun

Des er nie hatt gehofft zu thun

Pryamus sach syn kynd all sterben

Die er hofft / sie wurden syn erben

Absolon syns vatter tod noch schleych

Vnd reycht syn erbteyl an der eych

Manchem eyn erb würt übernacht

Vff das /er vor nie hatt gedacht

Mancher eyn erben überkunt

Dem lieber wer / jnn erbt eyn hunt /

Nitt yedem gatt noch hoffens won

Als Abraham / vnd Symeon

Loß vöglin sorgen / wann gott will

So kumbt das glück / zytt / end / vnd zyl /

Das best erb ist jm vatterlandt

Do wir hyn hoffen allesandt

Gar wenig stoßt es doch zur handt

 

 

[95.]

Mancher soltt zu der kyrchen gan

Vnd an dem fyrtag müssig stan

Der sich doch vil geschefft nymbt an

vo verfurug am fyrtag

 

Das synt burger zu Affenbergk

Die all jr sachen / vnd jr werck

Sparen alleyn vff gbannen tagen

Die müssen vff den affen wagen

Dem eynen / muß man roß beschlagen

Dem andern knöpflin setzen an

Das man nun langst soltt han gethan

Do man saß by dem spyl vnd wyn /

Dem füllet man die spitzen syn

Vil hudelen muß man dar jn stossen /

Dem muß man an dun röck / vnd hosen

Das möcht er sunst nit legen an

Hett ers nit vff eyn fyrtag gthan /

Die köch zu richten für / vnd glut

Ee man die kylch morgens vff dut

So fyndt man by jn schlemme vn brasse

Ee yemans recht kumbt / vff die gassen

So synt die wynhuser schier voll

Das tribt man on end yemerdol

Vor vß / vff den gebannen tagen /

So andere werck synt vnderschlagen

So dut man faren mit den karrhen /

Der fyrtag manchen macht zum narre

Der meynt der fyrtag sy erdacht

Das kleyner arbeit gott nit acht

Als das mans holtz jm spiel brätt schlag

Vnd kartten sytzt eyn gantzen tag /

Vil lont sunst wercken jr gesynd

Vnd hant keyn acht das dienst vnd kynd

Zu kyrchen / predig / gotz dienst gon

Oder früg zu der meß vff ston

Den mätt went sie erst recht vß kochen

Den sie gesotten hant die wochen /

Keyn hantwerck ist dem nit gefüg

Das es am fyrtag ettwas düg

Sie synt dem pfenning also gferd

Als ob keyn tag me wer vff erd

Eyn teil stont schwätzen vff der gassen

Die andern sytzen spyelen / prassen

Manchem jm wyn do me zerrynt1

Dann er eyn woch mit arbeit gwynnt /

Der müß ein schmürtzler / hümpeler sin2

Wer nit will sitzen by dem wyn

Tag / vnd nacht / biß die katzen kreygt

Oder der morgen lufft har weygt /

Die juden spotten vnser ser

Das wir dem fyrtag dunt solch ere

Den sie noch haltten also styff

Das ich sie nit jnns narren schiff

Woltt setzen / wann sie nit all stunt3

Sunst jrrten / wie eyn douber hundt

Eyn arm man holtz am fyrtag laß

Vnd wart versteynt / alleyn vmb das /

Die Machabeer woltten nitt

Am fyrtag wören sich zu strit4

Ir wurden vil erschlagen dott /

Man samlet nytt das hymel brott

Vff den fyrtag / als gott gebot /

Aber wir arbeytten on nott

Vnd sparen vil vff den fyrtag

Das wir nit thün went andere tag /

O narr den fyrtag halt / vnd ere

Es sint noch wercktag vil vnd mere

Wann du schon fulest jn dem grunt

Vß gyttikeit als laster kunt

 

 

Fußnoten

1 mer W

 

2 hümpler W

 

3 wenn W

 

4 weren W

 

 

[96.]

Der ist eyn narr der trurt all tag

Vmb das er nitt gewenden mag

Oder den ruwt / das er hat gethon1

Eym gutz / ders doch nit kan verston

Schecke vnd beruwe

 

Der ist eyn narr / der schencken dut

Vnd das nit gibt mit guttem mut

Vnd dar zu sur / vnd übel sicht

Das eym nüt liebs dar von geschicht

Do mit er gab / vnd lon verlürt

So jn syn schenck so fast bedürt

Als dut ouch der / der etwas gut

Durch gottes ere / vnd willen dut

Vnd hat doch ruw / vnd leidt dor von

Wann gott jm nit glich gibt den lon

Dann wer mit eren schencken well

Der lach / vnd syg eyn gut gesell

Vnd sprech nit / zwor ich thu es vngern

Will er nit / danck vnd lon entbern

Dan gott sicht ouch des gab nit an

Der nit mit freüden schencken kan

Jeder das syn behalttet wol

Zu schenck man nyeman zwyngen sol

Alleyn vß fryem hertzen gat

Die schenck / die yedem wol an stat

Selten verloren würt der danck

Wie wol er ettwan kumet langk

So würt es doch gewonlich schlächt

Dann zwen vmb eyn / ist faden recht

Ob eyner schon vndanckbar sy

Fyndt man dar gegen eren fry

Eyn danckbaren wysen man

Der es alles wyder gelten kan2

Aber wer schenck verwissen dut

Der wyl den druck nit han für gut

Vnd wil nitt warten wyder gob

Verwyssen schenck / ist gar zu grob

Man sicht den über die achslen an

Der syn guttät verwyssen kan

Vnd wurt jm sunst nit me dar von

 

 

Fußnoten

1 gthon F

 

2 als F

 

 

[97.]

Tragkeit fyndt man jn allen gschlechten

Vor vß jnn dienst mägten / vnd knechten

Den kan man nit genugsam lonen

Sie künnen doch jr selbst wol schonen

vo tragkeit vnd fulheit

 

Keyn besser narr jn aller sach

Ist / dann der allzyt kan thun gmach

Vnd ist so träg / das jm verbrennt

Syn schyenbeyn / ee er sich verwennt

Wie rouch den ougen ist nit gut

Was essich ouch den zenen dut

Des glich der träg / vnd ful dut schyn

Dänen / die hant gesendet jn /

Eyn träger mensch ist nyemans nutz

Dann das er sie eyn wynterbutz

Vnd das man jn loß schloffen gnug

Sytzen bym ofen ist syn fug /

Sellig der werckt mit synem karst

Wer müssig gat / der ist der narrst

Die müssig gänden / strofft der her

Vnd gibt der arbeyt lon / vnd ere /

Der böß vyndt / nymbt der tragkeyt war

Vnd sägt gar bald syn somen dar /

Tragkeit eyn vrsach aller sünd

Macht murmelen Israhel die kynd

Dauid dett eebruch / vnd dottschlag

Dar vmb das er träg / müssig lag /

Das Carthago was gantz vmbkert

Dar vmb wart Rom ouch gatz zerstört

Eyn grössern schaden Rom entpfing

An dem das Carthago vnderging

Dann sie von stritt entpfing dar vor

Von jr / hundert vnd sehtzechen jor /

Der träg / der nit gern gat her für

Der spricht / der löw stat vor der thür

Der dorecht hundt jn heym behalt

Fulkeyt erdenckt eyn wörwort baldt

Fulkeyt sich wider went / vnd für

Glich wie der angel an der thür

 

 

[98.]

Hie hab ich gstelt noch vil zu samen

Die narren sint / vnd hant den namen

Dern ander narren sich doch schammen

von vslendigen narren

 

Noch sint sunst vil vnnützer lüt

Die wüst gantz jnn der narren hüt

Vnd sint dar jnn verharret gantz

Gebunden vff des tüfels schwantz

Vnd sint zu bringen nit dar von

Will ich still schwygend für sie gon

Vnd sie lon jnn jr narrheit bliben

Vnd von jr dorheyt wenig schriben

Als Saracenen / Türcken / Heyden

All die vom glouben sint gescheyden

Den glich ich ouch / die kätzer schul

Die haltt zu Prag / den narren stul

Vnd hat gespreit vß jren standt

Das sie ouch hat yetz Märrhern landt

Die wüst jnn die narren kappen trette

Glich wie all die anders an betten

Dann dry person / eyn woren gott

Den vnser gloub ist wie eyn spott

Die ich nit für schlecht narren han

Sie müssen vff der kappen stan

Dann jr narrheyt so öfflich ist

Das yedem duch zur kappen gbrist

Des glich all die verzwiffelt hant

Vnd sint verstrickt jnns tüfels bandt

Als doreht frowen / böse wiber

All kuppeleryn / pfowentriber

Vnd andere die jn sünden synt

Vnd jnn jr narrheyt gantz erblynt

Do mit will ich ouch deren gedencken

Die sich selbs döten / oder hencken /

Vnd kynd vertunt / vnd die ertrencken

Die sint nit würdig der gesatz

Oder das man sie ler / vnd fatz

Doch ghören sie jnn narren zal

Ir narrheyt gibt jnn kappen all

 

 

[99.]

Ich bitt üch herren groß / vnd kleyn

Bedencken den nutz der gemeyn

Lont mir myn narrenkapp alleyn

vo abgang des gloube.

 

Wann ich gedenck sümniß / vnd schand

So man yetz spürt / jn allem land

Von fürsten / herren / landen / stett

Wer wunder nit / ob ich schon hett

Myn ougen gantz der zähern voll

Das man so schmächlich sehen soll

Den krysten glouben nemen ab

Verzich man mir / ob ich schon hab

Die fürsten ouch gesetzet har

Wir nemen (leyder) gröblich war

Des krysten glouben nott / vnd klag

Der myndert sich von tag zu tag /

Zum ersten hant die kätzer hert

Den halb zerrissen / vnd zerstört

Dar noch der schäntlich Machamet

Inn mer / vnd mer verwüstet het

Vnd den mit sym jrrsal geschänt

Der vor was groß jnn Orient

Vnd was glöubig alles Asia

Der Mören landt / vnd Affrica

Jetz hant dar jnn / wir gantz nüt me

Es möcht eym hertten steyn thun we /

Was wir alleyn verloren hant

In kleyn Asyen / vnd kriechen landt

Das man die groß Türcky yetz nennt

Das ist dem glouben abgetrennt

Do sint die syben kirchen gsin

Do hat Johannes gschriben hyn

Do ist eyn so gut landt verlorn

Das es all weltt möht han verschworn

On das man jnn Europa sytt

Verloren hat / jnn kurtzer zyt

Zwey keyserthum / vil künig rich

Vil mechtig land / vnd stett des glich

Constantinopel / Trapezunt

Die lant sint aller welt wol kunt

Achayam / Etholyam

Boeciam / Thessaliam

Thraciam / Macedoniam

Atticam / vnd beyd Mysiam

Ouch Tribulos / vnd Scordiscos

Bastarnas / sambt vnd Thauricos

Euboiam gnennet Nygrapont

Ouch Peram / Capham / vnd Idrunt

On ander schaden / vnd verlust

Die wir erlitten haben sunst

In Morea / Dalmacia

Styer / Kernten / vnd Croacia

In Hungern / vnd der Wyndsche marck

Jetz sint die Türcken also starck

Das sie nit hant das mer alleyn

Sunder die Tunow ist jr gemeyn

Vnd dunt eyn jnnbruch / wann sie went

Vil bystum / kyrchen sint geschent

Jetz grifft er an Apuliam

Dar noch gar bald Siciliam

Italia die stoßt dar an

So würt es dann an Rom ouch gan

An Lombardy / vnd welsche landt

Den vyndt den hant wir an der handt

Vnd went doch schloffend / sterben all

Der wolff ist worlich jnn dem stall

Vnd roubt der heiligen kyrchen schoff

Die wile der hirtt lyt jnn dem schloff

Die Römsche kirch vier schwestern hat

Do man hielt Patriarchen stadt

Constantinopel / Alexandria

Iherusalem / Anthiochia

Die sindt yetz kumen gantz dar von

Es würt bald an das houbt ouch gon /

Das ist als vnser sünden schuldt

Keyns mit dem andern hatt gedult

Oder mittlyden syner schwär

Jedes wolt / das es grösser wär /

Vnd gschicht vns / als den ochsen gschah

Do eyner dem andern zü sach

Biß das der wolff sie all zerreyß

Erst ging dem letsten vsß der schweiß /

Jeder der grifft yetz mit der hant

Ob noch kaltt sy syn mur / vnd want

Vnd gdenckt nit / das er vor lesch vß

Das für / ee es jm kum zu huß

So kumbt jm dann ruw / vnd leytt /

Zwytracht / vnd vngehorsamkeit

Den krysten gloub zerstören dut

On nott vergüßt man krysten blut

Nyeman gdenckt / wie nach es jm sy /

Vnd wänt doch allweg blyben fry

Biß jm vnglück kumbt für syn thur

So stoßt er dann den kopff har für /

Die porten Europe offen syndt

Zu allen sitten ist der vyndt

Der nit schloffen noch ruwen dut

In dürft allein / noch Christen blut

O Rom / do du hatst künig vor

Do waßt du eygen / lange jor /

Dar noch jnn fryheit wardst gefürt

Als dich eyn gmeyner rott regiertt

Aber do man noch hochfart staltt

Noch richtum / vnd noch grossem gwalt

Vnd burger wider burger vacht

Des gmeynen nutzes nyeman acht

Do wart der gwalt zum teil zergon

Zu letzst / eym keyser vnderthon

Vnd vnder solchem gwalt / vnd schyn

Bist funffzehen hundert jor gesyn

Vnd stäts genomen ab / vnd von

Glich wie sich myndern dut der mon

So er schwyndt / vnd jm schyn gebrist

Das yetz gar wenig an dir ist

Well gott / das du ouch grössest dich

Do mit du sygst dem mon gantz glich /

Den dunckt nit / das er ettwas hab

Wer nit dem Römschen rich bricht ab

Zum erst die Saracenen hant

Das heilig vnd gelobte landt

Dar noch die Turcken handt so vil

Das als zu zalen / näm vil wile /

Vil stett sich brocht hant jnn gewer

Vnd achten yetz keyns keysers mer /

Eyn yeder fürst / der ganß bricht ab

Das er dar von eyn fäder hab /

Dar vmb ist es nit wunder groß

Ob joch das rich sy blutt / vnd bloß

Man byndt eym yeden vor das jn

Das er nit vordern soll das syn /

Vnd lossen yeden jn sym stadt /

Wie ers biß har gebruchet hadt

Durch gott / jr fürsten sehen an

Was schad / zu letst dar vß werd gan /

Wann joch hyn vnder kem das rich

Ir blyben ouch nit ewigklich /

Eyn yedes ding me sterckung hatt

Wann es bynander gsamlet stat

Dann so es ist zerteilt von eyn /

Eynhellikeyt jn der gemeyn

Vffwachsen die bald all ding macht

Aber durch mißhell / vnd zwytracht

Werden ouch grosse ding zerstört /

Der tütschen lob was hochgeert

Vnd hatt erworben durch solch rum

Das man jnn gab das keyserthum /

Aber die tütschen flissen sich

Wie sie vernychten selbst jr rich

Do mit die studt zerstörung hab

Bissen die pferd jr schwäntz selb ab /

Worlich yetz vff den füssen ist

Der Cerastes / vnd Basylist /

Mancher der würt vergyfften sich

Der gyfft dar schmeycht dem Römsche rich

Aber jr herren / künig / land /

Nit wellen gstatten solch schand

Wellent dem Römschen rich zu stan

So mag das schiff noch vff recht gan

Ir haben zwor eyn künig milt

Der üch wol fürt / mit ritters schiltt

Der zwyngen tüg all land gemeyn

Wann jr jm helffen wendt alleyn

Der edel fürst Maximilian

Wol würdig ist der Römschen kron

Dem kumbt on zwifel jnn sin handt

Die heilig erd / vnd das globte landt

Vnd wurt sin anfang thun all tag

Wann er alleyn üch trüwen mag /

Werffen vo üch solch schmoch / vn spot

Dann kleynes heres / walttet gott /

Wie wol / wir vil verlorn handt

Sindt doch noch so vil kristen landt

Frum künig / fürsten / adel / gmeyn /

Das sie die gantze weltt alleyn /

Gewynnen / vnd vmbbringen baldt

Wann man alleyn sich zamen haldt

Truw / frid / vnd lieb sich bruchen dut

Ich hoff zu gott / es werd als gut /

Ir sindt regyerer doch der land

Wachen / vnd dunt von üch all schand

Das man üch nit dem schiffman glich

Der vff dem mer flißt schloffes sich

So er das vngewitter sicht /

Oder eym hund der böllet nicht /

Oder eym wächter der nit wacht

Vnd vff syn hutt hatt gantz keyn acht

Stont vff / vnd wachen von dem troum

Worlich / die axt stat an dem boum

Ach gott gib vnsern höubtern jn

Das sie suchen die ere dyn

Vnd nit yeder syn nutz alleyn

So hab ich aller sorgen keyn

Du gebst vns sigk jn kurtzen tagen

Des wir dir ewig lob thun sagen /

Ich mane all städt der gantzen welt

Was würde / vnd tyttel die sint gezölt

Das sie nit dunt / als die schifflüt

Die vneynß sint / vnd hant eyn stritt

Wann sie sint mitten vff dem mer

Inn wynd / vnd vngewitter ser

Vnd ee sie werden eyns der fur

So nymbt die Galee eyn gruntrur /

Wer oren hab / der merck vnd hör

Das schifflin schwancket vff dem mer

Wann Christus yetz nit selber wacht

Es ist bald worden vmb vns nacht

Dar vmb ir die noch üwerm stadt

Dar zu gott vsserwelet hatt

Das ir sönt vornan an die spytz

Nit lont / das es an uch ersitz

Dunt was üch zymbt noch üwerm grad

Do mit nit grösser werd der schad

Vnd gantz abnem die Sunn / vnd mon

Das houbt / vnd glyder vndergon /

Es loßt sich eben sörglich an

Leb ich / jch man noch manchen dran

Vnd wer nit an myn wort gedenck

Die narren kappen / ich jm schenck

 

 

[100.]

Wer yetz kan strichen wol den hengst

Vnd ist zü allem bschisß der gengst

Der meynt zu hoff syn aller lengst

vo falbe hengst striche

 

Mir kem eyn verdeckt schiff yetz recht

Dar jn ich setzt der herren knecht

Vnd ander die zu hoff gont schlecken

Vnd heymlich by den herren stecken

Do mit sie sässen gar alleyn

Vnd vngetrengt von der gmeyn

Dann sie sich nit wol mögen lyden

Der eyn klubt fädern / der stricht kryden

Der liebkoßt / der runt jnn die oren

Das er vff kum jn kurtzen joren

Vnd sich mit deller schlecken ner /

Mancher durch lyegen würt eyn herr

Dann er den kutzen strichen kan

Vnd mit dem falben hengst vmb gan

Zu blosen mäl / ist er geschwynd

Den mantel hencken gen dem wynd

Zudüttlen hilfft yetz manchem für

Der sunst langzyt blib vor der tür

Wer schlagen kan / hor vnder woll

Der selb zu hoff gern bliben soll

Do ist er worlich lieb / vnd wert

Der erberkeyt man do nit bgert

Mit torheit dunt sie all vmb gon

Went mir die narrenkapp nit lon

Doch strigelt mancher offt so ruch

Das jnn der hengst schmytzt jn den buch

Oder gytt jm eyn drytt jnn die ryppen

Das jm das deller fellt jn die krippen

Der selben wer gut müssig gon

Wann man sust wißheit wolt verston /

Wann yeder wer / als er sich steltt

Den man für frumm / vnd redlich helt

Oder stelt sich als er dann wer

Vil narren kappen stünden lär

 

 

[101.]

Eyn zeichen der liechtferikeyt

Ist / glouben was eyn yeder seit

Eyn klapperer bald vil lüt vertreit

Von oren blosen.

 

Der ist eyn narr / der vasßt jnns houbt

Vnd lichtlich yedes schwätzen gloubt

Das ist eyn anzeig zu eym toren

Wann eyner dünn / vnd witt / hat oren

Man halt nit für eyn redlich man

Wer eynen will zu ruck an gan

Vnd schlagen ee dann ers jm sag

So er sich nit gewören mag

Aber verlyegen hynder ruck

Das sol yetz syn eyn meyster stuck

Das man nit licht versetzen kan

Das dut yetz triben yederman

Mit hynder red / abschnyd der ere

Verrotten / vnd der glichen mer

Das kan man verben / vnd verklügen

Do mit man mög dest baß betriegen

Vnd schaffen / das mans gloubt dest ee

Den andern teil hört man nit me

Eyn vrteyl über manchen gat

Der sich noch nye verantwürt hat

Vnd syn vnschuld noch nit endeckt

Das schafft er ist jm sack ersteckt

Als Aman Mardocheo dett /

Syba der knecht Myphiboseth

Groß Alexander lob erholt

Das er nit lichtlich glouben wolt

Dän die verklagten jonatham

Bald glouben / keyn gut end ye nam /

Adam wer nit der gnaden beroubt

Hett er nit bald der frowen gloubt

Vnd sie dem schlangen syner wort

Wer bald gloubt der stifft dick eyn mort

Nit yedem geist man glouben soll

Die welt ist falsch / vnd liegens voll

Der rapp dreit dar durch schwartze wol

 

 

[102.]

Man spüert wol jn der alchemy

Vnd jnn des wynes artzeny

Was falsch / vnd bschiss vff erden sy

vo falsch vnd beschiss

 

Betrüger sint / vnd fälscher vil

Die tönen reht züm narren spiel

Falsch lieb / falsch rot / falsch frünt / falsch gelt

Voll vntruw ist yetz gantz die welt

Brüderlich lieb / ist blind vnd dott

Vff btrogenheyt eyn yeder gat

Do mit er nutz hab / on verlust

Ob hundert joch verderben sust

Keyn erberkeyt sicht man me an

Man loßt es über die selen gan

Echt man eyns dings mög kumen ab

Got geb ob tusent sturben drab /

Vor vß / loßt man den wyn nüm bliben

Groß falscheyt dut man mit jm triben

Salpeter / schwebel / dottenbeyn

Weydesch / senff / milch / vil krut vnreyn /

Stost man zum puncten jn das faß

Die schwangern frowen drincken das

Das sie vor zyt genesen dick

Vnd sehen eyn ellend anblick /

Vil kranckheyt springen ouch dar vß

Das mancher fert jns gernerhuß /

Man dut eyn lam roß yetz beschlagen

Das wol ghört vff den spittel wagen

Das muß leren vff fyltzen stan

Als solt es nachts zu metten gan

So es von armut hinckt vnd zelt

Muß es doch geltten yetzt sin gelt

Do mit beschissen werd die welt

Man hat kleyn mossen / vnd gewicht

Die elen sint kurtz zu gerycht

Der koufflad muß gantz vinster syn

Das man nit seh des tuches schyn

Die wile eyner dut sehen an

Was narren vff dem laden stan

Gent sie der wogen eynen druck

Das sie sich gen der erden buck /

Vnd frogen eyns / wie vil man heysch

Den tumen wigt man zu dem fleysch

Man ert den weg yetz zu der furch

Die alte müntz ist gantz hardurh

Vnd möcht nit lenger zyt beston

Hett man jr nit eyn zusatz gethon

Die müntz die schwächert sich nit kleyn

Falsch geltt / ist worden yetz gemeyn

Vnd falscher ratt / falsch geystlicheyt

Münch / priester / bägin / blotzbrüder dreit

Vil wölff gont yetz jnn schäffen kleidt

Do mit ich nit vergeß hie by

Den grossen bschisß der alchemy

Die macht das sylber / golt / vff gan

Das vor ist jnn das stäcklin gtan

Sie goucklen / vnd verschlagen grob

Sie lont eyn sehen vor eyn prob

So würt dann bald eyn vncken druß

Der guckuß manchen tribt von huß

Der vor gar sanfft / vnd trucken saß

Der stoßt sin gut jns affenglaß

Biß ers zu puluer so verbrent

Das er sich selber nit me kennt

Vil hant also verderbet sich

Gar wenig sint syn worden rich

Dann Aristoteles der gycht

Die gstalt der ding wandeln sich nicht

Vil fallen schwär jn dise suht

Den doch dar vß gat wenig frucht /

Für golt man kupfer yetz zu rüst

Müsdreck man vnder pfeffer myst

Man kan das beltzwerck alles verben

Vnd dut es vff das schlechtest gerben

Das es beheltt gar wenig hor

Wann mans kum treit eyn viertel jor /

Zysmuß die geben bysem vil

Des gstanck ma schmeckt eyn halbe myl

Die fulen hering man vermyscht

Das man verkoufft sie gar für frysch

All gassen sint fürkouffer voll

Gremperwerck triben / schmeckt gar wol

Fyrn / vnd nüw / man vermänckeln kan

Mit btrügniß gat vmb yederman

Keyn kouffmanschatz stat jnn sym werdt

Jeder mit falsch vertriben bgert

Das er syns kroms mög kume ab

Ob es Gall / vberbeyn / joch hab

Sellig on zwiffel ist der man

Der sich vor falsch yetz hütten kan

Das kyndt sin elttern btrugt vnd mog

Der vatter hatt keynr syppschafft frog

Der wyrt den gast / der gast den würt

Falsch / vntruw / bschysß würt gatz gspürt

Das ist dem endkrist gut fürlouff

Der würt jnn valsch dun / all syn kouff

Dan was er gdenckt / heyßt / dut / vn lert

Würt nüt dann valsch / vntruw / verkert

 

 

[103.]

[Ganzseitiger Holzschnitt]

 

[Vom endkrist]

 

Sidt ich den fürloß han gethon

Von denen die mit falsch vmbgon

So fynd ich noch die rechten knaben

Die by dem narren schiff vmb traben

Wie sie sich / vnd sunst vil betriegen

Die heilig gschrifft krümme / vn byegen

Die gent dem glouben erst eyn büff

Vnd netzen das bapyren schyff

Eyn yeder ettwas rysßt dar ab

Das es dest mynder bort me hab

Ruder / vnd ryemen nymbt dar von

Das es dest ee mög vndergon /

Vil sint jn jrem synn so klug

Die dunckent sich syn witzig gnug

Das sie vß eygner vernunfft jnfall

Die heilig gschrifft vß legen all /

Dar an sie fälen doch gar offt

Vnd wyrt jr falsche ler gestrofft

Dann sie vß andern gschrifften wol

(Der allenthalb die welt ist vol)

Möhten sunst vnder richten sich

Wann sie nit woltten sunderlich

Gesehen syn / für ander lüt

Do mit verfart das schiff zu zyt /

Die selben man wol druncken nennt

Das sie die worheyt hant erkent

Vnd doch das selb vmbkeren gantz

Do mit man säh jrn schyn / vnd glantz /

Das sint falscher propheten ler

Vor den sich hüten heißt / der herr

Die anders die geschrifft vmb keren

Dann sie der heilg geist selb dut leren

Die hand eyn falsch wog jn der hend

Vnd legen druff / als das sie wendt

Machend eyns schwär / das ander lycht

Do mit der gloub yetz vast hyn zücht /

Inn mitt wir der verkerten ston /

Jetz regt sich vast der scorpion

Durch sollch anreytzer / von denen hett

Geseyt Ezechiel der prophet

Die überträtter des gesatz

Die suchen dem endkrist syn schatz

Das er hab ettwas vil entvor /

Wann schyer verlouffen sint syn jor

Vnd er vil hab die by jm ston

Vnd mit jm jnn syn falscheyt gon /

Der würt er han vil jnn der weltt

Wann er vß teylen würt syn gelt

Vnd all syn schätz würt fürhar bringen

Darff er nit vil mit streichen zwyngen

Das merteyl / würt selbs zu jnn louffen

Durch geltt würt er vil zu jm kouffen

Die helfen jm / das er dann mag

Die guten bringen alle tag /

Doch werden sie die leng nit faren

Inn würt bald brechen schiff / vnd karren

Wie wol sie faren vmb vnd vmb

Vnd würt die worheyt machen krumb

So würt zu letst doch worheyt bliben

Vnd würt jr falscheyt gantz vertriben

Die yetz vmbfert jnn allem standt

Ich vörcht das schiff kum nym zu landt

Sant Peters schyfflin ist jm schwangk

Ich sorg gar vast den vndergangk

Die wällen schlagen all sytt dran

Es würt vil sturm vnd plagen han

Gar wenig worheyt man yetz hört

Die heilig gschrifft würt vast verkört

Vnd ander vil yetz vß geleitt

Dann sie der munt der worheit seyt

Verzych mir recht wän ich hie triff

Der endkrist sytzt jm grossen schiff

Vnd hat sin bottschafft vß gesandt

Falscheit verkundt er / durch all landt

Falsch glouben / vnd vil falscher ler

Wachsen von tag zu tag ye mer

Dar zu / dunt drucker yetz gut stür

Wann man vil bucher würff jnns für

Man brannt vil vnrecht / falsch dar jnn

Vil trachten alleyn vff gewynn

Von aller erd sie bücher suchen

Der correctur etlich wenig ruchen

Vff groß beschisß vil yetz studyeren

Vil drucken / wenig corrigyeren

Sie lugen übel zu den sachen

So sie mennlin / vmb mennlin machen

Sie dunt jnn selber schad / vnd schand

Mancher der druckt sich vß dem land /

Die mag das schiff dann nym getragen

Sie müssen an den narren wagen

Das eyner tüg den andern jagen /

Die zyt die kumt / es kumt die zyt

Ich vörcht der endkrist sy nit wyt

Das man das merck / so näm man war

Vff dry ding / vnser gloub stat gar

Vff apploß / bücher / vnd der ler /

Der man yetz gantz keyns achtet mer /

Die vile der gschrifft / spürt man do by

Wer merckt die vile der truckery

All bücher synt yetz fürher bracht

Die vnser elttern ye hant gmacht

Der sint so vil yetz an der zal

Das sie nütz geltten überal

Vnd man jr schyer nüt achtet mer /

Des glichen ist es mit der ler /

So vil der schulen man nie fand

Als man yetz hat jn allem land /

Es ist schyer nyenan statt vff erd

Do nit eyn hohe schul ouch werd

Do werden ouch vil gelerter lüt

Der man doch yetz gantz achtet nüt

Die kunst verachtet yederman

Vnd sicht sie über die achseln an

Die gelerten müssen sich schier schame

Ir ler / vnd kleyt / vnd jres namen

Man zücht die buren yetz har für

Die gelerten müssen hynder die thür

Ma spricht schow / vmb de schluderaffen

Der tüfel beschißt vns wol mit pfaffen

Das ist eyn zeychen / das die kunst

Keyn ere me hat / keyn lieb / noch gunst

Do mit würt abgon bald die ler

Dann kunst gespyset würt durch ere /

Vnd wann man jr keyn ere dut an

So werden wenig dar noch stan /

Der abblas ist so gantz vnwärt

Das nyema dar noch frogt noch gärdt

Nyeman will me den abbloß suchen

Jo mancher wolt jn jm nit fluchen

Mancher gäb nit eyn pfening vß

So jm der abbloß kumbt zu huß

Vnd würt jm dar zu kumen doch

Er reycht jnn verrer dann zu Och /

Dar vmb es vns glich allso gat

Als denen / mit dem hymel brot

Die woren des so gar vrtrütz

Sie sprochen / es wer jnn vnnütz

Ir sel / vnwillen dar ab hett

Vnd machten dar vß eyn gespött /

Als dut man mit dem apploß ouch

Der würt veracht / durch mache gouch /

Dar vß nym ich mir eyn berycht

Jetz stünd der gloub glich wie eyn lyeht

Wann das will gantz verfaren hyn

So gibt es erst eyn glantz / vnd schyn /

Das ich es frylich sagen mag

Es nah sich vast / dem jungsten tag

Sidt man das lyeht der gnad veracht

So würt es bald gantz werden nacht

Des glichen vor nie wart gehört

Das schiff den boden vast vmbkört

 

 

[104.]

Wer durch liebkosen vnd trouwort

Die worheyt setzet an eyn ort

Der klopft dem endkrist an der port

worheyt verschwige.

 

Der ist eyn narr / wer wyrt zerstört

Inn sym gemüt / so man anfört

Vnd mit gewalt / jnn zwingen wöll

Das er die worheyt schwigen söll

Syn wißheyt vnder wägen lon

Vnd soll den weg der torheyt gon

Den der on zwiffel anhyn fert

Der sich an solche trouwort kert

Die wile doch got / vff syner sytt

Ist / vnd beschyrmt den alle zyt

Der von der worheyt sich nit scheydt

Das er zü keyner zyt beleydt

Syn füß / wer vff der worhyt blibt

Bald / der all vygend von jm tribt /

Eyn wiß man statt der worheyt zu

Ob er joch säch Phalaridis ku /

Wer nit kan by der worheit ston

Der muß den wäg der torheyt gon

Hett jonas worheit gkundt by zyt

Der visch hett jn verschlucket nytt

Helyas hielt mit worheit priß

Dar vmb fur er jnns Paradiß /

Johannes floch der narren louff

Dar vmb kam christus zu sym touff /

Wer eynen lieplich stroffen dut

Ob ers joch nit hat glich für gut

So würt doch ettwan syn die stundt

Da es jm zu verdancken kundt

Vnd grösser back nymbt vmb stroff wort

Dann ob er redt / das man gern hort

Daniel keyn liebdat nemen wolt

Als er Balthesar sagen soltt

Vnd jm die worheit legen vß

Dyn gelt blib (sprach er) jn dym huß

Der engel hyndert Balaam

Dar vmb das er die gaben nam

Vnd wolt dun wider die worheyt

Des wart verkört als das er seyt

Der esel strofft den / der jn reyt /

Zwey ding mag man verbergen nit

Zu ewig zyt sycht man das drytt /

Eyn statt gebuwen jnn der höh /

Eyn narr / er stand / sitz / oder gee /

Sicht man doch bald / wesen vnd bscheit

Worheyt sicht man jnn ewigkeyt

Vnd würt sich nyemer me verlygen

Wan narren schon den hals ab schryen /

Worheyt ert man durch alle land

Der narren freüd ist / spott / vnd schand /

Ich bin gar offt gerennet an

Wile ich diß schiff gezymberet han

Ich soll es doch eyn wenig färben

Vnd nit mit eychen rynden gärben

Sunder mit lynden safft ouch schmyere

Vnd ettlich ding ettwas glosyeren

Aber ich ließ sie all erfryeren

Das ich anders dann worheyt seyt

Worheyt die blibt jnn ewikeyt

Vnd würt eym vnder die ougen ston

Wann nyemer wer diß büchlin schon /

Worheyt ist stercker dann all die

Mich hynder reden / oder sie

Wann ich mich hett gekört dar an

Ich must byn grössten narren stan

Die ich jnn allen schiffen han

 

 


[105.]

 

Wer wil der worheyt by gestan

Der muß gar vil durechter han

Die jnn abkeren vnderstan

Hyndernys des gutten.

 

Der ist eyn narr durch all syn blut

Wer hyndern will eyns andern gut

Vnd er zu wören vnder stat

Do von er doch entphoht keyn schad

Vnd sicht gern / das eyn ander sy

Im glich / vnd stäck jm narren bry

Dann narren allzyt hassen dunt

Die / so mit gutem ding vmb gont

Eyn dor / den andern nit gern sicht

Dem rechten doren doch geschicht

Das er jnn freüden sich nit spar

Das er alleyn nit sy eyn narr

Dar vmb er allzyt flisset sich

Wie yederman syg synen glich

Vnd ratt das er nit sy alleyn

Der narr / der trag den kolben heyn

Wann man sicht eynen der do will

Recht dun / vnd syn jnn wißheyt styll /

So spricht ma / schow den duckelmuser

Er will alleyn syn eyn Carthuser

Vnd tribt eyn apostützer stodt

Er will verzwifflen gantz an gott

Wir went eben als wol erwerben

Das gott vns loßt jnn gnaden sterben

Als er / wann er schon tag / vnd nacht

Lyt vff den knuwen / bät / vnd wacht /

Er will vasten / vnd zällen buwen /

Er gdar weder got noch der welt truwe

Gott hat vns nit dar vmb geschaffen

Das wir münch werden oder pfaffen

Vnd vor vß / das wir vnß entschlagen

Der welt / wir went keyn kutten tragen

Noch kapp / sie hab dann schellen ouch

Schow vmb den narren / vnd den gouch

Er möcht noch jnn der welt han gthon

Vil gutts / vnd hett noch grössern lon

Entpfangen / hett er vil gelert

Vnd vff den weg der sellikeyt kert

Dann das er do lyt wie eyn schwyn

Vnd mößst sich jn der zellen syn /

Oder bricht jm sunst so vil ab

Das er keyn freüd noch kurtzwil hab /

Solt / wie er dut / dun yederman

In der Chartuß die kutten an

Wer woltt die weltt dann fürbas meren

Wer wolt die lüt wysen / vnd leren /

Es ist gotts will / noch meynnung nit

Das man der welt sich so abschütt

Vnd vff sich selb alleyn hab acht /

Solch red dunt narren tag / vnd nacht /

Die jnn der welt hant als jr teil

Des suchen sie nit selen heyl /

Hör zu / wärst du joch wiß vnd klug

Es weren dennaht narren genug

Wan du schon hettest münchesch gberd

Es weren narren me vff erd /

Wer yederman gesyn din glich

Es wer keyn mensch jm hymelrich /

Wann du joch werst eyn witzig gsell

Es füren dannaht vil zur hell /

Wann ich zwo selen hett jnn mir

Setzt ich lycht eyne den gsellen für

Aber so ich hab eyn alleyn

So muß ich sorg han vmb die eyn

Got hat mit Belyal nüt gemeyn

 

 

[106.]

Wer hie anzündt syn ampel wol

Vnd brennen loßt syn liecht / vnd ol

Der selb sich ewig fröwen sol

Ablossug gutter werck

 

Der ist eyn narr / der zu der zytt

So gott syn letzstes vrteyl gyt

Sich vrteyln muß vß eygenem mundt

Das er verschlagen hat syn pfundt

Das jm entpfolhen hat syn her

Das er do mit soltt gwynnen mer

Dem wyrt das selb genomen hyn

Vnd er geworffen jnn die pyn /

Des glich ouch die jr ampell hant

Verschüt / vnd nit mit öl gebrant /

Vnd went erst suchen ander öl

So yetz vß farend ist die sel /

Vier kleyne ding sint vff der erd

Sint wyser doch dan menschlich gberd /

Die omeyß die keynr arbeyt schont /

Eyn häslin das jm velsen wont /

Die hew stäff / die keyn künig hant

Vnd ziehen doch zu veld allsant /

Eyn aydes gat vff syn henden vß

Vnd wont doch jn der kunig huß /

Wer hunig fyndt vnd wafen scharff

Der äß nit me dann er bedarf

Vnd hüt vor füllung sich der süß

Das ers nit wider spüwen muß

Ob joch eyn wyser gähling stirbt

Sin sel doch nyemer me verdyrbt /

Aber der narr / vnd vnwis man

Verdyrbt / vnd müß syn husung han

Ann ewigkeit jn synem grab

Den frömden loßt er sel / vnd hab /

Keyn grösser dor wart nie gemacht

Dann der das kunfftig nit betracht

Vnd zytlichs für das ewig acht

Es brennt manch boum jnn hellen glut

Der nit wolt tragen gute frucht

 

 

[107.]

Zur rechten hand fyndt man die kron

Zur lyncken hant / die kappen ston

Den selben weg / all narren gon

Vnd fynden entlich / bösen lon

Von lon der wisheit

 

Noch grosser kunst steltt mancher thor

Wie er bald werd meyster / doctor /

Vnd man jnn haltt / der weltt eyn liecht

Der kan doch das betrachten nicht

Wie er die rechte kunst erler

Mit der er zu dem hymel ker

Vnd das all wißheyt diser welt

Ist gegen got eyn dorheyt gzelt

Vil meynen syn vff rechtem weg

Die doch verjrren an dem stäg

Der zu dem woren leben fürt

Wol dem / der vff dem weg nit jrrt

Wann er jn schon ergriffen hat

Dann offt der neben weg ab gat

Das eyner bald kumbt ab der stroß

Es sy dann / das jnn got nit loß

Hercles jn syner jugent gdacht

Wes wegs er doch woltt haben acht

Ob er der wollust noch wolt gan

Oder alleyn noch tugend stan /

In dem gedänck / komen zu jm

Zwo frowen / die er bald on stym

Erkant / an jrem wesen wol /

Die eyn / was aller wollust vol

Vnd hübsch geziert / mit reden süß

Groß lust vnd freüd sie jm verhieß

Der end doch wer der dot mit we

Dar noch keyn freüd / noch wollust me

Die ander sach bleich / sur / vnd hert

Vnd hatt on freüd eyn ernstlich gfert

Die sprach / keyn wollust ich verheiß

Kein ruw / dann arbeit jn dim schweiß

Von tugent zu der tugent gon

Dar vmb würt dir dann ewig lon

Der selben ging do Hercles noch

Wollust / ruw / freüd er allzyt floch /

Wolt gott / als wir begeren all

Leben noch vnserm wol gefall

Das wir begerten ouch des glich

Zu han / eyn leben dugentrich /

Worlich / wir flühen manchen stäg

Der vns fürt vff den narren weg /

Die wile aber / wir all nit wend

Gedencken / wo eyn yeder lend

Vnd leben blyntzend jn der nacht

Hant wir keyns rechten wägeß acht

Das wir gar offt selbs wissen nitt

Wo vns hyen füren vnser dritt

Dar vß entspringt / das vns alltag

Berüwen all vnser anschlag

So wirs erfolgen / nit on we

Begeren wir nit mynders me /

Das kumbt alleyn dar vß / das wir

All hant eyn angeborne bgir

Wie vns das recht gut hie vff erd

Bekum on väl / vnd entlich werd /

Die wile aber das nit mag syn

Vnd wir jrren jn vinsterm schyn

So hat got geben vns das liecht

Der wißheyt / dar von man gesicht

Die macht der vinsterniß eyn end

Wann wir sie nemen recht für hend

Vnd zeigt vns bald den vnderscheit

Der doren weg / von der wißheit /

Der selben wißheyt steltten noch

Pythagoras / Plato der hoch

Socrates / vnd all die durch jr ler

Hant ewig rum erholt / vnd ere

Vnd kunden doch ergründen nie

Die rechte wißheyt funden hie

Dar vmb von jn spricht got der her

Ich will verwerffen kunst vnd ler

Vnd wißheyt der / die hie wis sindt

Leren die selb / die kleynen kindt /

Das sint all die / so wißheyt handt

Eruolget dort jm vatter landt /

Die solche wißheyt hant gelert

Werden jn ewigkeyt geert

Vnd schynen wie das firmament

Welch hant gerehtikeyt erkent

Vnd dar jnn vnder wysen sich

Vnd ander me / die lüchten glych

Als Lucifer von orient

Vnd Hesperus gen occident /

Bion der meister spricht / das glich

Wie zu den megten gselten sich

Die vmb Penelope langzyt

Bulten / vnd möcht jn werden nit /

Als dunt die hie nit künnen gantz

Bgriffen / der rechten wißheyt glantz

Die nahend durch vil tugent zier /

(Die jr megd sint) doch vast zu jr /

All freüd der welt nymbt trurig end

Eyn yeder lug / wo er hyn lend

 

 

[108.]

Ir gesellen / kumen har noch ze hant

Wir faren jnn schluraffen landt

Vnd gstecken doch jm mur / vnd sandt

Das schluraffen schiff

 

Nit meyn / vns narren syn alleyn

Wir hant noch brüder groß / vnd kleyn

Inn allen landen über al

On end / ist vnser narren zal

Wir faren vmb durch alle landt

Von Narbon jnn Schluraffen landt

Dar nach went wir gen Montflascun

Vnd jnn das landt gen Narragun

All port durch suchen wir / vnd gstad

Wir faren vmb mit grossem schad

Vnd künnent doch nit treffen wol

Den staden do man lenden sol

Vnser vmbfaren ist on end

Dann keyner weiß / wo er zu lend

Vnd hant doch keyn ruw tag / noch naht

Vff wißheyt vnser keyner acht

Dar zu hant wir noch vil gespanen

Trabanten vil / vnd Curtisanen

Die vnserm hoff stäts ziehen noch

Kumen jnns schiff zum letzsten doch

Vnd faren mit vns vff gewynn

On sorg / vernunfft / wißheyt / vnd synn

Dunt wir für wor eyn sörglich fart

Dan keyner sorgt / lugt / merckt vn wart

Vff Tablemaryn / vnd den compasß

Oder den vßlouff des stundglaß

Noch mynder des gestyrnes zwang

Wo hyn bootes / vrsa gang

Arcturus oder Hyades

Des treffen wir Sympleyades

Das vns die felsen an das schiff

Zu beyden sytten gent eyn büff

Vnd knützschen das so gar zu trymmen

Das wenig vß de schiffbruch schwymme

Wir wogen vns durch malfortun

Des kumen wir zu land gar kum

Durch Scyllam / Syrtim / vnd Charibd

Vnd sint gantz vß dem rechten trib

Des ist nit wunder / ob ouch wir

Im mer sehen vil wunder thier

Als Delphynen vnd Syrenen

Die syngen vns süß Cantylenen

Vnd machen vns als vast entschloffen

Das vnsers zu lend ist keyn hoffen

Vnd müssen sähen vmb vnd vmb

Cyclopem mit dem ougen krumb

Dem doch Vlysses das vß stach

Das er vor wißheyt jnn nit sach

Vnd jm keyn schaden zu möcht fügen

Dann das er bröllen dett vnd lügen

Glich wie eyn ochs / dem würt ein streich

Nit mynder der wise von jm weich

Vnd ließ jnn schrygen / grynen / weynen /

Doch warff er noch mit grossen steynen

Das selb oug wechßt jm wider ser

Wann er ansicht der narren her

So spert ers vff / gen jnn so witt

Das man sunst sicht jm antlytt nüt

Sin mul spatzyert zu beyden oren

Do mit verschluckt er manchen doren

Die andern die jm schon entrynnen

Der würt Antyphates doch ynnen

Mit sym volck der lästrygonum

Die gont erst mit den narren vmb

Dann sie sunst anders essen nüt

Dann narren fleisch zu aller zyt

Vnd drincken blut für jrn wyn

Do würt der narren herberg syn /

Homerus hatt diß als erdacht

Do mit man hett vff wißheyt acht

Vnd sich nit wogt lycht vff das mer

Hie mit lobt er Vlyssem ser

Der wise rätt gab / vnd gut anschlag

Die wile man streit vnd vor Troy lag /

Vnd wie der zehen jor dar noch

Mit grossem glück durch all mer zoch /

Do Cyrce mit jrr dranckes gwalt

Syn gsellen kert jnn thieres gstalt

Do was Vlysses also wiß

Das er nit nam dranck oder spiß

Biß er das falsch wib über bößt

Vnd syn gesellen all erlößt

Mit eym krut das man moly heißt

Also halff jm vsß mancher nott

Sin wißheyt / vnd vernünfftig rott

Die wile er aber ye wolt faren

Möcht er die leng sich nit bewaren

Im kem zu letst eyn wyder wynd

Der jm syn schiff zerfürt geschwynd

Das jm syn gesellen all erdryncken

All ruder / schiff / sägel / versyncken

Syn wißheyt jm zu hülff doch kam

Das er alleyn / vß nacket schwamm

Vnd wust von vil vnglück zu sagen

Wart doch von sym sun dot geschlage

Als er klöppfft an synr eygnen tür

Do künd wißheit nit helffen für

Nyemans was der jn kennen künd

Im gantzen hoff / alleyn die hund /

Vnd starb dar vmb / das man nit wolt

In kennen / als man billich solt /

Do mit kum ich vff vnser fur

Wir suchen gwynn jn dieffen mur

Des würt vns bald eyn böse rur

Dan vns bricht mastbou / sägel / schnur /

Vnd künne doch jm mer nit schwymme

Die wällen sint böß vff zu klymmen

Wann eyner wänt er sitz gar hoch

So stossent sye jn zu boden doch

Der wyndt der tribt sie vff / vnd nyder

Das narren schiff kumbt nym har wider

Wann es recht vnder gangen ist

Dann wir hant weder synn noch lyst

Das wir vß schwymmen zu dem stad

Als det Vlysses noch sym schad

Der me brocht nacket mit jm vß

Dann er verlor / vnd hatt zu huß /

Wir faren vff vnfalles schlyff

Die wällen schlagent übers schyff

Vnd nämen vns vil Galeoten

Es würt an die schyfflüt ouch geroten

Vnd ouch zu letst / an die patron

Das schyff dut wüst jnn schwäncke gon

Vnd möcht gar licht eyn wyrbel fynden

Der schyff / vnd schyfflüt würd verslynde

All hülff / vnd rott hat vns verlon

Wir werden jnn die harr vndergon

Der wynd verfürt vns mit gewalt

Eyn wis man / sich do heym behalt

Vnd näm by vns eyn wißlich ler

Wog sich nit lichtlich vff das mer

Er künn dann mit den wynden stritten

Alls Vlisses det / zu synen zytten

Vnd ob das schiff gang vnder joch

Das er zu land künn schwymmen doch

Dar vmb erdryncken narren vil /

Zum stad der wißheyt yeder yl

Vnd näm den ruder jnn die hend

Do mit er wiss / wo er hyn lend

Wer wis ist / kumbt zu land mit fug

Es sint doch on das narren gnug

Der ist der best / der selber wol

Weiß / was man dun vnd lossen sol

Vnd den man nit darff vnder wisen

Sunder die wißheyt selb dut prysen

Der ist ouch gut / wer andere hört

Vnd von jnn zücht / vnd wißheyt lert

Wer aber der keyns über al

Kan / der ist jnn der narren zal

Ob der diß schiffs sich hat versumbt

So wart er biß eyn anders kumbt

Er würt gselschafft fynden geryng

Mit den er Gaudeamus sing

Oder das lieb jm narren don

Wir hant vil brüder dussen gelon

Das schiff ouch würt zu boden gon

 

 

[109.]

Der ist eyn narr / der nit verstot

So jm vnfall zu handen gat

Das er sich wißlich schyck dar jn

Vnglück will nit verachtet syn

Verachtung vngfelles

 

Manchem jst nit mit vnglück wol

Vnd ryngt dar noch doch yemer tol

Dar vmb soll er nit wunder han

Ob jm das schiff würt vndergan

Ob vnglück ettwan joch ist kleyn

So kumbt es seltten doch alleyn

Dann noch der altten spruch / vnd sag

Vnglück / vnd hor / das wechßt all tag

Dar vmb den anfang man abwend

Man weisßt nit / wo der vßgang lend

Wer vff das mer sich wogen dut

Der darff wol glück / vnd wetter gut

Dann hynder sich fert der geschwynd

Wer schiffen will mit widerwynd

Der wis mit noch wynd säglen lert

Eyn narr / hat bald eyn schiff vmb kert

Der wis / der halt jnn syner handt

Den ruder / vnd fart lycht zu landt

Eyn narr verstat sich nit vff fur

Dar vmb er offt nymbt eyn grunt rur /

Eyn wis man / sich vnd andere fürt

Eyn narr / verdyrbt ee dann ers spürt

Hett nit sich gschickt noch wiser ler

Allexander / jn hohem mer

Das jm syne schiff warff an eyn sytt

Vnd hett sich gerichtet noch der zytt

Er wer jm mer ertruncken gsin

Vnd nit dot an vergyfftem wyn

Pompeius hatt groß rum vnd ere

Das er gereyniget hett das mere

Vnd die mer röuber vertriben all

Hat jnn Egypten doch vnfall /

Welch wißheyt / tugent / an jn handt

Die schwymme nackent wol zu landt /

Als spricht Sebastianus Brant

 

 

[110.]

Manch narr der richt vß yederman

Vnd henckt der katzen die schellen an

Vnd will sin doch keyn wort nit han

Hynderred des guten

 

Vil mancher der hat freüd dar ab

Das ich vil narren gsamlet hab

Vnd nymbt dar by eyn nützlich ler

Wie er sich / von der narrheyt ker

Dar gegen ist es manchem leyt

Der meynt ich hab jm war geseyt

Vnd gtar doch öfflich reden nicht

Dann das er schyltet das gedicht

Vnd henckt der katzen die schellen an

Die jm vff beyden oren stan /

Eyn rüdig roß / das lydt nit lang

Das man mit strygelen vmb es gang

Wyrfft man vnder vil hund eyn beyn

So schrygt der troffen würt alleyn /

Dann wisßlich / ich mich des versich

Das narren werden scheltten mich

Vnd meynen es stand mir nit zu

Das ich die narren stroffen du

Vnd yedem zeyg / was jm gebryst

Jeder redt / was jm eben ist

Vnd klagt sich / do jn druckt der schuch

Wem nit gefält diß narrenbuch

Der mag wol lossen / das es louff

Ich bitt keynen / das er es kouff

Er well dann witzig werden dar ab

Vnd ziehen selb die kappe ab /

Ich hab langzit gezogen dar an

Vnd will mir doch nit gantz ab gan /

Wer stroffet das er nit verstot

Der kouff diß buch / es dut jm not /

Eyn yeder / was er sich verstat

Zu dem er lieb / vnd neygung hat /

Wer worheit wider sprechen gtar

Vnd wis will syn / der ist eyn narr

 

 

[111.]

Licht wer es / narren vohen an

Wann man ouch kündt von narrheit lan

Welcher das schon wolt vnderstan

Der wurd doch vil gehyndert dran

entschuldigug des dichters

 

Der ist eyn narr / vnd grosser dor

Wer eym werckma de lon gibt vor

Der macht nit werschafft vff dem merckt

Wer nit vff kunfftig blonung werckt /

Gar seltten würt verdient der lon

Der vor verzert ist / vnd verthon

Das werck gar langsam naher got

Das man macht vff vorgessen brott /

Dar vmb hett man mir vor gelont

Das ich der narren hett geschont

Ich hett mich wenig dar an kört

Dar zu wer es doch yetz verzört /

Vnd hett die leng mich nit gewerdt

Alls alles das do ist vff erdt

Das ist vnnütz dorheit geacht /

Wann ich ouch diß vmb gelt het gmaht

Sorg ich mir würd nit glicher lon

Ich hetts worlich langs lossen ston /

Aber die wile ichs hab gethon

Durch gottes ere / vnd nutz der welt

So hab ich weder gunst noch geltt

Noch anders zytlichs gsehen an

Des will ich gott zu zügen han

Vnd weiß doch das ich nit mag bliben

Gantz vngestrofft jn mynem schriben

Den guten will ichs lossen noch

Ir stroff / jnred / vff nämen ouch

Dann ich mich des gen gott bezüg

Ist ettwas hye dar an ich lüg

Oder das syg wider gotts lere

Der selen heil / vernunfft / vnd ere

Des stroff nym ich vff mit gedult

Ich will am glouben nit han schuldt

Vnd bitten hye mit / yederman

Das man von mir für gut well han

Vnd nit zu argem messen vß

Noch ärgerniß / schand / nemen druß

Dann ich habs dar vmb nit gedicht

Aber ich weis das mir geschicht

Glich wie der blumen die wol rücht

Dar vß das byenlin hunig zücht /

Aber wann dar vff kumbt eyn spynn

So sucht sie gyfft noch jrem gwynn

Das wurt har jnn ouch nit gespart

Eyn yedes dut noch syner art

Wo nüt ist guttes jn eym huß

Do kan man nüt guts tragen vß

Wer nit gern hört von wißheit sagen

Der würt dest dicker von mir klagen

Dem hört man an syn worten an

Was er sy für eyn gouckelman /

Ich hab gesehen manchen dor

Der vff erhebt was hoch entbor

Glich als der Cäder Lybani

Der bduht sich syner narrheyt fry

Ich wart eyn wile / vnd hort syn nym

Ich sucht jn / er gab mir keyn stym

Man kund ouch fynden nit die stat

Do der selb narr gewonet hat

Wer oren hab / der mörck / vnd hör /

Ich schwig / der wolff ist mir nit verr

Eyn narr strofft manchen vor der zyt

Das er nit weißt was jm an lyt

Müst yeder syn des andern ruck

Er würt bald jnnen was jn druckt

Wer well / der läß diß narrenbuch

Ich weiß wol / wo mich druckt der schuch

Dar vmb ob man wolt scheltten mich

Vnd sprechen / artzt heyl selber dich

Dann du ouch bist jnn vnser rott /

Ich kenn das / vnd vergych es gott

Das ich vil dorheit hab gethon

Vnd noch jm narren orden gon

Wie vast ich an der kappen schütt

Will sie mich doch gantz lossen nytt

Doch han ich fliß / vnd ernst an kört

Do mit (als du sichst) han gelert

Das ich yetz kenn / der narren vil

Hab mut ouch fürter ob gott wil

Mit witz mich bessern / mit der zyt

Ob mir so vil / gott gnaden gytt

Eyn yeder lug / das er nit fäl

Das jm nit blib der narren sträl

Der kolb veraltt jn syner hant

Des sy eyn yeder narr gemant

Als bschlüßt Sebastianus Brant

Der yedem zu der wißheyt ratt

Er sy was wäsens / oder statt

Keyn gut werckman / kam nye zu spatt

 

 

[112.]

Von narren hab ich vß geseyt

Do mit man doch wiß recht bescheyd

Wer witzig sy / gantz vmb / vnd vmb

Der laß myn fründ Virgilium /

Der wyß man.

 

Eyn gut vernunfftig / witzig / man

Deß glych man nit möcht eynen han

In aller welt / als Socrates

Appollo gab jm kuntschafft des /

Der selb syn eygen richter ist

Wo jm abgang / vnd wißheit gbrist

Versucht er vff eym näglin sich

Er acht nit / was der adel spricht

Oder deß gemeynen volcks geschrey /

Er ist rotund / gantz wie eyn ey

Do mit keyn frömbder mackel blib

Der sich vff glattem weg anryb

Wie lang der tag jm krebs sich streckt

Wie lang die naht den Steynbock deckt

So gdenckt er / vnd wigt eben vß

Das jn keyn wynckel jnn sym huß

Betrüb / oder er red eyn wort

Das nit glych wäg vff alle ort /

Do mit nit fäl das winckel mäß

Jo väst syg / wes er sich vermäß /

Sunder all anlouff mit der handt

Versetz / vnd bald hab abgewandt /

So ist jm nit so lieb dheyn schloff

Das er nit gdenck ver / vnd sich stroff

Was er den langen tag hab gthon

Wo übersehen er sich mag han /

Was er by zyt solt han betracht /

Vnd das zu vnzyt hab volbracht /

War vmb vollendt er hab diß sach

On zymlicheit / vnd all vrsach /

Vnd er vil zyt vnnütz vertrib /

War vmb er vff dem anschlag blib

Den er wol möcht verbessert han /

Vnd nit den armen gsehen an

War vmb er jn sym gmüt hatt vil

Empfunden schmertz / vnd wider will /

Vnd war vmb er diß hab gethon

Vnd hab jhens vnderwegen gelon /

War vmb er syg so offt geletzt

Vnd hab den nutz für ere gesetzt

Vnd sich verschuldt mit wort / vnd gsicht

Der erberkeyt geachtet nycht /

War vmb er der natur noch heng

Syn hertz zu zucht nit zych / vnd zweng /

Also bewärt er werck / vnd wort

Vom morgen / biß zu tages ort /

Gdenckendt / all sachen die er dut

Verwürfft das böß / vnd lobt das gut

Das ist eyns rechten wisen mut

Den jnn sym gdicht / vnß zeychet vß

Der hochgelobt Virgilius

Wer also lebet hie vff erd /

Der wer by gott on zwifel werdt

Das er recht wißheit hett erkannt

Die jnn fürt jnn das vatterlant

Das vns gott geben well zu hannt

Wünsch ich Sebastianus Brant

 

Deo gracias.

 

End des narrenschiffs.

 

Hie endet sich / das Narrenschiff / So zu nutz | heilsamer ler / ermanug / vnd eruolgung / der | wißheit /vernunfft / vnd guter sytten / Ouch zu | verachtung /vnd stroff der narrheyt / blintheit | Irrsal / vnd dorheit / aller städt / vnd geschlecht | der menschen / mit besunderm fliß / müg / vnd | arbeit / gesamlet ist / durch Sebastianu Brant | In beiden rechten doctorem / Gedruckt zu | Basel vff die Vasenaht / die man der narren | kirchwich nenet / Im jor noch Cristi geburt | Tusent vierhundert vier vnd nüntzig.

